http://www.thaigov.go.th

(โปรดตรวจสอบมติคณะรัฐมนตรีที่เป็นทางการจากสำนักเลขาธิการคณะรัฐมนตรีอีกครั้ง)

 วันนี้ (3 พฤศจิกายน 2563) เวลา 11.00 น. ณ หอประชุมสแปลช โรงแรมสแปลช บีช รีสอร์ท ไม้ขาว ตำบลไม้ขาว อำเภอถลาง จังหวัดภูเก็ต พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรีอย่างเป็นทางการนอกสถานที่ ครั้งที่ 3/2563 สรุปสาระสำคัญได้ ดังนี้

|  |
| --- |
| **กฎหมาย** |

 1. เรื่อง ร่างกฎกระทรวงยกเว้นค่าธรรมเนียมเกี่ยวกับการจดทะเบียนเครื่องจักร พ.ศ. ….

|  |
| --- |
| **เศรษฐกิจ - สังคม** |

 2. เรื่อง แผนปฏิบัติการด้านการป้องกันและปราบปรามยาเสพติด พ.ศ. 2563 – 2565

 3. เรื่อง ขออนุมัติดำเนินการตามมติคณะกรรมการนโยบายยางธรรมชาติ ครั้งที่ 1/2563

 4. เรื่อง ขออนุมัติกรอบวงเงินงบประมาณตามแผนการดำเนินงานระยะ 5 ปี ฉบับที่ 1 (พ.ศ. 2564 - 2568) ของศูนย์ระดับภูมิภาคว่าด้วยสะเต็มศึกษาขององค์การ รัฐมนตรีศึกษาแห่งเอเชียตะวันออกเฉียงใต้

 5. เรื่อง รายงานความคืบหน้าการดำเนินการตามแผนงานระยะยาวใหม่ ปี 2563 ของการ ไฟฟ้าส่วนภูมิภาค

 6. เรื่อง สรุปผลการประชุมคณะหัวหน้าส่วนราชการระดับกระทรวงหรือเทียบเท่า

 ครั้งที่ 4/2563

 7. เรื่อง รายงานผลการดำเนินงานของคณะกรรมการประชาสัมพันธ์แห่งชาติ (กปช.) ประจำปีงบประมาณ พ.ศ. 2563

 8. เรื่อง สรุปภาพรวมสถานการณ์ราคาสินค้าและบริการประจำเดือนกันยายน

 และไตรมาสที่ 3 ของปี 2563

 9. เรื่อง ขออนุมัติโครงการประกันรายได้เกษตรกรชาวสวนยาง ระยะที่ 2

 10. เรื่อง การทบทวนมติคณะรัฐมนตรีเพื่อช่วยเหลือผู้ประกอบการภาคธุรกิจท่องเที่ยว

 11. เรื่อง ผลการพิจารณาของคณะกรรมการกลั่นกรองการใช้จ่ายเงินกู้ ในคราวประชุม

 ครั้งที่ 27/2563

 12. เรื่อง ข้อเสนอโครงการภายใต้การพัฒนาเศรษฐกิจและสังคมของกลุ่มจังหวัดภาคใต้

 ฝั่งอันดามัน “โครงการอนุรักษ์และฟื้นฟูทรัพยากรทางทะเลและชายฝั่งอันดามัน

 เพื่อการท่องเที่ยวอย่างยั่งยืน”

 13. เรื่อง ผลการดำเนินงานโครงการระบบขนส่งมวลชนจังหวัดภูเก็ต ระยะที่ 1

 ของการรถไฟฟ้าขนส่งมวลชนแห่งประเทศไทย

 14. เรื่อง ผลการดำเนินงานโครงการทางพิเศษสายกะทู้ - ป่าตอง จังหวัดภูเก็ต

 ของการทางพิเศษแห่งประเทศไทย

 15. เรื่อง รายงานผลการดำเนินงานมาตรการของรัฐบาลสำหรับผู้ประกอบการและ ประชาชนรายย่อย

 16. เรื่อง โครงการประกันรายได้เกษตรกรผู้ปลูกข้าว ปี 2563/64 รอบที่ 1 พร้อมมาตรการ คู่ขนานและโครงการสนับสนุนค่าบริหารจัดการและพัฒนาคุณภาพผลผลิต เกษตรกรผู้ปลูกข้าว ปีการผลิต 2563/64

|  |
| --- |
| **ต่างประเทศ** |

 17. เรื่อง ผลการประชุมสมัยพิเศษระดับรัฐมนตรีอาเซียนด้านการพัฒนาชนบท

 และขจัดความยากจน

 18. เรื่อง ร่างแถลงการณ์ร่วมว่าด้วยความร่วมมือด้านกิจการทหารผ่านศึกระหว่าง สาธารณรัฐเกาหลีกับประเทศสมาชิกสหประชาชาติ 22 ประเทศที่ส่งกองกำลัง สนับสนุนการปฏิบัติการของกองกำลังสหประชาชาติในสงครามเกาหลี

 19. เรื่อง การประชุมระดับรัฐมนตรีแผนงานความร่วมมือทางเศรษฐกิจในอนุภูมิภาค

 ลุ่มแม่น้ำโขง 6 ประเทศ (GMS) ครั้งที่ 24 ผ่านระบบการประชุมทางไกล

 20. เรื่อง ขออนุมัติกรอบการเจรจาและข้อเสนอของไทยเพื่อจัดตั้งศูนย์อาเซียนด้านภาวะ ฉุกเฉินทางสาธารณสุขและโรคอุบัติใหม่ในประเทศไทย

 21. เรื่อง ร่างถ้อยแถลงร่วมของรัฐมนตรีด้านเยาวชนของอาเซียนว่าด้วยการเสริมสร้างความ ร่วมมือของเยาวชนสำหรับประชาคมอาเซียนที่สอดคล้องและตอบสนอง (Draft Joint Statement of ASEAN Youth Ministers on Enhancing Youth Cooperation for a Cohesive and Responsive ASEAN Community)

 22. เรื่อง การขอความเห็นชอบต่อร่างถ้อยแถลงร่วมสำหรับการประชุมคณะมนตรีประชา สังคมและวัฒนธรรมอาเซียน ครั้งที่ 24 (Joint Ministerial Statement of the Twenty-Fourth ASEAN Socio-Cultural Community (ASCC) Council)

|  |
| --- |
| **แต่งตั้ง** |

 23. เรื่อง การแต่งตั้งคณะกรรมการแห่งชาติว่าด้วยอุทยานธรณี

24. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงการต่างประเทศ)

 25. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงศึกษาธิการ)

 26. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (สำนักนายกรัฐมนตรี)

 27. เรื่อง การแต่งตั้งกรรมการผู้ทรงคุณวุฒิในคณะกรรมการคุ้มครองข้อมูลเครดิต

 28. เรื่อง การแต่งตั้งกรรมการผู้ทรงคุณวุฒิในคณะกรรมการมาตรวิทยาแห่งชาติเพิ่มขึ้น

 29. เรื่อง แต่งตั้งข้าราชการการเมือง (กระทรวงพลังงาน)

**\*\*\*\*\*\*\*\*\*\*\*\*\*\*\*\*\*\*\***

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1. เรื่อง ร่างกฎกระทรวงยกเว้นค่าธรรมเนียมเกี่ยวกับการจดทะเบียนเครื่องจักร พ.ศ. ….**

 คณะรัฐมนตรีมีมติอนุมัติหลักการร่างกฎกระทรวงยกเว้นค่าธรรมเนียมเกี่ยวกับการจดทะเบียนเครื่องจักร พ.ศ. …. ตามที่กระทรวงอุตสาหกรรม (อก.) เสนอ และให้ส่งสำนักงานคณะกรรมการกฤษฎีกาตรวจพิจารณาเป็นเรื่องด่วน แล้วดำเนินการต่อไปได้ และให้ อก. รับความเห็นของสำนักงบประมาณและสำนักงาน ก.พ.ร. ไปพิจารณาดำเนินการต่อไปด้วย

 **สาระสำคัญของร่างกฎกระทรวง**

 ยกเว้นค่าธรรมเนียมเกี่ยวกับการจดทะเบียนกรรมสิทธิ์เครื่องจักรที่ต้องชำระตามกฎกระทรวงที่ออกตามมาตรา 17 แห่งพระราชบัญญัติจดทะเบียนเครื่องจักร พ.ศ. 2514 และที่แก้ไขเพิ่มเติม เป็นระยะเวลา 1 ปี รวม 3 รายการ ได้แก่ ค่าจดทะเบียนกรรมสิทธิ์เครื่องจักร ค่าเครื่องหมายการจดทะเบียนซึ่งเจ้าพนักงานได้ประทับหรือทำไว้ที่เครื่องจักร และค่าคัดสำเนาเอกสารพร้อมด้วยคำรับรองว่าถูกต้อง โดยให้มีผลใช้บังคับเมื่อพ้นกำหนด 15 วัน นับแต่วันที่ประกาศในราชกิจจานุเบกษา

 ทั้งนี้ อก. เสนอว่า

 1. ได้มีกฎกระทรวงกำหนดค่าธรรมเนียมเกี่ยวกับการจดทะเบียนเครื่องจักร พ.ศ. 2560 ที่ออกตามมาตรา 17 แห่งพระราชบัญญัติจดทะเบียนเครื่องจักร พ.ศ. 2514 และที่แก้ไขเพิ่มเติม กำหนดให้ผู้ประกอบกิจการซึ่งเป็นเจ้าของเครื่องจักรหากต้องการจดทะเบียนกรรมสิทธิ์เครื่องจักรจะต้องชำระค่าธรรมเนียมเกี่ยวกับการจดทะเบียนกรรมสิทธิ์เครื่องจักรดังกล่าวตามหลักเกณฑ์ วิธีการ และอัตราที่กำหนดในกฎกระทรวง

 2. โดยที่สถานการณ์การแพร่ระบาดของโรคติดเชื้อไวรัสโคโรนา 2019 ส่งผลกระทบต่อภาคอุตสาหกรรมและภาคบริการต่าง ๆ และส่งผลต่อภาวะทางเศรษฐกิจโดยรวมของประเทศอย่างต่อเนื่อง ทำให้ผู้ประกอบกิจการประสบกับภาวะรายได้ตกต่ำ รวมทั้งต้นทุนการผลิตที่เพิ่มสูงขึ้น ดังนั้น เพื่อเป็นการลดภาระและบรรเทาผลกระทบที่เกิดขึ้นแก่ผู้ประกอบกิจการ อก. จึงเห็นควรยกเว้นค่าธรรมเนียมเกี่ยวกับการจดทะเบียนกรรมสิทธิ์เครื่องจักรที่ต้องชำระตามกฎกระทรวงข้อ 1. รวม 3 รายการ ได้แก่ ค่าธรรมเนียมกรรมสิทธิ์เครื่องจักร ค่าเครื่องหมายการจดทะเบียนซึ่งเจ้าพนักงานได้ประทับหรือทำไว้ที่เครื่องจักร และค่าคัดสำเนาเอกสารพร้อมด้วยคำรับรองว่าถูกต้อง เป็นระยะเวลา 1 ปี นับแต่วันที่ร่างกฎกระทรวงดังกล่าวมีผลใช้บังคับ ให้แก่ผู้ประกอบกิจการซึ่งเป็นเจ้าของเครื่องจักรที่นำเครื่องจักรไปจดทะเบียนกรรมสิทธิ์เครื่องจักรตามพระราชบัญญัติจดทะเบียนเครื่องจักร พ.ศ. 2514 เพื่อนำไปเป็นหลักประกันในการจัดหาทุนมาใช้ในการประกอบกิจการได้

 3. อก. จึงได้ดำเนินการยกร่างกฎกระทรวงยกเว้นค่าธรรมเนียมเกี่ยวกับการจดทะเบียนเครื่องจักร พ.ศ. …. โดยอาศัยอำนาจตามมาตรา 17 วรรคหนึ่งแห่งพระราชบัญญัติจดทะเบียนเครื่องจักร พ.ศ. 2514 และที่แก้ไขเพิ่มเติม ซึ่งบัญญัติให้รัฐมนตรีว่าการกระทรวงอุตสาหกรรมรักษาการตามพระราชบัญญัตินี้ และให้มีอำนาจแต่งตั้งนายทะเบียนและพนักงานเจ้าหน้าที่ กับออกกฎกระทรวงกำหนดค่าธรรมเนียมไม่เกินอัตราในบัญชีท้ายพระราชบัญญัตินี้ ยกเว้นค่าธรรมเนียม และกำหนดกิจการอื่นหรือออกระเบียบเพื่อปฏิบัติการตามพระราชบัญญัตินี้

 4. อก. ได้จัดทำรายงานตามมาตรา 27 แห่งพระราชบัญญัติวินัยการเงินการคลังของรัฐ พ.ศ. 2561 แล้ว โดยรายงานว่าการดำเนินการตามมาตรการดังกล่าวจะก่อให้เกิดการสูญเสียรายได้ของรัฐและประโยชน์ที่คาดว่าจะได้รับ ดังนี้

 4.1 ประมาณการการสูญเสียรายได้ซึ่งได้ยกเว้นค่าธรรมเนียมเกี่ยวกับการจดทะเบียนเครื่องจักร รวม 3 รายการ เป็นเวลา 1 ปี จะมีการสูญเสียรายได้ประมาณ 2,000,000 บาท ดังนี้

|  |  |  |  |  |
| --- | --- | --- | --- | --- |
| **รายชื่อใบอนุญาต** | **อัตราการจัดเก็บค่าธรรมเนียม (บาท)** | **จำนวน****(ฉบับ)** | **รายได้การจัดเก็บค่าธรรมเนียม (บาท)** | **หมายเหตุ** |
| 1. **ค่าจดทะเบียนกรรมสิทธิ์เครื่องจักร**  | เครื่องละ 750 บาท แต่ไม่เกิน 12,000 บาท  | 1,115 ฉบับ | **1,240,000 บาท\*** | - \*เป็นมูลค่าปัดเศษ- เฉพาะสถานที่ประกอบกิจการอุตสาหกรรมที่เข้าข่ายตามพระราชบัญญัติจดทะเบียนเครื่องจักร พ.ศ. 2514 และที่แก้ไขเพิ่มเติม  |
| 2. **ค่าเครื่องหมายการจดทะเบียน ซึ่งเจ้าพนักงานได้ประทับหรือทำไว้ที่เครื่องจักร** | เครื่องหมายละ 120 บาท แต่ไม่เกิน 1,200 บาท  | 6,185 แผ่นป้าย | **700,000 บาท\*** (รวมอยู่ในยอดเงินลำดับ 1 แล้ว)  |
| 3. **ค่าคัดสำเนาเอกสารพร้อมด้วยคำรับรองว่าถูกต้อง**  | หน้าละ 10 บาท  | 6,185 | 60,000 บาท\*(รวมอยู่ในยอดเงินลำดับ 1 แล้ว) |
| **รวม** | **2,000,000 บาท** |

 4.2 **ประโยชน์ที่คาดว่าจะได้รับ** เป็นการลดภาระและบรรเทาผลกระทบของเจ้าของเครื่องจักร อันเนื่องมาจากผลกระทบภาวะทางเศรษฐกิจกรณีสถานการณ์การแพร่ระบาดของโรคติดเชื้อไวรัสโคโรนา 2019

|  |
| --- |
| **เศรษฐกิจ - สังคม** |

**2. เรื่อง แผนปฏิบัติการด้านการป้องกันและปราบปรามยาเสพติด พ.ศ. 2563 – 2565**

คณะรัฐมนตรีมีมติเห็นชอบตามที่กระทรวงยุติธรรม (ยธ.) เสนอดังนี้

 1. เห็นชอบแผนปฏิบัติการด้านการป้องกันและปราบปรามยาเสพติด พ.ศ. 2563 – 2565 (แผนปฏิบัติการฯ) เพื่อใช้เป็นกรอบทิศทางการดำเนินงาน เป็นเครื่องมือในการบริหารจัดการ ประสานการปฏิบัติ จัดสรรทรัพยากร และติดตามประเมินผลของทุกหน่วยงานที่เกี่ยวข้อง

 2. ให้สำนักงานคณะกรรมการป้องกันและปราบปรามยาเสพติด (สำนักงาน ป.ป.ส.) ร่วมกับหน่วยงานที่เกี่ยวข้องจัดทำแผนปฏิบัติการด้านการป้องกันและปราบปรามยาเสพติดประจำปีให้สอดคล้องรองรับกับแผนปฏิบัติการฯ ตั้งแต่ปีงบประมาณ พ.ศ. 2564 เป็นต้นไป

 **สาระสำคัญของเรื่อง**

 ยธ. โดย สำนักงาน ป.ป.ส. รายงานว่า

 1. โดยที่รัฐบาลได้กำหนดให้การแก้ไขปัญหายาเสพติดเป็น 1 ในนโยบายเร่งด่วนของรัฐบาลที่ต้องเร่งดำเนินการอย่างจริงจังทั้งระบบ ดังนั้น สำนักงาน ป.ป.ส. จึงได้จัดทำแผนปฏิบัติการฯ เพื่อให้ทุกหน่วยงานที่เกี่ยวข้องนำไปใช้เป็นกรอบทิศทางในการดำเนินการแก้ไขปัญหายาเสพติด ซึ่งคณะกรรมการ ป.ป.ส. ในคราวประชุม ครั้งที่ 1/2562 เมื่อวันที่ 6 ธันวาคม 2562 ได้มีมติเห็นชอบร่างแผนปฏิบัติการฯ ด้วยแล้ว

 2. **แผนปฏิบัติการฯ** มีสาระสำคัญสรุปได้ ดังนี้

 2.1 **วัตถุประสงค์**

 1) เพื่อเป็นแผนชี้นำการขับเคลื่อนการแก้ไขปัญหายาเสพติด และ**ลดระดับปัญหา**ของการแก้ไขปัญหาได้อย่างน้อย**ร้อยละ 50 ภายใน 3 ปี** และลดระดับจนไม่ส่งผลกระทบต่อการบริหารประเทศภายในปี พ.ศ. 2580

 2) เพื่อบูรณาการนโยบายและแผนแต่ละระดับที่เกี่ยวข้อง มุ่งไปสู่การแก้ไขปัญหาได้อย่างประสานสอดคล้องตามเป้าหมายที่กำหนดไว้

 3) เพื่อเป็นกรอบในการบริหารจัดการ ประสานการปฏิบัติจัดสรรทรัพยากร และกำกับติดตามประเมินผลสำหรับทุกหน่วยงานที่เกี่ยวข้องในการแปลงแผนปฏิบัติการฯ ไปสู่การปฏิบัติได้อย่างชัดเจนและเป็นรูปธรรม

 2.2 **เป้าหมายและตัวชี้วัด**

 1) เป้าหมาย คือ สถานการณ์ปัญหายาเสพติดได้รับการควบคุมจนไม่ส่งผลต่อความปลอดภัยในชีวิตและทรัพย์สินของประชาชนเมื่อสิ้นสุดแผน (ปี พ.ศ. 2565) โดยลดจำนวนผู้ค้า ผู้เสพ และสัดส่วนการกระทำผิดซ้ำในระดับพื้นที่

 2) ตัวชี้วัด คือ (1) สังคมไทยปลอดภัยจากยาเสพติด และ (2) ความพึงพอใจและความเชื่อมั่นของประชาชนต่อการแก้ไขปัญหายาเสพติด

 2.3 **มาตรการ/แนวทาง** ประกอบด้วย 5 มาตรการ (9 แนวทาง) ดังนี้

|  |
| --- |
| **มาตรการที่ 1 ความร่วมมือระหว่างประเทศ (1 แนวทาง)** |
| **แนวทางที่ 1** | **ตัวชี้วัด** |
| **ความร่วมมือระหว่างประเทศเชิงรุก** เพื่อพัฒนาและขับเคลื่อนกลไกความร่วมมือระหว่างประเทศให้เกิดผลสำเร็จในการดำเนินการแก้ไขปัญหายาเสพติดอย่างเป็นรูปธรรมโดยให้ความสำคัญกับการแลกเปลี่ยนข้อมูลข่าวสาร การปฏิบัติการสนับสนุนซึ่งกันและกัน การบริหารจัดการชายแดน และการพัฒนาศักยภาพบุคลากร | (1) ระดับความสำเร็จของการดำเนินการตามข้อตกลงความร่วมมือระหว่างประเทศ เพื่อปราบปรามและทำลายแหล่งผลิตยาเสพติดภายนอกประเทศ (2) ระดับความสำเร็จของการประสานผลักดันความร่วมมือด้านยาเสพติดในประเทศอาเซียน (3) ระดับความสำเร็จของความร่วมมือระหว่างประเทศ นอกภาคพื้นอาเซียนที่คืบหน้าเป็นรูปธรรม และ (4) ระดับความสำเร็จในการยกระดับความร่วมมือระหว่าง 6 ประเทศสมาชิก (ราชอาณาจักรกัมพูชา สาธารณรัฐประชาธิปไตยประชาชนจีน สาธารณรัฐประชาธิปไตยประชาชนลาว สาธารณรัฐแห่งสหภาพเมียนมา ราชอาณาจักรไทย และสาธารณรัฐสังคมนิยมเวียดนาม) ในการปิดล้อมพื้นที่สามเหลี่ยมทองคำ |
| **หน่วยงานรับผิดชอบหลัก :** กระทรวงกลาโหม (กห.) กระทรวงมหาดไทย (มท.) สำนักงานสภาความมั่นคงแห่งชาติ (สมช.) สำนักข่าวกรองแห่งชาติ (สขช.) กองอำนวยการรักษาความมั่นคงภายในราชอาณาจักร (กอ.รมน.) สำนักงานตำรวจแห่งชาติ (ตช.) |
| **มาตรการที่ 2 การปราบปรามและบังคับใช้กฎหมาย (2 แนวทาง)** |
| **แนวทางที่ 2** | **ตัวชี้วัด** |
| **การสกัดกั้นยาเสพติด สารตั้งต้นและเคมีภัณฑ์** เพื่อดำเนินการยับยั้งการลำเลียงยาเสพติด สารตั้งต้น และเคมีภัณฑ์ให้เล็ดลอดเข้าสู่แหล่งแพร่ระบาดหรือแหล่งผลิตได้น้อยที่สุด โดยบูรณาการหน่วยงานร่วมสกัดกั้นยาเสพติดพื้นที่ชายแดน พื้นที่พักคอย และพื้นที่ตอนใน เพื่อควบคุมการลักลอบลำเลียงและนำเข้ายาเสพติดและสกัดกั้นยาเสพติด ณ ด่านศุลกากร ท่าอากาศยานนานาชาติ และท่าเรือระหว่างประเทศ | ร้อยละของการสกัดกั้นปริมาณยาเสพติดเปรียบเทียบกับปริมาณยาเสพติดที่จับกุมได้ทั่วประเทศ |
| **หน่วยงานรับผิดชอบหลัก :** กห. ศูนย์อำนวยการรักษาผลประโยชน์แห่งชาติทางทะเล และ ตช. |
| **แนวทางที่ 3**  | **ตัวชี้วัด** |
| **การปราบปรามกลุ่มการค้ายาเสพติด** เพื่อทำลายหรือลดทอนศักยภาพโครงข่ายการค้ายาเสพติดทุกระดับ โดยการปราบปรามและสลายโครงสร้างเครือข่ายการค้าผู้มีอิทธิพลที่เกี่ยวข้องกับยาเสพติดและเครือข่ายข้ามชาติ การพัฒนางานการข่าวและระบบฐานข้อมูลสนับสนุนให้สามารถเชื่อมโยงงานการข่าวในทุกมิติ และการพัฒนาเทคโนโลยีเครื่องมืออุปกรณ์พิเศษ การปราบปรามยาเสพติดและบูรณาการการใช้เทคโนโลยี เป็นต้น | (1) ร้อยละความสำเร็จของการยุติบทบาทกลุ่มการค้ายาเสพติดระดับสำคัญ และ (2) จำนวนผู้ค้ายาเสพติดในพื้นที่แพร่ระบาดถูกดำเนินคดีตามกฎหมาย |
| **หน่วยงานรับผิดชอบหลัก :** กห. กระทรวงการคลัง ยธ. มท. กระทรวงสาธารณสุข (สธ.) ตช. สำนักงานป้องกันและปราบปรามการฟอกเงิน สำนักงานคณะกรรมการป้องกันและปราบปรามการทุจริตในภาครัฐ และสำนักงานอัยการสูงสุด |
| **มาตรการที่ 3 การป้องกันยาเสพติด (3 แนวทาง)** |
| **แนวทางที่ 4** | **ตัวชี้วัด** |
| **การเสริมสร้างความเข้มแข็งของหมู่บ้าน/ชุมชนตามแนวชายแดนและการพัฒนาทางเลือก** เพื่อลดเหตุปัจจัยของโครงสร้างอิทธิพลและขบวนการค้ายาเสพติดบริเวณชายแดน โดยใช้มาตรการพัฒนาทางเลือกตามแนวทางศาสตร์พระราชา และสร้างการเป็นอาสาป้องกันยาเสพติดในหมู่บ้าน/ชุมชนตามแนวชายแดน | (1) ระดับความสำเร็จในการสร้างการมีส่วนร่วมของประชาชนในพื้นที่เป้าหมาย และ (2) ระดับความสำเร็จของการแก้ไขปัญหายาเสพติดในพื้นที่เป้าหมาย |
| **หน่วยงานรับผิดชอบหลัก :** มท. ยธ. และ กอ.รมน.  |  |
| **แนวทางที่ 5** | **ตัวชี้วัด** |
| **การป้องกันยาเสพติดในแต่ละกลุ่มเป้าหมายอย่างเหมาะสมเป็นรูปธรรม** เพื่อเสริมสร้างภูมิคุ้มกันยาเสพติดในกลุ่มเป้าหมายให้สอดคล้องกับพัฒนาการตามช่วงวัยและวิถีชีวิต โดยการป้องกันยาเสพติดในกลุ่มทั่วไปและกลุ่มเสี่ยงสูง เป็นต้น | ระดับความสำเร็จของการสร้างภูมิคุ้มกันของประชากรกลุ่มเป้าหมาย |
| **หน่วยงานรับผิดชอบหลัก :** กระทรวงการพัฒนาสังคมและความมั่นคงของมนุษย์ (พม.) กระทรวงการอุดมศึกษา วิทยาศาสตร์ วิจัยและนวัตกรรม (อว.) มท. ยธ. กระทรวงแรงงาน (รง.) กระทรวงศึกษาธิการ (ศธ.) สธ. และกรุงเทพมหานคร (กทม.) |
| **แนวทางที่ 6** | **ตัวชี้วัด** |
| **การปรับสภาพแวดล้อมที่เหมาะสม** เพื่อจัดการพื้นที่ให้มีศักยภาพในการลดอุปสงค์ยาเสพติดทั้งในด้านการขจัดปัจจัยลบและด้านการเพิ่มปัจจัยบวก โดยการเสริมสร้างสภาพแวดล้อมเชิงบวกในกลุ่มเด็กและเยาวชน และกลุ่มแรงงาน การเสริมสร้างพื้นที่ปลอดภัยโดยใช้กลไกการมีส่วนร่วมในพื้นที่ เป็นต้น | ระดับความสำเร็จของการมีส่วนร่วมในสภาพแวดล้อมทางสังคมเพื่อการป้องกันยาเสพติด |
| **หน่วยงานรับผิดชอบหลัก :** พม. อว. ยธ. มท. รง. ศธ. สธ. กอ.รมน. และ ตช. |
| **มาตรการที่ 4 การบำบัดรักษายาเสพติด (1 แนวทาง)** |
| **แนวทางที่ 7** | **ตัวชี้วัด** |
| **การดูแลผู้ใช้ ผู้เสพ ผู้ติดยาเสพติด ให้เข้าถึงการบำบัดรักษา และการลดอันตรายหรือผลกระทบจากยาเสพติด** เพื่อดำเนินกระบวนการบำบัดรักษาและฟื้นฟูให้มีความยืดหยุ่นเหมาะสมกับบริบทและระดับความรุนแรงของผู้ป่วยยาเสพติดแต่ละราย โดยการพัฒนาระบบการบำบัดรักษา การพัฒนาคุณภาพชีวิตผู้เข้ารับการบำบัดรักษายาเสพติด เป็นต้น  | (1) ร้อยละของผู้ใช้ ผู้เสพ และผู้ติดยาเสพติดที่ผ่านการบำบัดฟื้นฟู มีคุณภาพชีวิตที่ดีขึ้น และ (2) ร้อยละของกลุ่มเป้าหมายที่ได้รับบริการลดอันตรายจากยาเสพติดอย่างมีมาตรฐาน |
| **หน่วยงานรับผิดชอบหลัก :** มท. ยธ. สธ. และ กทม. |
| **มาตรการที่ 5 การบริหารจัดการอย่างบูรณาการ (2 แนวทาง)** |
| **แนวทางที่ 8** | **ตัวชี้วัด** |
| **กิจการพิเศษ** เพื่อดำเนินการตามแผนการแก้ไขปัญหายาเสพติดในพื้นที่พิเศษ โดยการควบคุมและใช้ประโยชน์จากพืชเสพติด และการพัฒนามาตรการทางเลือกรูปแบบใหม่ เช่น การทำให้ยาเสพติดที่ไม่ร้ายแรงเป็นสิ่งถูกต้องตามกฎหมาย เป็นต้น | (1) ระดับความสำเร็จของการควบคุมพืชยาเสพติด (ฝิ่น กัญชา กัญชง และกระท่อม) (2) ระดับความสำเร็จของการควบคุมการใช้ประโยชน์จากพืชเสพติด (3) จำนวนคดีที่มีการนำพืชเสพติดที่ได้รับอนุญาตไปใช้ในทางที่ผิด และ (4) ร้อยละของผู้ต้องขังคดียาเสพติดลดลงเมื่อเปรียบเทียบกับฐานเฉลี่ย 3 ปี (พ.ศ. 2560 – 2562) |
| **หน่วยงานรับผิดชอบหลัก :** กห. มท. กระทรวงพาณิชย์ (พณ.) ยธ. สธ. กระทรวงอุตสาหกรรม (อก.) ตช. และสำนักงานศาลยุติธรรม |
| **แนวทางที่ 9** | **ตัวชี้วัด** |
| **การบริหารจัดการอย่างบูรณาการ** เพื่อขับเคลื่อนการแก้ไขปัญหายาเสพติดอย่างเป็นระบบโดยการพัฒนาระบบข้อมูลและการเฝ้าระวังปัญหายาเสพติด และการพัฒนาระบบเทคโนโลยีดิจิทัลยาเสพติด | ระดับความสำเร็จในการบริหารจัดการและนวัตกรรมการแก้ไขปัญหายาเสพติดที่มีประสิทธิภาพ |
| **หน่วยงานรับผิดชอบหลัก :** ยธ. (สำนักงาน ป.ป.ส.) |

 2.4 งบประมาณ จำนวน 15,957.274 ล้านบาท จำแนกเป็น 3 ด้าน ดังนี้

|  |  |
| --- | --- |
| **ด้าน** | **งบประมาณ (ล้านบาท)** |
| 1. ด้านการป้องกันยาเสพติด | 5,608.352 |
| 2. ด้านการปราบปรามยาเสพติด | 5,897.850 |
| 3. ด้านการบำบัดรักษายาเสพติด | 4,451.072 |

 3. กลไกการขับเคลื่อนแผนปฏิบัติการฯ ได้แก่

 3.1 ระดับนโยบาย (Agenda) โดยมีคณะกรรมการ ป.ป.ส. ทำหน้าที่ในการกำหนดนโยบาย มาตรการการดำเนินงานป้องกันและปราบปรามยาเสพติดในภาพรวมเพื่อให้หน่วยงานที่เกี่ยวข้องนำไปปฏิบัติ

 3.2 ระดับชาติ โดยมีศูนย์อำนวยการป้องกันและปราบปรามยาเสพติดแห่งชาติ และอนุกรรมการตามคำสั่งศูนย์อำนวยการป้องกันและปราบปรามยาเสพติดแห่งชาติ เป็นกลไกอำนวยการกำกับ ติดตามแผนในแต่ละระดับ เพื่อนำไปสู่การปฏิบัติให้บรรลุวัตถุประสงค์ รวมทั้งประเมินผลการดำเนินงาน การแก้ไขปัญหาอุปสรรค ข้อขัดข้องให้สามารถขับเคลื่อนแผนได้อย่างประสานสอดคล้อง

 3.3 ระดับภารกิจ (Function) มีศูนย์อำนวยการป้องกันและปราบปรามยาเสพติดระดับกระทรวง กรม และหน่วยงาน ซึ่งรับผิดชอบดำเนินงานตามภารกิจ โดยเน้นการบูรณาการแผนงานและงบประมาณภายในหน่วยงานและระหว่างหน่วยงานให้เกิดเอกภาพ และสนับสนุนการดำเนินงานในระดับพื้นที่ รวมทั้งกำกับติดตามการดำเนินงานของหน่วยงานในสังกัด

 3.4 ระดับพื้นที่ (Area) โดยมีศูนย์อำนวยการและศูนย์ปฏิบัติการป้องกันและปราบปรามยาเสพติดจังหวัด/กทม./อำเภอ/เขต/องค์การบริหารส่วนตำบล เพื่อบูรณาการแผนงานงบประมาณและประสานการปฏิบัติการร่วมกับส่วนราชการ องค์กร ภาคประชาชน และองค์กรปกครองส่วนท้องถิ่น รวมถึงกลไกภายใต้โครงการตำบลมั่นคงปลอดภัยจากยาเสพติด ซึ่งเป็นการบูรณาการความร่วมมือจากภาครัฐ ภาคเอกชน และภาคประชาชนด้วย

 3.5 ศูนย์อำนวยการป้องกันและปราบปรามยาเสพติดในพื้นที่เฉพาะ เพื่อเป็นกลไกการแก้ไขปัญหายาเสพติดในระดับพื้นที่ที่มีบริบทและสถานการณ์ปัญหาที่หลากหลายและแตกต่าง ไม่สามารถแก้ไขปัญหาด้วยกลไกปกติได้จะต้องมีการบูรณาการ และแก้ไขปัญหาจากหลายหน่วยงาน

 4. สภาพัฒนาการเศรษฐกิจและสังคมแห่งชาติ (สภาพัฒนาฯ) ในการประชุม ครั้งที่ 6/2563 เมื่อวันที่ 4 มิถุนายน 2563 มีมติเห็นชอบในหลักการแผนปฏิบัติการฯ และเห็นควรเพิ่มเติมประเด็นต่าง ๆ เพื่อให้แผนปฏิบัติการมีความชัดเจนและเกิดประสิทธิภาพยิ่งขึ้น ดังนี้ (1) เพิ่มมาตรการทางเลือกใหม่ในการแก้ไขปัญหายาเสพติดที่เป็นมาตรการลดทอนการเป็นอาชญากรรม (2) นำแนวคิดชุมชนคุณธรรมที่ใช้หลัก “บวร” (บ้าน - วัด - โรงเรียน) เพื่อเสริมสร้างภูมิคุ้มกันยาเสพติดในระดับพื้นที่ (3) ควรมีการติดตามประเมินผลกลไกการขับเคลื่อนในแต่ละระดับและเพิ่มเติมกลไกร่วมในการปราบปรามยาเสพติด เช่น ประเด็นการติดตามการฟอกเงินของกลุ่มผู้ค้ายาเสพติดรายใหญ่ และ (4) ควรปรับตัวชี้วัดที่สะท้อนผลลัพธ์ และกำหนดค่าเป้าหมายที่ชัดเจนและท้าทาย

**3. เรื่อง ขออนุมัติดำเนินการตามมติคณะกรรมการนโยบายยางธรรมชาติ ครั้งที่ 1/2563**

คณะรัฐมนตรีมีมติอนุมัติตามที่กระทรวงเกษตรและสหกรณ์ (กษ.) เสนอให้ กษ. โดยการยางแห่งประเทศไทยดำเนินโครงการ จำนวน 4 โครงการ ดังนี้

 1. อนุมัติโครงการสนับสนุนสินเชื่อเป็นเงินทุนหมุนเวียนแก่ผู้ประกอบกิจการไม้ยางและผลิตภัณฑ์ วงเงินสินเชื่อ 20,000 ล้านบาท ระยะเวลาดำเนินการตั้งแต่เดือนพฤษภาคม 2563 ถึงเดือนเมษายน 2565 เพื่อช่วยเหลือผู้ประกอบการที่ได้รับผลกระทบจากการระบาดของโรคติดเชื้อไวรัสโคโรนา 2019 (COVID - 19) ให้สามารถดำเนินธุรกิจต่อไปได้ อันจะเป็นผลดีต่อผู้ประกอบกิจการและเกษตรกรชาวสวนยางพารา สำหรับแหล่งเงินขอให้การยางแห่งประเทศไทยหารือกับธนาคารแห่งประเทศไทยและกระทรวงการคลังเพื่อพิจารณาแหล่งเงินจากพระราชกำหนดการให้ความช่วยเหลือทางการเงินแก่ผู้ประกอบวิสาหกิจที่ได้รับผลกระทบจากการระบาดของโรคติดเชื้อไวรัสโคโรนา 2019 พ.ศ. 2563 ในลำดับแรกก่อน ตามนัยมติคณะรัฐมนตรี เมื่อวันที่ 18 สิงหาคม 2563 หากไม่สามารถใช้จากแหล่งเงินดังกล่าวได้ ให้ใช้จากธนาคารพาณิชย์ หรือสถาบันการเงิน โดยรัฐบาลสนับสนุนชดเชยดอกเบี้ยในอัตราตามที่จ่ายจริง แต่ไม่เกินร้อยละ 3 ต่อปี ระยะเวลาชดเชยดอกเบี้ยโครงการฯ 1 ปี แต่ไม่เกินวันที่ 30 เมษายน 2565 จำนวนไม่เกิน 600 ล้านบาท สำหรับค่าชดเชยดอกเบี้ยดังกล่าว ให้ธนาคารของรัฐ สถาบันการเงิน หรือการยางแห่งประเทศไทยปฏิบัติให้เป็นไปตามหลักเกณฑ์ ขั้นตอนให้ถูกต้องครบถ้วนแล้ว จึงเสนอขอรับจัดสรรงบประมาณรายจ่ายประจำปีตามค่าใช้จ่ายที่เกิดขึ้นจริงตามความจำเป็นและเหมาะสมต่อไป ในส่วนของค่าบริหารโครงการ จำนวน 4 ล้านบาท เห็นควรให้การยางแห่งประเทศไทยใช้จ่ายจากเงินกองทุนพัฒนายางพารา ตามความเห็นของสำนักงบประมาณ

 2. อนุมัติขยายระยะเวลาชำระคืนเงินกู้โครงการพัฒนาศักยภาพสถาบันเกษตรกรเพื่อรักษาเสถียรภาพราคายาง และโครงการสร้างมูลภัณฑ์กันชนรักษาเสถียรภาพราคายาง ให้กับธนาคารเพื่อการเกษตรและสหกรณ์การเกษตร จากเดิมสิ้นสุดในวันที่ 31 พฤษภาคม 2563 เป็นวันที่ 31 ธันวาคม 2566 โดยให้กระทรวงการคลังขยายระยะเวลาค้ำประกันเงินกู้ออกไป และยกเว้นค่าธรรมเนียมในการค้ำประกันเงินกู้ พร้อมชดเชยต้นทุนเงินในอัตรา FDR + 1

 สำหรับค่าใช้จ่ายที่เกิดขึ้นจากการดำเนินโครงการ เช่น ค่าเช่าโกดัง ค่าประกันภัย ค่าจ้างผลิตยาง และอื่น ๆ ที่เกิดขึ้นตั้งแต่เดือนมีนาคม 2559 ถึงเดือนกุมภาพันธ์ 2563 จำนวน 772.47 ล้านบาท และตั้งแต่เดือนมีนาคม 2563 ถึงเดือนมีนาคม 2564 จำนวน 126.286 ล้านบาท รวมเป็นเงิน 898.756 ล้านบาท ให้ใช้จ่ายจากเงินกองทุนพัฒนายางพารา ตามความเห็นของสำนักงบประมาณ

 3. อนุมัติปรับปรุงหลักเกณฑ์และวิธีการดำเนินงานโครงการสนับสนุนสินเชื่อผู้ประกอบการ ผลิตภัณฑ์ยาง วงเงินสินเชื่อ 25,000 ล้านบาท ระยะเวลาดำเนินการตั้งแต่ปี 2559 ถึงปี 2569 เพื่อลดผลกระทบในภาคอุตสาหกรรมยางจากการชะลอตัวทางเศรษฐกิจอันเนื่องมาจากการแพร่ระบาดของโรคติดเชื้อไวรัสโคโรนา 2019 (COVID - 19) การปรับปรุงหลักเกณฑ์และวิธีการดำเนินงาน ประกอบด้วยให้สินเชื่อแก่ผู้ประกอบการ โดยธนาคารพาณิชย์หรือธนาคารของรัฐ (สถาบันการเงินเฉพาะกิจ) ได้ทุกธนาคาร ซึ่งสินเชื่อในทุก ๆ 1 ล้านบาท จะต้องมีการเพิ่มปริมาณการใช้ยางในประเทศอย่างน้อย 2 ตันต่อปี ในปีการผลิต 2563 หรือตามที่คณะกรรมการบริหารโครงการฯ กำหนด ทั้งนี้ ให้การยางแห่งประเทศไทยตรวจสอบการใช้ยางของผู้ประกอบการเป็นรายปี ในปีการผลิต 2563 หรือตามที่คณะกรรมการบริหารโครงการฯ กำหนด แล้วแต่กรณี

 4. อนุมัติเพิ่มกิจกรรมช่วยเหลือผู้ประกอบกิจการยาง (ยางแห้ง) ในสถานการณ์การระบาดของโรคติดเชื้อไวรัสโคโรนา 2019 (COVID - 19) ภายใต้โครงการสนับสนุนสินเชื่อเป็นทุนหมุนเวียนแก่ผู้ประกอบกิจการยาง (ยางแห้ง) วงเงินสินเชื่อ 20,000 ล้านบาท ระยะเวลาดำเนินการ เดือนมกราคม 2563 ถึงเดือนธันวาคม 2564 โดยมีหลักเกณฑ์และเงื่อนไข ผู้เข้าร่วมโครงการต้องซื้อยางมาเป็นวัตถุดิบสำหรับการผลิตของฤดูกาลใหม่ (รายเดือน) เพื่อให้เกิดการหมุนเวียนผลผลิตของเกษตรกรชาวสวนยาง โดยรัฐบาลสนับสนุนชดเชยดอกเบี้ยในอัตราตามที่จ่ายจริงแต่ไม่เกินร้อยละ 2 ต่อปี ระยะเวลาชดเชยดอกเบี้ยโครงการฯ 1 ปี แต่ไม่เกินเดือนธันวาคม 2563

  **สาระสำคัญของเรื่อง**

 กษ. รายงานว่า ภายหลังจากคณะรัฐมนตรีมีมติวันที่ 18 สิงหาคม 2563 กษ. ได้พิจารณาความเห็นของหน่วยงานที่เกี่ยวข้องแล้ว เห็นควรนำเสนอคณะรัฐมนตรีพิจารณาโครงการและมาตรการต่าง ๆ ตามมติคณะกรรมการนโยบายยางธรรมชาติ (กนย.) ครั้งที่ 1/2563 ต่อไป

 1. **โครงการสนับสนุนสินเชื่อเป็นเงินทุนหมุนเวียนแก่ผู้ประกอบกิจการไม้ยางและผลิตภัณฑ์ มีรายละเอียดการดำเนินโครงการสรุปได้ ดังนี้**

|  |  |
| --- | --- |
| **หัวข้อ** | **รายละเอียด** |
| **แนวทางการดำเนินการ** | สนับสนุนสินเชื่อเพื่อเป็นทุนหมุนเวียนแก่ผู้ประกอบกิจการไม้ยางพาราและผลิตภัณฑ์โดยรัฐบาลชดเชยดอกเบี้ยให้ผู้ประกอบการในอัตราร้อยละ 3 ต่อปี |
| **วัตถุประสงค์** | 1. เพื่อบรรเทาผลกระทบจากโรค COVID-19 ของผู้ประกอบการไม้ยางและผลิตภัณฑ์2. เพื่อบรรเทาความเดือดร้อนของเกษตรกรชาวสวนยางที่ไม่สามารถขายไม้ยางได้3. เกษตรกรชาวสวนยางสามารถขายไม้ยางพาราได้ในราคาที่เป็นธรรม4. เพื่อให้เกิดความร่วมมือระหว่างเกษตรกรชาวสวนยาง ผู้ประกอบการไม้ยางและผลิตภัณฑ์และรัฐบาล ในการร่วมกันแก้ไขปัญหาการส่งออกไม้ยางพารา5. สนับสนุนการดำเนินนโยบายลดพื้นที่ปลูกยางพารา |
| **เป้าหมาย** | 1. ผู้ประกอบกิจการไม้ยางพาราและผลิตภัณฑ์ที่ดำเนินธุรกิจยังสามารถดำเนินการต่อไปได้ ร้อยละ 80 ของโรงงานทั้งหมด ทำให้มีการจ้างงานต่อเนื่อง ไม่หยุดชะงัก2. กระตุ้นการโค่นต้นยาง จำนวน 400,000 ไร่3. ดูดซับไม้ยางจากการกระตุ้นการโค่น จำนวน 12 ล้านตัน4. ราคาไม้ยาง (เฉลี่ย) เป้าหมาย ราคาคาดหวัง 1,300 บาทต่อตัน5. วงเงินดำเนินการ 20,000 ล้านบาท รัฐบาลชดเชยดอกเบี้ยตามที่จ่ายจริงแต่ไม่เกินร้อยละ 3 ต่อปี |
| **ระยะเวลาดำเนินการ** | ตุลาคม 2563 - กันยายน 2565 โดย1. ระยะเวลาในการลงทะเบียนเข้าร่วมโครงการฯ 1 ปี ตามหลักเกณฑ์ที่คณะกรรมการบริหารโครงการฯ กำหนด (ปิดรับการลงทะเบียน เมื่อเต็มกรอบวงเงิน 20,000 ล้านบาท)2. ระยะเวลาในการชดเชยดอกเบี้ย ตามโครงการฯ 1 ปี นับตั้งแต่ได้รับการอนุมัติ แต่ไม่เกิน 30 กันยายน 2565 |

 2. **โครงการพัฒนาศักยภาพสถาบันเกษตรกรเพื่อรักษาเสภียรภาพราคายาง และโครงการสร้างมูลภัณฑ์กันชนรักษาเสถียรภาพราคายาง**

2.1 **ผลการดำเนินงาน** ณ วันที่ 31 มีนาคม 2563

|  |  |  |  |
| --- | --- | --- | --- |
| **ผลการดำเนินงาน** **ณ วันที่ 31 มีนาคม 2563** | **โครงการพัฒนาศักยภาพสถาบันเกษตรกรเพื่อรักษาเสถียรภาพราคายาง** (เริ่มดำเนินงาน พฤษภาคม 2555) | **โครงการสร้าง****มูลภัณฑ์กันชน****รักษาเสถียรภาพราคายาง** (เริ่มดำเนินงาน พฤศจิกายน 2557) | **รวม 2 โครงการ** |
| 1. ผลการรับซื้อยางชนิดต่าง ๆ (ตัน) มูลค่าซื้อยาง (ล้านบาท)เฉลี่ยราคาซื้อ (บาทต่อกิโลกรัม) | 213,492.1021,126.6698.96 | 148,799.508,889.3059.74 | 362,291.6030,015.9682.85 |
| 2. ผลผลิตยางชนิดต่าง ๆ (ตัน) | 207,031.11 | 147,476.03 | 354,507.14 |
| 3. จำหน่ายยางชนิดต่าง ๆ (ตัน) | 146,271.16 | 84,681.04 | 230,952.20 |
| 4. สต็อกยางชนิดต่าง ๆ (ตัน)(1) ไม่มีสัญญาซื้อขาย (2) มีสัญญาซื้อขาย(อยู่ระหว่างฟ้องร้องผู้ซื้อ) | 60,759.9553,190.147,569.81 | 62,794.9951,572.8811,222.11 | 123,554.94104,763.0218,791.92 |
| 5. วงเงินกู้ ธ.ก.ส. และการชำระหนี้ (ล้านบาท)(1) เงินกู้ ธ.ก.ส.(2) ชำระหนี้(3) หนี้คงเหลือ | 22,000.0015,940.55\*6,059.45 | 9,600.005,704.133,895.87 | 31,600.0021,644.689,955.32 |
| 6. ค่าใช้จ่ายของโครงการฯ (ล้านบาท)(1) ค่าดำเนินงานไม่รวมค่าซื้อยาง(2) ค่าบริหารโครงการฯ(3) ค่าบริหารโครงการฯ คงเหลือ | 2,231.98345.1762.32 | 857.38112.011.69 | 3,089.36457.1864.01 |
| **\*หมายเหตุ :** เงินชำระหนี้เงินกู้ ธ.ก.ส. โครงการพัฒนาศักยภาพสถาบันเกษตรกรเพื่อรักษาเสถียรภาพราคายาง จำนวน 15,940.55 ล้านบาท ประกอบด้วย รายได้จากการขายยาง 9,457.61 ล้านบาท และเงินงบประมาณรายจ่ายประจำปีที่ ธ.ก.ส. ได้รับชดเชยการขาดทุน 6,482.94 ล้านบาท |

 การยางแห่งประเทศไทย (กยท.) จำเป็นต้องระบายยางในสต็อกให้หมด เพื่อนำเงินรายได้จากการขายยางมาชำระหนี้ ธ.ก.ส. และดำเนินการปิดบัญชีต่อไป

 2.2 **กษ. เสนอคณะรัฐมนตรีอนุมัติขยายระยะเวลาชำระคืนเงินกู้โครงการพัฒนาศักยภาพสถาบันเกษตรกรเพื่อรักษาเสถียรภาพราคายาง และโครงการสร้างมูลภัณฑ์กันชนรักษาเสถียรภาพราคายาง มีรายละเอียดการดำเนินการสรุปได้ ดังนี้**

 1) ขออนุมัติขยายระยะเวลาชำระคืนเงินกู้โครงการพัฒนาศักยภาพสถาบันเกษตรกรเพื่อรักษาเสถียรภาพราคายาง และโครงการสร้างมูลภัณฑ์กันชนรักษาเสถียรภาพราคายาง ให้กับ ธ.ก.ส. ออกไปจากเดิม วันที่ 31 พฤษภาคม 2563 เป็นวันที่ 31 ธันวาคม 2566 โดยให้ กค. ขยายระยะเวลาค้ำประกันเงินกู้กับ ธ.ก.ส. ออกไปและยกเว้นค่าธรรมเนียมในการค้ำประกันเงินกู้ ตามระยะเวลาการขยายระยะเวลาชำระคืนเงินกู้ให้ ธ.ก.ส. พร้อมชดเชยต้นทุนเงินในอัตรา FDR+1 ตามมติคณะรัฐมนตรีเมื่อวันที่ 24 มกราคม 2555 ตามขั้นตอนต่อไป

 2) นำเงินจากการระบายยางในสต็อกและของบประมาณแผ่นดินชดเชยการขาดทุนชำระคืนเงินกู้ ธ.ก.ส. ของโครงการพัฒนาศักยภาพสถาบันเกษตรกรเพื่อรักษาเสถียรภาพราคายาง จำนวน 6,059.45 ล้านบาท และโครงการสร้างมูลภัณฑ์กันชนรักษาเสถียรภาพราคายาง จำนวน 3,895.87 ล้านบาท รวม 9,955.32 ล้านบาท ภายในวันที่ 31 ธันวาคม 2566

 3) ขออนุมัติจัดสรรงบประมาณเป็นค่าเช่าโกดัง ค่าประกันภัย ค่าจ้างผลิตยาง และอื่น ๆ รวม 898.76 ล้านบาท ดังนี้

 (1) ค่าใช้จ่ายโครงการเป็นค่าเช่าโกดัง ค่าประกันภัย ค่าจ้างผลิตยาง และอื่น ๆ ที่เกิดขึ้นระหว่างเดือนมีนาคม 2559 – กุมภาพันธ์ 2563 จำนวน 772.47 ล้านบาท

 (2) งบประมาณเป็นค่าเช่าโกดัง ค่าประกันภัย ตั้งแต่เดือนมีนาคม 2563 – มีนาคม 2564 จำนวน 126.29 ล้านบาท

 3. **โครงการสนับสนุนสินเชื่อผู้ประกอบการผลิตผลิตภัณฑ์ยาง**

3.1 **ผลการดำเนินงานที่ผ่านมา**

1) ผลการรับสมัครและเข้าร่วมโครงการ

|  |  |  |  |
| --- | --- | --- | --- |
| **รายการ** | **ระยะที่ 1****(ปี 2559 และ ปี 2560)** | **ระยะที่ 2****(ปี 2562 – ปัจจุบัน)** | **รวมทั้งสิ้น** |
| **การรับสมัคร**- ผู้ประกอบการ (ราย) | 29 | 4 (รายเดิม 2 บริษัท) | 31 |
| **การเข้าร่วมโครงการ**- ผู้ประกอบการ (ราย)- วงเงินเข้าร่วมโครงการ (ล้านบาท) | 1711,788.20 | 2 (รายเดิม)2,250.00 | 1714,038.20 |
| **คงเหลือวงเงิน 10,961.80 ล้านบาท (วงเงินโครงการ 25,000.00 ล้านบาท)** |

 2) ผลการชดเชยดอกเบี้ยตามโครงการ คณะกรรมการบริหารโครงการฯ มีมติอนุมัติวงเงินชดเชยดอกเบี้ย 2 ครั้ง ดังนี้

|  |  |  |
| --- | --- | --- |
| **การประชุมคณะกรรมการบริหารโครงการฯ** | **ผู้ที่ได้รับชดเชยดอกเบี้ย** | **วงเงิน (ล้านบาท)**  |
| ครั้งที่ 1/2562 เมื่อวันที่ 22 มีนาคม 2562 | ชดเชยผู้เข้าร่วมโครงการ 10 ราย | 70.81 |
| ครั้งที่ 1/2563 เมื่อวันที่ 28 มกราคม 2563 | ชดเชยผู้เข้าร่วมโครงการ 9 ราย | 149.43 |

 3) ปริมาณการใช้ยางของผู้ประกอบการที่เข้าร่วมโครงการสามารถใช้ยาง (เพิ่มขึ้น) (ตั้งแต่ปี 2559 จนถึงปัจจุบัน) มีจำนวนรวมทั้งสิ้น 121,981 ตัน

 3.2 **กษ. เสนอคณะรัฐมนตรีอนุมัติปรับปรุงหลักเกณฑ์และวิธีการดำเนินโครงการสนับสนุนสินเชื่อผู้ประกอบการผลิตผลิตภัณฑ์ยาง ดังนี้**

 1) ให้สินเชื่อแก่ผู้ประกอบการโดยธนาคารพาณิชย์หรือธนาคารของรัฐ (สถาบันการเงินเฉพาะกิจ) ได้ทุกธนาคาร (เดิม เฉพาะธนาคารพาณิชย์ ทั้งนี้ เพื่อให้มีความครอบคลุมในการให้สินเชื่อมากขึ้น)

 2) ให้ผู้ประกอบการที่ได้รับสินเชื่อในทุก ๆ 1 ล้านบาท จะต้องมีการเพิ่มปริมาณการใช้ยางในประเทศอย่างน้อย 2 ตันต่อปี ในปีการผลิต 2563 หรือระยะเวลาตามที่คณะกรรมการบริหารโครงการฯ กำหนด [เป็นการกำหนดข้อยกเว้นในปีการผลิต 2563 จากเงื่อนไขเดิม คือ ในปีแรกถึงปีที่สองของการลงทุน 2 ตันต่อปี ปีที่สาม 4 ตันต่อปี ทั้งนี้ เพื่อลดผลกระทบอันเนื่องมาจากการแพร่ระบาดของโรคติดเชื้อไวรัสโคโรนา 2019 (COVID-19)]

 3) ให้ กยท. ตรวจสอบการใช้ยางของผู้ประกอบการเป็นรายปี ในปีการผลิต 2563 หรือระยะเวลาตามที่คณะกรรมการบริหารโครงการฯ กำหนด [เป็นการกำหนดข้อยกเว้นในปีการผลิต 2563 จากเงื่อนไขเดิม คือ ตรวจสอบการใช้ยางของผู้ประกอบการเป็นรายเดือน ทั้งนี้ เพื่อลดผลกระทบอันเนื่องมาจากการแพร่ระบาดของโรคติดเชื้อไวรัสโคโรนา 2019 (COVID-19)]

 4. **โครงการสนับสนุนสินเชื่อเป็นเงินทุนหมุนเวียนแก่ผู้ประกอบกิจการยาง (ยางแห้ง)**

 4.1 **ผลการดำเนินงานที่ผ่านมา**

 มีผู้เข้าร่วมโครงการจำนวน 4 ราย อนุมัติวงเงินสินเชื่อจำนวน 2,410 ล้านบาท ปริมาณที่จัดเก็บตามโครงการ 75,692 ตัน (เป้าหมายโครงการ 350,000 ตัน) มีวงเงินสินเชื่อคงเหลือจำนวน 17,590 ล้านบาท (วงเงินสินเชื่อโครงการ 20,000 ล้านบาท)

 4.2 **กษ. เสนอคณะรัฐมนตรีอนุมัติเพิ่มกิจกรรมช่วยเหลือผู้ประกอบกิจการยาง (ยางแห้ง) ในสถานการณ์การระบาดของโรคติดเชื้อไวรัสโคโรนา 2019 (COVID-19) ภายใต้โครงการสนับสนุนสินเชื่อเป็นเงินทุนหมุนเวียนแก่ผู้ประกอบกิจการยาง (ยางแห้ง) มีรายละเอียดเปรียบเทียบกับกิจกรรมเดิม ดังนี้**

|  |  |  |
| --- | --- | --- |
| **กิจกรรม** | **กิจกรรมที่ 1****ดำเนินกิจกรรมตามหลักเกณฑ์****และโครงการ (ที่มีอยู่เดิม)** | **กิจกรรมที่ 2****กิจกรรมเพื่อช่วยเหลือผู้ประกอบกิจการยาง (ยางแห้ง) ในสถานการณ์การระบาดของโรคติดเชื้อไวรัสโคโรนา 2019 (COVID-19)****(เสนอขอความเห็นชอบเพิ่มเติมในครั้งนี้)** |
| **หลักเกณฑ์****และเงื่อนไข****การชดเชยดอกเบี้ย** | - ผู้เข้าร่วมโครงการต้องมีสต็อกยางเพิ่มขึ้นมากกว่าสต็อกเฉลี่ยย้อนหลัง 1ปี นับจากวันที่ยื่นความประสงค์ และเจ้าหน้าที่สามารถเข้าตรวจได้โดยไม่ต้องแจ้งล่วงหน้า หากตรวจพบปริมาณสต็อกยางน้อยกว่า หรือเท่ากับสต็อกเฉลี่ยย้อนหลัง 1 ปี จะไม่ได้รับการชดเชยดอกเบี้ยในเดือนนั้น- ผู้เข้าร่วมโครงการต้องให้ความร่วมมือกับพนักงานเจ้าหน้าที่ที่ได้รับมอบหมายให้ดำเนินการตามโครงการฯ เข้าในพื้นที่สถานประกอบการเพื่อเข้าตรวจสอบขอเอกสารหลักฐาน และกิจการอื่น ๆ ที่เกี่ยวข้อง เพื่อเป็นไปตามวัตถุประสงค์โครงการฯ | - ผู้เข้าร่วมโครงการต้องซื้อยางมาเป็นวัตถุดิบในการผลิตของฤดูกาลใหม่ (รายเดือน) เพื่อให้เกิดการหมุนเวียนผลผลิตของเกษตรกรชาวสวนยาง และสถาบันเกษตรกรชาวสวนยาง และหากผู้เข้าร่วมโครงการไม่มีการซื้อยาง ก็จะไม่ได้รับการชดเชยในเดือนนั้น- การตรวจสอบหลักฐานและเอกสาร ในการชดเชยดอกเบี้ย ได้แก่ (1) หลักฐานการซื้อยางมาเป็นวัตถุดิบสำหรับการผลิตในแต่ละเดือน (2) เอกสารบัญชียางที่ส่งให้กรมวิชาการเกษตรตามพระราชบัญญัติควบคุมยาง พ.ศ. 2552 และ (3) เอกสารและหลักฐานอื่น ๆ ตามที่ กยท. กำหนด |
| **ระยะเวลา****ดำเนินการ** | - มกราคม 2563 – ธันวาคม 2564- ระยะเวลาในอนุมัติวงเงินที่เข้าร่วมโครงการจนสิ้นสุดระยะเวลาการชดเชยดอกเบี้ยตามโครงการ 3 ปี แต่ไม่เกินเดือนธันวาคม 2563 | - มกราคม 2563 – ธันวาคม 2564- ระยะเวลาในอนุมัติวงเงินที่เข้าร่วมโครงการจนสิ้นสุดระยะเวลาการชดเชยดอกเบี้ยตามโครงการ 1 ปี แต่ไม่เกินเดือนธันวาคม 2563 |
| **อัตราการชดเชย****ดอกเบี้ย** | รัฐบาลจะสนับสนุนชดเชยดอกเบี้ยในอัตราตามที่จ่ายจริงแต่ไม่เกินร้อยละ 3 ต่อปี | รัฐบาลจะสนับสนุนชดเชยดอกเบี้ยในอัตราตามที่จ่ายจริงแต่ไม่เกินร้อยละ 2 ต่อปี |
| **หมายเหตุ** | เพิ่มเติมกิจกรรมที่ 2 เพื่อลดผลกระทบจากการชะลอตัวทางเศรษฐกิจ อุตสาหกรรม และการบริโภคอันเนื่องมาจากการแพร่ระบาดของโรคติดเชื้อไวรัสโคโรนา 2019 (COVID-19) โดยให้ผู้ประกอบการมีต้นทุนเงินมากขึ้น เพื่อรับซื้อวัตถุดิบในฤดูการผลิตใหม่จากเกษตรกรและสถาบันเกษตรกร ชาวสวนยาง เพื่อให้เกิดการหมุนเวียนในระบบตลาด |

**4. เรื่อง ขออนุมัติกรอบวงเงินงบประมาณตามแผนการดำเนินงานระยะ 5 ปี ฉบับที่ 1 (พ.ศ. 2564 - 2568) ของศูนย์ระดับภูมิภาคว่าด้วยสะเต็มศึกษาขององค์การรัฐมนตรีศึกษาแห่งเอเชียตะวันออกเฉียงใต้**

คณะรัฐมนตรีมีมติอนุมัติกรอบวงเงินงบประมาณตามแผนการดำเนินงานระยะ 5 ปี ฉบับที่ 1 (พ.ศ. 2564 - 2568) ของศูนย์ระดับภูมิภาคว่าด้วยสะเต็มศึกษาขององค์การรัฐมนตรีศึกษาแห่งเอเชียตะวันออกเฉียงใต้ (ซีมีโอ) (ศูนย์สะเต็มศึกษาฯ) วงเงินรวมทั้งสิ้น 235.91 ล้านบาท ตามที่กระทรวงศึกษาธิการ (ศธ.) เสนอ โดยให้ ศธ. จัดทำรายละเอียดค่าใช้จ่ายและเสนอขอตั้งงบประมาณรายจ่ายประจำปีตามความจำเป็นและเหมาะสมต่อไป

 **สาระสำคัญของเรื่อง**

กระทรวงศึกษาธิการ (ศธ.) รายงานว่า

 1. ตามที่คณะรัฐมนตรีได้มีมติเมื่อวันที่ 4 กรกฎาคม 2560 เห็นชอบในหลักการการจัดตั้งศูนย์ สะเต็มศึกษาฯ ในประเทศไทย ซึ่งต่อมาคณะรัฐมนตรีได้มีมติเมื่อวันที่ 26 กุมภาพันธ์ 2562 อนุมัติการจัดทำและลงนามบันทึกความตกลงในการจัดตั้งศูนย์ดังกล่าวนั้น ศธ. และสำนักงานเลขาธิการซีมีโอได้ลงนามในบันทึกความตกลงในการจัดตั้งศูนย์สะเต็มศึกษาฯ เมื่อวันที่ 8 พฤษภาคม 2562 ซึ่งถือเป็นการจัดตั้งศูนย์ดังกล่าวอย่างเป็นทางการแล้ว

 2. ศูนย์สะเต็มศึกษาฯ ได้จัดทำแผนการดำเนินงานระยะ 5 ปี ฉบับที่ 1 (พ.ศ. 2564 - 2568) และวงเงินงบประมาณเพื่อเป็นกรอบแนวทางการดำเนินงานตามภารกิจของศูนย์ดังกล่าว ภายใต้วิสัยทัศน์ว่า “เป็นศูนย์แห่งความเป็นเลิศในระดับภูมิภาคด้านการวิจัยและการพัฒนาศักยภาพด้านสะเต็มศึกษาที่ส่งเสริมนโยบายและแนวปฏิบัติที่รองรับด้วยงานวิจัย” ซึ่งมีรายละเอียดสรุปได้ ดังนี้

|  |  |
| --- | --- |
| **หัวข้อ** | **รายละเอียดแผนการดำเนินงานฯ** |
| **พันธกิจ** | 1. ส่งเสริมการใช้งานวิจัยเชิงนโยบายด้านสะเต็มศึกษาและให้ข้อเสนอแนะเกี่ยวกับนโยบายด้าน สะเต็มศึกษาที่สอดคล้องกับการพัฒนาเศรษฐกิจและสังคมของประเทศและของภูมิภาค2. พัฒนาศักยภาพของบุคลากรและผู้กำหนดนโยบายด้านสะเต็มศึกษา3. พัฒนาสื่อการเรียนรู้สะเต็มที่เหมาะกับบริบทของภูมิภาคด้วยการระดมทรัพยากรที่มีในเครือข่าย4. แสวงหาความร่วมมือกับหน่วยงานที่กำหนดนโยบาย ผู้ปฏิบัติ และภาคเอกชน เพื่อสร้างความเข้มแข็งด้านสะเต็มศึกษา |
| **เป้าหมาย/ตัวชี้วัด** |

|  |  |  |
| --- | --- | --- |
| **เป้าหมายหลักตามพันธกิจ** | **เป้าหมายตามยุทธศาสตร์** | **ตัวชี้วัด** |
| 1. ส่งเสริมให้เกิดการพัฒนาและใช้ประโยชน์จากงานวิจัยเพื่อวางนโยบายทางการศึกษาที่มีประสิทธิผล | หน่วยงานพันธมิตรด้านการศึกษาปรับใช้เทคโนโลยีและเครื่องมือทางการศึกษาเพื่อการจัดการที่มีประสิทธิภาพ ผู้วางนโยบายทางการศึกษาใช้ประโยชน์จากงานวิจัยทางการศึกษาเพื่อการตัดสินใจ | 1. จำนวนงานวิจัยที่ได้รับการส่งเสริมจากกิจกรรมของศูนย์สะเต็มศึกษาฯ 2. จำนวนเวทีวิชาการด้านนโยบายทางการศึกษาที่จัดโดยศูนย์สะเต็มศึกษาฯ3. จำนวนโครงการที่ริเริ่มหรือปรับจากการนำงานวิจัยที่ได้รับการส่งเสริมจากศูนย์สะเต็มศึกษาฯ  |
| 2. ข้าราชการ ครู บุคลากรและผู้นำทางการศึกษามีศักยภาพที่ส่งผลต่อการพัฒนาทักษะของผู้เรียนในศตวรรษที่ 21  | 1. ผู้เรียนได้รับการพัฒนาด้วยครูที่มีศักยภาพและสื่อที่มีคุณภาพเพื่อตอบสนองต่อการเปลี่ยนแปลงในศตวรรษที่ 21 2. ข้าราชการ ครู และบุคลากรทางการศึกษามีศักยภาพที่ส่งผลต่อการพัฒนาทักษะของผู้เรียนในศตวรรษที่ 21 และมีความสามารถที่สนองความต้องการของตลาดแรงงานและการแข่งขันของประเทศ | 1. จำนวนข้าราชการ ครูและบุคลากรทางการศึกษา กลุ่มเป้าหมาย ได้รับการพัฒนาและนำสิ่งที่ได้เรียนรู้ไปใช้ในการปฏิบัติงาน2. ครูมีทักษะการจัดการเรียนรู้สูงขึ้น3. ผู้บริหารการศึกษามีทักษะความเป็นผู้นำทางวิชาการเพิ่มขึ้น4. นักวิจัยทางการศึกษามีทักษะการวิจัยเพิ่มขึ้น |
| 3. ผู้เรียนได้รับการพัฒนาด้วยสื่อและการจัดการศึกษาที่มีคุณภาพเพื่อเสริมสร้างทักษะทางสะเต็มในการทำงานและในการดำรงชีพที่ตอบสนองต่อการเปลี่ยนแปลงในศตวรรษที่ 21 | 1. ผู้เรียนทุกช่วงวัยได้รับการศึกษาและการจัดการเรียนรู้อย่างมีคุณภาพ ได้รับการพัฒนาทักษะอาชีพที่ประยุกต์ใช้สะเต็มศึกษา2. ผู้เรียนได้รับโอกาสทางการศึกษาและการเข้าถึงแหล่งเรียนรู้ที่ทันสมัยและหลากหลายจากการระดมทรัพยากรและความร่วมมือของภาคี รู้จักใช้และเท่าทันเทคโนโลยีเพื่อการดำรงชีวิตอย่างมีคุณภาพ | 1. หน่วยงานภาคีทางการศึกษานำสื่อที่มีคุณภาพไปใช้กับผู้เรียน2. นักเรียนมีเจตคติที่ดีขึ้นต่อการเรียนรู้สะเต็ม3. จำนวนนักเรียนที่ออกจากการเรียนกลางคันลดลง4. นักเรียนมีผลสัมฤทธิ์ในการเรียนรู้สะเต็มสูงขึ้น5. สัดส่วนของผู้เรียนในระดับมัธยมปลายหรืออาชีวศึกษาในสาขาที่เกี่ยวกับสะเต็มสูงขึ้น |
| 4. ส่งเสริมการสร้างความร่วมมือของภาคีหลายภาคส่วนเพื่อให้เกิดการระดมทรัพยากรมาพัฒนาการศึกษาที่ผู้เรียนได้รับโอกาสทางการศึกษาอย่างทั่วถึงและเสมอภาค | ผู้เรียนมีความตระหนักด้านการอนุรักษ์และการดำรงชีวิตที่เป็นมิตรกับสิ่งแวดล้อม | จำนวนนักเรียนที่ได้งานทำในสาขาที่เกี่ยวข้องกับสะเต็มมีจำนวนเพิ่มขึ้น |

 |
| **กลยุทธ์/กิจกรรมและโครงการ** | **- กรอบแนวทางการดำเนินงานตามภารกิจของศูนย์สะเต็มศึกษาฯ ในช่วงปีที่ 1 - 5 (พ.ศ. 2564 - 2568)** ประกอบด้วยกลยุทธ์ 3 ด้าน ได้แก่1. **การประเมินและวิจัยเกี่ยวกับสะเต็มศึกษา** (STEM Education Research and Evaluation) เพื่อพัฒนาศักยภาพของประเทศและภูมิภาคด้านงานวิจัยเกี่ยวกับสะเต็มศึกษา เพื่อให้ผู้นำทางการศึกษามีข้อมูลประกอบการกำหนดนโยบายที่มีฐานจากงานวิจัย ประกอบด้วยโครงการที่สำคัญ ได้แก่ 1.1 **What Works** เป็นโครงการที่ให้ความรู้แก่นักวิจัยในการรวบรวม สังเคราะห์ และพัฒนางานวิจัย เพื่อเผยแพร่บนเว็บไซต์ เวทีวิชาการ หรือเวทีนโยบายสาธารณะ 1.2 **การประเมินผลโครงการ** เป็นการประเมินและสรุปผลลัพธ์ของโครงการที่สำคัญ โดยใช้มาตรฐานงานวิจัยที่เป็นสากล2. **การพัฒนาสื่อและศักยภาพบุคลากรทางการศึกษา** (Resources and Capacity Building) เพื่อวิจัย พัฒนา และทดสอบสื่อการจัดการเรียนรู้ที่มีคุณภาพ และเผยแพร่สู่สถาบันการศึกษาและโรงเรียน อีกทั้งพัฒนาบุคลากรทางการศึกษา ทั้งในระดับผู้นำด้านนโยบาย ผู้บริหารการศึกษา ผู้อำนวยการสถานศึกษา ครู ศึกษานิเทศก์ในด้านการเป็นผู้นำด้านการจัดการสะเต็มศึกษา ประกอบด้วยโครงการที่สำคัญ ได้แก่ 2.1 **STEM Learning Modules** เป็นโครงการที่ประเมิน วิจัย และพัฒนาสื่อการเรียนรู้เกี่ยวกับสะเต็มที่มีคุณภาพ 2.2 **STEM Career Academies** เป็นโครงการที่สร้างแรงบันดาลใจและเตรียมความพร้อมผู้เรียนสู่โลกอาชีพ 2.3 **STEM Professional Academy** เป็นโครงการพัฒนาบุคลกรทางการศึกษาทั้งในระดับนโยบายและระดับปฏิบัติ เพื่อให้สามารถบริหารจัดการสะเต็มศึกษาในสถานศึกษาได้อย่างมีคุณภาพ3. **การให้ข้อเสนอแนะเชิงนโยบาย การสร้างพันธมิตร และการสื่อสาร** (Advocacy, Partnership and Communication) เพื่อให้เกิดความตระหนักและการใช้ประโยชน์จากข้อมูลที่มีฐานจากงานวิจัยอย่างต่อเนื่อง ด้วยการจัดกิจกรรมสร้างความตระหนัก เวทีวิชาการ หรือเว็บไซต์เผยแพร่ข้อมูลเพื่อแลกเปลี่ยนเรียนรู้ในหมู่นักวิชาการและบุคลากรทางการศึกษาในการยกระดับคุณภาพการจัดการสะเต็มศึกษา ประกอบด้วยโครงการสำคัญ ได้แก่ 3.1 **Public - Private Partnership Networks :** เป็นโครงการที่สร้างเครือข่ายภาคีรัฐ เอกชน และมหาวิทยาลัยในการร่วมมือกันดำเนินโครงการ 3.2 **Policy Advocacy Forum :** เป็นโครงการที่จัดเวทีแลกเปลี่ยนเรียนรู้ด้านงานวิจัยหรือบทเรียนจากการดำเนินโครงการเพื่อให้ข้อเสนอแนะต่อผู้วางนโยบายด้านสะเต็มศึกษา 3.3 **Communications and Dissemination :** เป็นโครงการสื่อสารและเผยแพร่ข้อมูลในเครือข่ายนักวิชาการผู้ปฏิบัติและผู้ที่เกี่ยวข้องด้านสะเต็มศึกษา |
| **ประมาณการรายจ่ายและแหล่งเงินที่ใช้ตลอดระยะเวลาดำเนินการ** | **ใช้งบประมาณปี พ.ศ. 2564 - 2568 รวมทั้งสิ้น 235.91 ล้านบาท** ดังนี้หน่วย : ล้านบาท

|  |  |
| --- | --- |
| **ปีที่ดำเนินการ** | **รวม** |
| **ปีที่ 1****พ.ศ. 2564** | **ปีที่ 2****พ.ศ. 2565** | **ปีที่ 3****พ.ศ. 2566** | **ปีที่ 4****พ.ศ. 2567** | **ปีที่ 5****พ.ศ. 2568** |
| 43.38 | 46.95 | 46.59 | 49.71 | 49.28 | **235.91** |

หมายเหตุ ศธ. แจ้งว่า ได้รับจัดสรรงบประมาณตามพระราชบัญญัติงบประมาณรายจ่ายประจำปีงบประมาณ พ.ศ. 2564 สำหรับปีที่ 1 แล้ว จำนวนเงินรวมทั้งสิ้น 10 ล้านบาท |
| **ประโยชน์ที่จะได้รับ** | 1. ส่งเสริมการใช้งานวิจัยเชิงนโยบายด้านสะเต็มศึกษาและให้ข้อเสนอแนะเกี่ยวกับนโยบายด้านสะเต็มศึกษาที่สอดคล้องกับการพัฒนาเศรษฐกิจและสังคมของประเทศและของภูมิภาค2. พัฒนาศักยภาพของบุคลากรและผู้กำหนดนโยบายด้านสะเต็มศึกษา3. พัฒนาสื่อการเรียนรู้สะเต็มที่เหมาะกับบริบทของภูมิภาคด้วยการระดมทรัพยากรที่มีในเครือข่าย4. แสวงหาความร่วมมือกับหน่วยงานที่กำหนดนโยบาย ผู้ปฏิบัติ และภาคเอกชน เพื่อสร้างความเข้มแข็งด้านสะเต็มศึกษา |

**5. เรื่อง รายงานความคืบหน้าการดำเนินการตามแผนงานระยะยาวใหม่ ปี 2563 ของการไฟฟ้าส่วนภูมิภาค**

 คณะรัฐมนตรีมีมติรับทราบตามที่กระทรวงมหาดไทย (มท.) เสนอรายงานความคืบหน้าการดำเนินการตามแผนงานระยะยาวใหม่ ปี 2563 ของการไฟฟ้าส่วนภูมิภาค (กฟภ.) ซึ่งเป็นการดำเนินการตามมติคณะรัฐมนตรีเมื่อวันที่ 5 พฤษภาคม 2563 (เรื่อง ขอความเห็นชอบการกู้เงินในประเทศเพื่อเป็นเงินลงทุนสำหรับการลงทุนในแผนงานระยะยาวใหม่ ปี 2563 ของ กฟภ.) ที่ให้ มท. กระทรวงการคลัง (กค.) และหน่วยงานที่เกี่ยวข้องกำกับดูแลการดำเนินการตามแผนงานระยะยาวใหม่ของ กฟภ. อย่างใกล้ชิด และให้ มท. (กฟภ.) รายงานผลการดำเนินการให้คณะรัฐมนตรีรับทราบเป็นระยะ ๆ ด้วย สรุปได้ดังนี้

 1. กฟภ. ได้เสนอความต้องการกู้เงินตามแผนงานระยะยาวใหม่ ปี 2563 จำนวน 6 แผนงาน ในแผนความต้องการเงินกู้ระยะปานกลาง 5 ปี (ปีงบประมาณ พ.ศ. 2564 – 2568) ต่อคณะกรรมการนโยบายและกำกับการบริหารหนี้สาธารณะเรียบร้อยแล้ว โดย กฟภ. ได้พิจารณาเงื่อนไขและรูปแบบการกู้เงินร่วมกับสำนักงานบริหารหนี้สาธารณะ กค. และได้คำนึงถึงปัจจัยต่าง ๆ ที่เกี่ยวข้อง ไม่ทำให้ภาระการชำระหนี้เกิดการกระจุกตัว โดยจะพิจารณาสภาพคล่องทางการเงิน และจะทยอยดำเนินการกู้เงินตามความจำเป็นจนกว่างานจะแล้วเสร็จ

 2. ความคืบหน้าการดำเนินการตามแผนงานระยะยาวใหม่ ปี 2563 สรุปได้ดังนี้

|  |  |
| --- | --- |
| **แผนงานระยะยาวใหม่** | **สถานะการดำเนินงาน** |
| 1. แผนงานปรับปรุงและเพิ่มประสิทธิภาพสถานีไฟฟ้า ปีงบประมาณ พ.ศ. 2563 | อยู่ระหว่างการพิจารณาผลการประกวดราคา |
| 2. แผนงานย้ายแนวและเปลี่ยนทดแทนอุปกรณ์ในระบบจำหน่ายและสายส่งไฟฟ้าเพื่อความมั่นคง ปี 2563 – 2570  | อยู่ระหว่างการจัดซื้ออุปกรณ์เพื่อใช้สำหรับการก่อสร้าง |
| 3. แผนงานปฏิบัติการดิจิทัลด้านระบบงานและแพลตฟอร์ม | อยู่ระหว่างขออนุมัติร่างข้อกำหนดขอบเขตงาน (TOR) |
| 4. แผนงานปฏิบัติการดิจิทัลด้านสื่อสารและโทรคมนาคม ของ กฟภ. ปี 2563 | อยู่ระหว่างดำเนินการติดตั้งอุปกรณ์ |
| 5. แผนงานการใช้พื้นที่สำนักงานใหญ่ กฟภ. ดำเนินการตามแผนแม่บท Phase B | อยู่ระหว่างจัดทำข้อกำหนดขอบเขตงาน (TOR) และกำหนดราคากลาง |
| 6. แผนงานจัดตั้งศูนย์ปฏิบัติการทดสอบ กฟภ.  | อยู่ระหว่างการออกแบบอาคารศูนย์ปฏิบัติการทดสอบ |

**6. เรื่อง สรุปผลการประชุมคณะหัวหน้าส่วนราชการระดับกระทรวงหรือเทียบเท่า ครั้งที่ 4/2563**

คณะรัฐมนตรีมีมติรับทราบสรุปผลการประชุมคณะหัวหน้าส่วนราชการระดับกระทรวงหรือเทียบเท่า ครั้งที่ 4/2563 เมื่อวันที่ 23 กันยายน 2563 ซึ่งนายกรัฐมนตรีเป็นประธานและมีข้อสั่งการสำคัญใน 3 ประเด็น เพื่อคณะรัฐมนตรีจะได้กำกับและติดตามการดำเนินงานของหัวหน้าส่วนราชการระดับกระทรวงหรือเทียบเท่าได้อย่างมีประสิทธิภาพต่อไป ตามที่สำนักงาน ก.พ. เสนอ สรุปได้ดังนี้

|  |  |
| --- | --- |
| **ข้อสั่งการ/การมอบหมายงาน** | **ส่วนราชการที่เกี่ยวข้อง** |
| 1. ให้นำเสนอวัฒนธรรมของประเทศในลักษณะ Soft Power เพื่อให้เกิดประโยชน์ในการสร้างมูลค่าเพิ่มทางเศรษฐกิจให้กับประเทศ รวมถึงการสร้างความภาคภูมิใจ ความรัก ความสามัคคีของประชาชนภายในประเทศ | กระทรวงวัฒนธรรม |
| 2. ให้พิจารณาทบทวนแผนงาน/โครงการที่จะดำเนินการให้สอดคล้อง เหมาะสมกับความจำเป็นเร่งด่วนตามสถานการณ์ ทั้งนี้ ให้คำนึงถึงบริบทของการเปลี่ยนฉับพลันทางดิจิทัล (Digital Disruption) และความพร้อมในการใช้ประโยชน์จากเทคโนโลยีของประชาชน ซึ่งประชาชนมีความรู้ ความเข้าใจ และความพร้อมในการใช้ประโยชน์จากเทคโนโลยีที่แตกต่างกัน ใน 3 ระดับ ได้แก่ ผู้ที่ใช้ประโยชน์จากเทคโนโลยีได้อย่างชำนาญ ผู้ที่ใช้ประโยชน์จากเทคโนโลยีได้ในเบื้องต้น และผู้ที่ไม่มีความรู้ด้านเทคโนโลยีหรือไม่สามารถเข้าถึงเทคโนโลยีได้ | ทุกส่วนราชการ |
| 3. ให้มีการทำงานแบบบูรณาการ มุ่งเน้นการทำงานให้ได้ตามเป้าหมายที่กำหนดไว้ โดยเฉพาะการดำเนินงานตามแผนงาน/โครงการที่มีกลุ่มเป้าหมายเป็นกลุ่มเปราะบางของสังคม ซึ่งถือเป็นวาระเร่งด่วน |

**7. เรื่อง รายงานผลการดำเนินงานของคณะกรรมการประชาสัมพันธ์แห่งชาติ (กปช.) ประจำปีงบประมาณ พ.ศ. 2563**

คณะรัฐมนตรีมีมติรับทราบสรุปรายงานผลการดำเนินงานของคณะกรรมการประชาสัมพันธ์แห่งชาติ (กปช.) ประจำปีงบประมาณ พ.ศ. 2563 และมอบหมายหน่วยงานภาครัฐรับข้อเสนอของประชาชนไปดำเนินการในส่วนที่เกี่ยวข้องต่อไป ตามที่ กปช. เสนอ

 **สาระสำคัญของเรื่อง**

กปช. รายงานว่า ได้แต่งตั้งคณะอนุกรรมการชุดต่าง ๆ เพื่อเป็นกลไกขับเคลื่อนการดำเนินงานประชาสัมพันธ์ร่วมกับหน่วยงานภาครัฐ โดยผลการดำเนินงานของ กปช. ประจำปีงบประมาณ พ.ศ. 2563 สรุปได้ดังนี้

 1. **งานสร้างความตระหนักรู้และความเข้าใจของประชาชนต่อเรื่องสื่อสารที่สำคัญประจำปีงบประมาณ พ.ศ. 2563** โดยคณะอนุกรรมการทบทวนนโยบายและแผนการประชาสัมพันธ์แห่งชาติ ฉบับที่ 5 (พ.ศ. 2559 - 2564) ให้สอดคล้องกับยุทธศาสตร์ชาติ 20 ปี ได้ประเมินผลการรับรู้ข้อมูลข่าวสารและสำรวจความคิดเห็นของประชาชนเป็นภาพรวมของประเทศผ่านสื่อสังคมออนไลน์ สื่อวิทยุกระจายเสียง สื่อวิทยุโทรทัศน์ สื่อสิ่งพิมพ์ และสื่ออื่น ๆ ซึ่ง**ประชาชนมีข้อเสนอต่อการพัฒนางานประชาสัมพันธ์ของหน่วยงานภาครัฐ รวม 12 ประเด็น** สรุปได้ดังนี้

|  |  |  |
| --- | --- | --- |
| **ประเด็น** | **ข้อเสนอของประชาชน** | **หน่วยงานภาครัฐ** |
| **1) บัตรสวัสดิการแห่งรัฐและเบี้ยยังชีพ** | - ควรประชาสัมพันธ์เน้นถึงข้อดีของบัตรสวัสดิการแห่งรัฐเชื่อมโยงกับเรื่องอื่น ๆ เช่น การใช้ฐานข้อมูลของผู้ถือบัตรในการพัฒนาอาชีพและแก้ปัญหาความยากจนอย่างยั่งยืน- ควรเสนอตัวอย่างความสำเร็จที่เป็นรูปธรรม- ชี้แจงและอธิบายให้ชัดเจนภายใต้แบรนด์ของหน่วยงานรัฐ | **- สำนักงานเศรษฐกิจการคลัง** |
| **2) การจ้างงานผู้สูงอายุ** | - ควรประชาสัมพันธ์ความสำคัญของกรณีที่ผู้สูงอายุมีงานทำในแง่มุมต่าง ๆ เช่น ช่วยลดภาระค่าใช้จ่ายของประชาชนวัยทำงานและสร้างคุณค่าและลดภาวะซึมเศร้าให้กับผู้สูงอายุ- ควรเพิ่มวิธีการสมัครงาน โดยให้คนในครอบครัวสมัครงานแทนผู้สูงอายุได้ | **- สำนักงานปลัดกระทรวงแรงงาน****- กรมการจัดหางาน** |
| **3) การลดความเหลื่อมล้ำของการเข้าถึงบริการสุขภาพ** | - ควรประชาสัมพันธ์เกี่ยวกับประเภทของบริการสุขภาพและสิทธิประโยชน์ที่ประชาชนจะได้รับจากแต่ละประเภทบริการ- ควรขยายพื้นที่บริการคลินิกหมอครอบครัวให้ครอบคลุมพื้นที่เขตเมืองและเขตชนบททั่วประเทศ | **- สำนักงานปลัดกระทรวงสาธารณสุข** |
| **4) การบริหารจัดการน้ำเพื่อแก้ไขปัญหาภัยแล้งและอุทกภัย** | - เร่งเผยแพร่ผลงานการบริหารจัดการน้ำทั้งในช่วงฤดูแล้งและฤดูฝนให้เข้าถึงกลุ่มเป้าหมาย โดยเฉพาะกลุ่มเกษตรกรและสนับสนุนการดำเนินงานของเครือข่ายองค์กรผู้ใช้น้ำรวมทั้งสื่อสารถึงมาตรการหรือวิธีแก้ไขปัญหาภัยแล้งและอุทกภัยในระยะยาวอย่างยั่งยืนตามที่ได้วางแผนไว้ในแผนแม่บทการบริหารจัดการน้ำ เพื่อสร้างความมั่นใจให้แก่ประชาชน | **- กรมชลประทาน****- สำนักงานทรัพยากรน้ำแห่งชาติ (สทนช.)** |
| **5) การทำประมงตามมาตรฐาน IUU ที่เป็นมิตรกับสิ่งแวดล้อม** | - เร่งสื่อสารเชิงรุก โดยอาจพิจารณาใช้ช่องทางการสื่อสารออนไลน์โดยเฉพาะ Twitter เพื่อสร้างการมีส่วนร่วมกับประชาชนอย่างสม่ำเสมอ ซึ่งเป็นการลดกระแสเชิงลบกรณีที่รัฐออกกฎหมายที่อาจกระทบต่อการประกอบอาชีพของชาวประมงไทย | **- กรมประมง** |
| **6) ศูนย์ดำรงธรรม** | - เร่งสื่อสารถึงผลสำเร็จของการช่วยเหลือประชาชนเพื่อแสดงถึงความโปร่งใสและความเท่าเทียมในการให้บริการ- ควรเพิ่มช่องทางการเข้าถึงการร้องเรียนมากขึ้น- ควรจัดตั้งศูนย์ดำรงธรรมให้ครบทุกอำเภอ | **- สำนักงานปลัดกระทรวงมหาดไทย** |
| **7) งานยุติธรรมสร้างสุข** | - ควรประชาสัมพันธ์ ความหมาย ความสำคัญ บทบาท ช่องทางและบริการของโครงการยุติธรรมสร้างสุขให้เป็นที่รู้จักของประชาชนในวงกว้าง- ประชาสัมพันธ์ผลการดำเนินงานการให้ความช่วยเหลือประชาชนที่เป็นรูปธรรมเพื่อสร้างความใกล้ชิดกับประชาชน | **- สำนักงานปลัดกระทรวงยุติธรรม** |
| **8) การป้องปรามทุจริตภาครัฐ** | - แสดงถึงความโปร่งใสในกระบวนการยุติธรรมอย่างเร่งด่วนเพื่อสร้างความเชื่อมั่นให้กับประชาชน- การรับเรื่องราวร้องทุกข์ควรเป็นความลับ เพื่อให้มั่นใจว่าประชาชนผู้ร้องทุกข์จะไม่โดนข่มขู่จากอิทธิพลใด ๆ | **- สำนักงานคณะกรรมการป้องกันและปราบปรามการทุจริตในภาครัฐ** |
| **9) เขตพัฒนาพิเศษภาคตะวันออก (The Eastern Economic Corridor : EEC)**  | - ควรเน้นการสื่อสารในเนื้อหาที่เกี่ยวกับประชาชน โดยชี้แจงให้ประชาชนทราบถึงโอกาสทางเศรษฐกิจที่จะได้รับ- ควรแสดงถึงผลงานเชิงเปรียบเทียบกับผลงานของรัฐบาลที่ผ่านมา โดยเน้นประเด็นความคืบหน้าที่เป็นรูปธรรม- ควรจัดการผลกระทบด้านสิ่งแวดล้อมและสุขภาพอนามัยเพื่อสร้างความมั่นใจให้กับประชาชน | **- สำนักงานคณะกรรมการนโยบายเขตพัฒนาพิเศษภาคตะวันออก (สกพอ.)**  |
| **10) เขตพัฒนาพิเศษภาคใต้ (Southern Economic Corridor : SEC)** | - ควรสื่อสารให้ผู้ประกอบการมาลงทุน โดยเน้นการใช้ทรัพยากรในพื้นที่และแหล่งท่องเที่ยวที่สอดคล้องกับวิถีชีวิตของคนในท้องถิ่น- ชี้ให้เห็นถึงประโยชน์ที่ประชาชนและผู้ประกอบการรายย่อยในพื้นที่จะได้รับ | **- สำนักงานคณะกรรมการส่งเสริมการลงทุน (สกท.)**  |
| **11) เขตเศรษฐกิจพิเศษชายแดน (Special Economic Zone : SEZ)**  | - ควรสื่อสารเน้นการสร้างโอกาส สร้างงานให้แก่ประชาชนและประโยชน์ที่ผู้ประกอบการรายย่อยในพื้นที่จะได้รับ- ควรสื่อสารถึงประเภทและตำแหน่งงานที่เกิดจากการพัฒนา SEZ ในแต่ละท้องถิ่น เพื่อให้ประชาชนได้มีโอกาสกลับไปทำงานในท้องถิ่นของตนเอง | **- สกท.****- กรมการจัดหางาน**  |
| **12) โรคติดเชื้อไวรัสโคโรนา 2019 (COVID - 19)** | - ควรกำหนดหน่วยงานที่ทำหน้าที่ดูแลด้านเงินช่วยเหลือเยียวยาให้ชัดเจน- ควรกำหนดหน่วยงานให้ชัดเจนเพื่อทำหน้าที่คัดกรองข่าวสาร โดยเพิ่มบทบาทการดูแลข่าวลวงเพื่อเป็นหลักประกันข่าวสารและข้อมูลที่ถูกต้องต่อประชาชน- ควรเร่งสื่อสารเรื่องการฟื้นฟูเศรษฐกิจหลัง COVID - 19 | **- ศูนย์บริหารสถานการณ์แพร่ระบาดของโรคติดเชื้อไวรัสโคโรนา 2019 (ศบค.)** |

 2. **งานบริหารจัดการข้อมูลข่าวสารภาครัฐและประชาสัมพันธ์เชิงรุกให้องค์ความรู้เพื่อบริหารจัดการข่าวลวง** โดยคณะอนุกรรมการบริหารจัดการข้อมูลข่าวสารภาครัฐเพื่อสร้างการรับรู้และความเข้าใจให้แก่ประชาชนร่วมกับโฆษกกระทรวงและผู้ปฏิบัติงานด้านข่าวสารของทุกกระทรวงดำเนินงานในเรื่องต่าง ๆ สรุปได้ดังนี้

 2.1 **ประชาสัมพันธ์เชิงรุก** สร้างองค์ความรู้ ต่อต้านข่าวปลอม โดยเฉพาะในช่วงสถานการณ์การแพร่ระบาดของ COVID - 19 เช่น (1) ศบค. จัดแถลงข่าวสถานการณ์ความคืบหน้าประจำวันให้ประชาชนได้รับรู้และเตรียมพร้อมในการดำรงชีวิตประจำวัน และ (2) เผยแพร่ข้อมูลข่าวสารนโยบายความช่วยเหลือของรัฐบาล โดยเฉพาะกรณีคุณสมบัติของผู้ได้รับสิทธิ์ช่วยเหลือเงินเยียวยา เดือนละ 5,000 บาท จำนวน 3 เดือน

ในรูปแบบสื่อประชาสัมพันธ์ที่หลากหลาย เพื่อสร้างความเข้าใจที่ถูกต้องให้แก่ประชาชน

 2.2 **เพิ่มและพัฒนาช่องทางการสื่อสาร**ที่เหมาะสมกับกลุ่มเป้าหมายผ่านระบบออนไลน์ ได้แก่ (1) กลุ่มเด็ก นักเรียน นักศึกษา ผู้ปกครอง และครู (2) กลุ่มเยาวชนและคนวัยทำงาน และ (3) ประชาชนทั่วไปทุกกลุ่มอายุ

 2.3 **จัดทำระบบตรวจสอบข่าวปลอมที่มีมาตรฐาน** โดยคณะอนุกรรมการบริหารจัดการข้อมูลข่าวสารฯ อยู่ระหว่างดำเนินการร่วมกับหน่วยงานรัฐและเอกชนที่มีความเชี่ยวชาญในการออกแบบและพัฒนาโปรแกรมระบบการวิเคราะห์ข่าวและการแจ้งเตือนข่าวปลอมด้วยเทคโนโลยีที่ทันสมัยและนวัตกรรมอัจฉริยะ

 3. **งานพัฒนาบุคลากรด้านการประชาสัมพันธ์และสื่อสารมวลชนของประเทศ** โดยคณะอนุกรรมการพัฒนาบุคลากรด้านการประชาสัมพันธ์และสื่อสารมวลชนของประเทศ มีผลการดำเนินงานสรุปได้ดังนี้

 3.1 พัฒนาหลักสูตรเดิมให้เป็นหลักสูตรการสื่อสารในยุคดิจิทัลซึ่งได้พัฒนาหลักสูตรและฝึกอบรมแล้ว 3 หลักสูตร ได้แก่ (1) หลักสูตรพัฒนาการสื่อสารยุคดิจิทัล รุ่นที่ 7 (2) หลักสูตรเทคนิคการนำเสนอนโยบายภาครัฐสู่ประชาชนในยุคดิจิทัล รุ่นที่ 1 และ (3) หลักสูตรนักบริหารงานประชาสัมพันธ์ระดับสูง รุ่นที่ 60

 3.2 ปีงบประมาณ พ.ศ. 2563 ได้นำหลักสูตรการสื่อสารในยุคดิจิทัลของสถาบันการประชาสัมพันธ์ กรมประชาสัมพันธ์ จำนวน 11 หลักสูตร ไปใช้ฝึกอบรมเจ้าหน้าที่ของหน่วยงานต่าง ๆ จำนวน

12 หน่วยงาน

**8. เรื่อง สรุปภาพรวมสถานการณ์ราคาสินค้าและบริการประจำเดือนกันยายน และไตรมาสที่ 3 ของปี 2563**

คณะรัฐมนตรีมีมติรับทราบสรุปภาพรวมสถานการณ์ราคาสินค้าและบริการประจำเดือนกันยายน และไตรมาสที่ 3 ของปี 2563ตามที่กระทรวงพาณิชย์เสนอ ดังนี้

 **1. สถานการณ์ราคาสินค้าและบริการเดือนกันยายน และไตรมาสที่ 3 ของปี 2563** ดังนี้

 **ภาพรวม**

 **ดัชนีราคาผู้บริโภค (เงินเฟ้อทั่วไป) เดือนกันยายน 2563** เทียบกับเดือนเดียวกันปีก่อน **ลดลงร้อยละ 0.70 (YoY)** การลดลงของเงินเฟ้อในเดือนนี้มีสาเหตุสำคัญจากสินค้าในกลุ่มพลังงาน โดยเฉพาะราคาน้ำมันเชื้อเพลิงขายปลีกในประเทศที่ปรับลดลงตามราคาในตลาดโลก และการปรับลดค่ากระแสไฟฟ้า (Ft) ในรอบเดือนกันยายน – ธันวาคม 2563 เพื่อลดภาระค่าใช้จ่ายด้านพลังงานให้กับประชาชน ขณะที่ราคาสินค้าในกลุ่มอาหารสดยังคงปรับสูงขึ้นอย่างต่อเนื่อง โดยเนื้อสัตว์และผักสดปรับสูงขึ้นตามความต้องการของตลาดทั้งภายในประเทศและต่างประเทศ สำหรับสินค้าในหมวดอื่น ๆ ยังคงเคลื่อนไหวในระดับปกติ สอดคล้องกับความต้องการและปริมาณผลผลิตเป็นสำคัญ ส่วน**เงินเฟ้อพื้นฐาน** (เงินเฟ้อทั่วไปที่หักอาหารสดและพลังงานออกแล้ว) **สูงขึ้นร้อยละ 0.25 (YoY)**

เงินเฟ้อในเดือนนี้แม้ว่าจะปรับลดลง แต่ยังถือว่าอยู่ในระดับที่มีเสถียรภาพสอดคล้องกับสถานการณ์เศรษฐกิจ และสอดคล้องกับเครื่องชี้วัดด้านอุปทานและอุปสงค์ ซึ่งมีทิศทางที่ปรับตัวดีขึ้นอย่างต่อเนื่องเช่นกัน โดยด้านอุปทานสะท้อนจากดัชนีผลผลิตอุตสาหกรรม และอัตราการใช้กำลังการผลิตที่ปรับตัวดีขึ้น ขณะที่ด้านอุปสงค์สะท้อนจากรายได้เกษตรกรที่ขยายตัวในอัตราเร่งต่อเนื่องจากเดือนที่ผ่านมาตามราคาสินค้าเกษตรสำคัญ โดยเฉพาะปาล์มน้ำมัน มันสำปะหลัง และยางพารา รวมทั้งภาษีมูลค่าเพิ่มที่จัดเก็บจากการใช้จ่ายภายในประเทศกลับมาเป็นบวกอีกครั้ง นอกจากนี้ปริมาณการจำหน่ายรถจักรยานยนต์ และรถยนต์เชิงพาณิชย์ ดัชนีราคาวัสดุก่อสร้าง ปริมาณการจำหน่ายปูนซีเมนต์ และดัชนีความเชื่อมั่นผู้บริโภค ปรับตัวดีขึ้นเช่นกัน

 **ดัชนีราคาผู้บริโภค** (เงินเฟ้อทั่วไป) **เดือนกันยายน 2563** เมื่อเทียบกับเดือนเดียวกันปีก่อน **ลดลงร้อยละ 0.70** **(YoY)** ตามการลดลงของ**สินค้าอื่น ๆ ที่ไม่ใช่อาหารและเครื่องดื่ม ร้อยละ 1.94** ได้แก่ **หมวดพาหนะการขนส่งและการสื่อสาร ร้อยละ 4.99** ตามราคาขายปลีกน้ำมันเชื้อเพลิงทุกชนิด ค่าผ่านทางพิเศษ และการสื่อสาร (ค่าเครื่องรับโทรศัพท์มือถือ) ที่ลดลง **หมวดเคหสถาน** ลดลงร้อยละ 0.19 (ก๊าซหุงต้ม ค่ากระแสไฟฟ้า น้ำยาปรับผ้านุ่ม) **หมวดการบันเทิงการอ่าน การศึกษาฯ** ลดลงร้อยละ 0.21 (ค่าทัศนาจรต่างประเทศ ค่าห้องพักโรงแรม) และ**หมวดยาสูบและเครื่องดื่มมีแอลกอฮอล์** ลดลงร้อยละ 0.02 (เบียร์) ขณะที่**หมวดการตรวจรักษาและบริการส่วนบุคคล** สูงขึ้นร้อยละ 0.25 (น้ำยาระงับกลิ่นกาย ค่าแต่งผมชาย) **หมวดเครื่องนุ่งห่มและรองเท้า** สูงขึ้นร้อยละ 0.17 (กางเกงขายาวบุรุษ เสื้อยกทรง เสื้อยืดสตรี) และค่าโดยสารสาธารณะ สูงขึ้นร้อยละ 0.07 (ค่าโดยสารเครื่องบิน) สำหรับ**หมวดอาหารและเครื่องดื่มไม่มีแอลกอฮอล์ สูงขึ้นร้อยละ 1.42** ตามการสูงขึ้นของเนื้อสัตว์ เป็ดไก่ และสัตว์น้ำ ร้อยละ 3.38 (เนื้อสุกร ไก่สด ปลาหมึกกล้วย) ผักสด ร้อยละ 11.21 (ผักชี มะเขือเทศ กะหล่ำปลี) เครื่องประกอบอาหาร ร้อยละ 2.25 (น้ำมันพืช มะพร้าว (ผลแห้ง/ขูด) ซอสหอยนางรม) เครื่องดื่มไม่มีแอลกอฮอล์ ร้อยละ 1.71 (น้ำอัดลม น้ำหวาน กาแฟผงสำเร็จรูป) และอาหารบริโภคในบ้าน – นอกบ้าน ร้อยละ 0.51 และ 0.67 ตามลำดับ (ข้าวแกง/ข้าวกล่อง กับข้าวสำเร็จรูป ก๋วยเตี๋ยว ข้าวผัด) ขณะที่ข้าว แป้งและผลิตภัณฑ์จากแป้ง ลดลงร้อยละ 0.94 (ข้าวสารเหนียว ข้าวสารเจ้า) ไข่และผลิตภัณฑ์นม ลดลงร้อยละ 0.28 (ไข่ไก่ นมสด) ผลไม้ ลดลงร้อยละ 1.80 (ส้มเขียวหวาน มะม่วง แตงโม เงาะ มะละกอสุก)

 **ดัชนีราคาผู้บริโภค** เมื่อเทียบกับเดือนสิงหาคม 2563 **ลดลงร้อยละ 0.11 (MoM)** **ไตรมาสที่ 3 ปี 2563** เทียบกับไตรมาสเดียวกันของปีก่อน **ลดลงร้อยละ 0.73** **(YoY)** เมื่อเทียบกับไตรมาสก่อนหน้า **สูงขึ้นร้อยละ** **1.86 (QoQ)** และ**เฉลี่ย 9 เดือน** (ม.ค. – ก.ย.) ปี 2563 **ลดลงร้อยละ 0.99 (AoA)**

 **ดัชนีราคาผู้ผลิต** **เดือนกันยายน 2563** เมื่อเทียบกับเดือนเดียวกันปีก่อน **ลดลงร้อยละ 1.3** **(YoY)** ตามภาวะเศรษฐกิจที่ชะลอตัว จากการระบาดของไวรัสโควิด-19 ซึ่งส่งผลต่ออุปสงค์ของตลาดทั้งในและต่างประเทศ โดย**หมวดผลิตภัณฑ์อุตสาหกรรม** **ลดลงร้อยละ 1.7** ได้แก่ สินค้าในกลุ่มผลิตภัณฑ์ปิโตรเลียม (น้ำมันดีเซล น้ำมันแก๊สโซฮอล์ 91,95 น้ำมันเครื่องบิน) กลุ่มเคมีภัณฑ์ (โซดาไฟ เม็ดพลาสติก ปุ๋ยเคมีผสม) กลุ่มเยื่อกระดาษ ผลิตภัณฑ์กระดาษ (กระดาษพิมพ์เขียน เยื่อกระดาษ) กลุ่มโลหะขั้นมูลฐานและผลิตภัณฑ์ (เหล็กแผ่น ลวดเหล็ก บรรจุภัณฑ์โลหะ) กลุ่มสิ่งทอ (เส้นใยสังเคราะห์ ด้ายฝ้าย) กลุ่มเครื่องไฟฟ้า อุปกรณ์และเครื่องอิเล็กทรอนิกส์ **หมวดผลิตภัณฑ์จากเหมือง** **ลดลงร้อยละ 17.6** ได้แก่ น้ำมันปิโตรเลียมดิบ ก๊าซธรรมชาติ และแร่ตะกั่ว ตามภาวะราคาตลาดโลก ขณะที่**หมวดผลผลิตเกษตรกรรมสูงขึ้นร้อยละ 5.2** ได้แก่ ข้าวเปลือกเจ้า มันสำปะหลัง อ้อย พืชผัก (แตงกวา ผักคะน้า ผักกาดขาว) และผลไม้ (กล้วยน้ำว้า สับปะรดโรงงาน) ปริมาณผลผลิตลดลง จากปริมาณน้ำมีน้อยกว่าปีที่ผ่านมาซึ่งไม่เพียงพอต่อการเพาะปลูก และเกิดอุทกภัยในบางพื้นที่ ผลปาล์มสด ยางพารา จากมาตรการแก้ไขปัญหาราคาสินค้าเกษตรตกต่ำ ประกอบกับปริมาณผลผลิตยางลดลง กลุ่มสัตว์มีชีวิตและผลิตภัณฑ์ (สุกร/ไก่มีชีวิตและไข่ไก่) ตามความต้องการบริโภคทั้งในและต่างประเทศ กลุ่มปลาและสัตว์น้ำ (ปลาช่อน ปลาตะเพียน ปลานิล) ผลผลิตลดลงจากสภาพอากาศที่แปรปรวนและปริมาณน้ำไม่เพียงพอ

 **ดัชนีราคาผู้ผลิต** เมื่อเทียบกับเดือนสิงหาคม 2563 ดัชนีราคาโดยเฉลี่ยไม่เปลี่ยนแปลง **ไตรมาสที่ 3 ปี 2563** เทียบกับไตรมาสเดียวกันของปีก่อน **ลดลงร้อยละ 1.7** **(YoY)** เมื่อเทียบกับไตรมาสก่อนหน้า **สูงขึ้นร้อยละ** **1.4 (QoQ)** และ**เฉลี่ย 9 เดือน** (ม.ค. – ก.ย.) ปี 2563 **ลดลงร้อยละ 2.1 (AoA)**

 **ดัชนีราคาวัสดุก่อสร้าง** **เดือนกันยายน 2563** เมื่อเทียบกับเดือนเดียวกันปีก่อน **ลดลงร้อยละ 1.2** **(YoY)** ปรับตัวดีขึ้นจากเดือนก่อนหน้าที่ลดลงร้อยละ 2.2 สอดคล้องกับปริมาณจำหน่ายปูนซีเมนต์ ดัชนีการจำหน่ายวัสดุก่อสร้างในประเทศ และดัชนีการลงทุนภาคเอกชน ที่ปรับตัวดีขึ้น สำหรับปัจจัยสำคัญที่ทำให้ดัชนีลดลง เนื่องจากปริมาณผลผลิตมากกว่าความต้องการ และผู้ประกอบการปรับราคาลงเพื่อเร่งระบายสินค้า โดย**หมวดเหล็กและผลิตภัณฑ์เหล็ก ลดลงร้อยละ 5.5** (เหล็กเส้นกลมผิวเรียบ – ผิวข้ออ้อย เหล็กตัวซี เหล็กฉาก) **หมวดผลิตภัณฑ์คอนกรีต ลดลงร้อยละ 2.8** (ชีทไพล์คอนกรีต ถังซีเมนต์สำเร็จรูป เสาเข็มคอนกรีตอัดแรง) **หมวดซีเมนต์ ลดลงร้อยละ 0.3** (ปูนซีเมนต์ผสม ปูนซีเมนต์ปอร์ตแลนด์ ปูนฉาบสำเร็จรูป) ขณะที่**หมวดกระเบื้อง สูงขึ้นร้อยละ 1.7** (กระเบื้องแกรนิต) ปรับราคาสูงขึ้นตามต้นทุน **หมวดวัสดุก่อสร้างอื่น ๆ สูงขึ้นร้อยละ 1.2** จากการสูงขึ้นของยาง มะตอย ยังคงเป็นผลจากโรงกลั่นน้ำมันในสิงคโปร์มีการหยุดการผลิต (Shut down) ในช่วงไวรัสโควิด-19 **หมวดวัสดุฉาบผิว สูงขึ้นร้อยละ 0.6** (สีเคลือบน้ำมัน สีรองพื้นโลหะ ซิลิโคน) **หมวดอุปกรณ์ไฟฟ้าและประปา สูงขึ้นร้อยละ 0.4** (ท่อร้อยสายไฟและสายโทรศัพท์พีวีซี ถังเก็บน้ำสแตนเลส) **หมวดสุขภัณฑ์ สูงขึ้นร้อยละ 0.1** (โถส้วมชักโครก กระจกเงา ที่ปัสสาวะเซรามิก)

 **ดัชนีราคาวัสดุก่อสร้าง** เมื่อเทียบกับเดือนสิงหาคม 2563 **สูงขึ้นร้อยละ 0.2 (MoM) ไตรมาสที่ 3 ปี 2563** เทียบกับไตรมาสเดียวกันของปีก่อน **ลดลงร้อยละ 1.7 (YoY)** เมื่อเทียบกับไตรมาสก่อนหน้า **สูงขึ้นร้อยละ 0.9 (QoQ)** และ**เฉลี่ย 9 เดือน** (ม.ค. – ก.ย.) ปี 2563 **ลดลงร้อยละ 2.4 (AoA)**

 **ดัชนีความเชื่อมั่นผู้บริโภคโดยรวม** **เดือนกันยายน 2563** **ปรับตัวเพิ่มขึ้นมาอยู่ที่ระดับ 45.1 เทียบกับระดับ 43.0 ในเดือนก่อนหน้า** ซึ่งเป็นระดับสูงที่สุดในรอบปี เป็นการเพิ่มขึ้นทั้งความเชื่อมั่นผู้บริโภคในปัจจุบันและในอนาคต โดยเฉพาะดัชนีความเชื่อมั่นผู้บริโภคในอนาคตที่กลับเข้าสู่ช่วงความเชื่อมั่น (สูงกว่าระดับ 50) ได้อีกครั้งในรอบ 11 เดือน โดยอยู่ที่ระดับ 50.4 ในขณะที่ดัชนีความเชื่อมั่นผู้บริโภคในปัจจุบัน ปรับตัวเพิ่มขึ้นจากระดับ 36.9 มาอยู่ที่ระดับ 37.2 สอดคล้องกับสถานการณ์เศรษฐกิจที่ปรับตัวดีขึ้นตามลำดับในหลายสาขา

 **2. สรุปสถานการณ์เงินเฟ้อและแนวโน้ม**

อัตราเงินเฟ้อไตรมาสที่ 4 ปี 2563 มีแนวโน้มปรับตัวดีขึ้น ตามความต้องการอุปโภคบริโภคภายในประเทศที่มีแนวโน้มปรับตัวสูงขึ้น จากมาตรการส่งเสริมการท่องเที่ยว มาตรการจ้างงาน มาตรการกระตุ้นเศรษฐกิจในรูปแบบต่าง ๆ ซึ่งจะช่วยกระตุ้นการจับจ่ายใช้สอยและเพิ่มกำลังซื้อให้กับประชาชน รวมทั้งราคาอาหารสดบางชนิด โดยเฉพาะเนื้อสัตว์และผักสด ยังมีแนวโน้มปรับตัวสูงขึ้นเมื่อเทียบกับช่วงเดียวกันของปีที่ผ่านมา อย่างไรก็ตาม ยังคงต้องติดตามสถานการณ์ราคาพลังงานซึ่งเป็นแรงกดดันสำคัญต่อเงินเฟ้ออย่างใกล้ชิด ทั้งนี้ กระทรวงพาณิชย์ ยังคงคาดการณ์อัตราเงินเฟ้อทั้งปี 2563 ที่ร้อยละ -1.5 ถึง -0.7 (ค่ากลางอยู่ที่ -1.1)

**9. ขออนุมัติโครงการประกันรายได้เกษตรกรชาวสวนยาง ระยะที่ 2**

คณะรัฐมนตรีมีมติอนุมัติในหลักการโครงการประกันรายได้เกษตรกรชาวสวนยาง ระยะที่ 2 ตามที่กระทรวงเกษตรและสหกรณ์ (กษ.) เสนอ

 **สาระสำคัญของเรื่อง**

 กษ. รายงานว่า

 1. คณะกรรมการนโยบายยางธรรมชาติ (กนย.) ในคราวประชุม ครั้งที่ 1/2563 เมื่อวันที่ 1 มิถุนายน 2563 ได้มีมติเห็นชอบในหลักการโครงการประกันรายได้เกษตรกรชาวสวนยาง ระยะที่ 2 ซึ่งมีสาระสำคัญสรุปได้ ดังนี้

|  |  |
| --- | --- |
| **หัวข้อ** | **รายละเอียด** |
| **วัตถุประสงค์** | 1) เพื่อช่วยเหลือและบรรเทาความเดือดร้อนของเกษตรกรชาวสวนยางในกรณีที่ราคายางตกต่ำในช่วงวิกฤติการณ์การระบาดของเชื้อไวรัสโคโรนา (COVID-19)2) เพื่อเพิ่มรายได้และสร้างความเข้มแข็งให้แก่เกษตรกรชาวสวนยาง |
| **เป้าหมาย** | ประกันรายได้เกษตรกรชาวสวนยางที่ขึ้นทะเบียนกับการยางแห่งประเทศไทย (กยท.) และแจ้งข้อมูลพื้นที่ปลูกยางกับ กยท. ภายในวันที่ 15 พฤษภาคม 2563 จำนวน 1,834,087 ราย พื้นที่สวนยางกรีดได้ 18,286,186.03 ไร่\* |
| **หลักเกณฑ์และข้อกำหนดของโครงการ** | 1) เป็นสวนยางอายุ 7 ปีขึ้นไปที่เปิดกรีดแล้ว รายละไม่เกิน 25 ไร่2) กำหนดปริมาณผลผลิตยางที่จะประกันรายได้ 2.1) ผลผลิตยางแห้ง (DRC 100%) จำนวน 20 กิโลกรัม/ไร่/เดือน รายละไม่เกิน 25 ไร่ [ได้แก่ ยางแผ่นดิบคุณภาพดีและน้ำยาง (DRC 100%)] 2.2) ผลผลิตยางก้อนถ้วย (DRC 50%) จำนวน 40 กิโลกรัม/ไร่/เดือน รายละไม่เกิน 25 ไร่ [ได้แก่ ยางก้อนถ้วย (DRC 50%)]3) **กำหนดเงินค่าประกันรายได้ในแต่ละเดือน = [ราคายางที่ประกันรายได้ (ก) – ราคากลางอ้างอิงการขาย (ข)] X ปริมาณผลผลิตยางตามเนื้อที่กรีดยาง (ค)** **(ก) ราคายางที่ประกันรายได้** ดังนี้ 1) ยางแผ่นดิบคุณภาพดี 60 บาท/กิโลกรัม 2) น้ำยางสด (DRC 100%) 57 บาท/กิโลกรัม 3) ยางก้อนถ้วย (DRC 50%) 23 บาท/กิโลกรัม **(ข) ราคากลางอ้างอิงการขาย** หมายถึง ราคาที่คณะทำงานกำหนดราคากลางอ้างอิงประกาศทุก 2 เดือน (บาท/กิโลกรัม) โดยพิจารณาจากราคาตลาดกลางยางพารา , SICOM , TOCOM เซี่ยงไฮ้และปัจจัยอื่น ๆ **(ค) ปริมาณผลผลิตยางตามเนื้อที่กรีดยาง** หมายถึง ผลผลิตยางแห้ง (DRC 100%) จำนวน 20 กิโลกรัม/ไร่/เดือน X จำนวนไร่ (รายละไม่เกิน 25 ไร่) และผลผลิตยางก้อนถ้วย (DRC 50%) จำนวน 40 กิโลกรัม/ไร่/เดือน X จำนวนไร่ (รายละไม่เกิน 25 ไร่)4) แบ่งสัดส่วนรายได้**เจ้าของสวน** ร้อยละ 60 และ**คนกรีด** ร้อยละ 40 ของรายได้ทั้งหมด |
| **ระยะเวลา** | กันยายน 2563 – กันยายน 2564 (ประกันรายได้เดือนตุลาคม 2563 – มีนาคม 2564) |

\* ข้อมูลจากเกษตรกรที่ขึ้นทะเบียนกับ กยท. โดยเกษตรกรครอบครองพื้นที่ปลูกยางเฉลี่ยรายละไม่เกิน 10 ไร่

|  |  |
| --- | --- |
| **หัวข้อ** | **รายละเอียด** |
| **งบประมาณ** | หน่วย : ล้านบาท

|  |  |  |  |  |  |  |  |
| --- | --- | --- | --- | --- | --- | --- | --- |
| **ชนิดยาง** | **ต.ค. 63** | **พ.ย. 63** | **ธ.ค. 63** | **ม.ค. 64** | **ก.พ. 64** | **มี.ค.64** | **รวม** |
| แผ่นดิบ | 61.41 | 126.94 | 66.56 | 0 | 0 | 0 | 254.91 |
| น้ำยางสด | 420.54 | 660.48 | 540.51 | 0 | 0 | 0 | 1,621.53 |
| ก้อนถ้วย | 1,453.34 | 1,781.25 | 1,503.94 | 1,212.46 | 813.71 | 1,076.85 | 7,841.55 |
| รวม | 1,935.29 | 2,568.67 | 2,111.01 | 1,212.46 | 813.71 | 1,076.85 | 9,717.99 |
| ค่าชดเชยต้นทุนร้อยละ 2.25ค่าธรรมเนียม 5 บาท/รายค่าบริหารจัดการ**รวมงบประมาณ** | 218.66 |
| 9.17 |
| 97.00 |
| **10,042.82** |

 |

**10. เรื่อง** **การทบทวนมติคณะรัฐมนตรีเพื่อช่วยเหลือผู้ประกอบการภาคธุรกิจท่องเที่ยว**

 คณะรัฐมนตรีอนุมัติการทบทวนมติคณะรัฐมนตรีเพื่อช่วยเหลือผู้ประกอบการภาคธุรกิจท่องเที่ยวตามที่กระทรวงการคลังเสนอ เพื่อบรรเทาความเดือดร้อนและช่วยเหลือผู้ประกอบการภาคธุรกิจท่องเที่ยวและสาขาธุรกิจที่เกี่ยวเนื่องให้มีสภาพคล่องที่เพียงพอและสามารถดำเนินธุรกิจต่อไปได้ และมอบหมายหน่วยงานที่เกี่ยวข้องดำเนินการในส่วนที่เกี่ยวข้องต่อไป

 กระทรวงการคลังเสนอว่า จากการสนับสนุนการใช้จ่ายในประเทศผ่านการดำเนินมาตรการรักษาระดับการบริโภคในประเทศเพื่อกระตุ้นอุปสงค์ในประเทศ ส่งผลให้ภาคธุรกิจบางสาขาเริ่มส่งสัญญาณกลับมาฟื้นตัว อย่างไรก็ดี ภาคธุรกิจท่องเที่ยวและสาขาธุรกิจที่เกี่ยวเนื่องยังไม่ส่งสัญญาณฟื้นตัวเท่าที่ควร กระทรวงการคลังจึงขอเสนอการทบทวนมติคณะรัฐมนตรีเพื่อช่วยเหลือผู้ประกอบการภาคธุรกิจท่องเที่ยว เพื่อเป็นการกระตุ้นเศรษฐกิจทางด้านอุปทานควบคู่กันไป โดยมีรายละเอียด ดังนี้

 **1. การปรับปรุงมาตรการสินเชื่อดอกเบี้ยต่ำเพื่อช่วยเหลือผู้ประกอบการ
ที่ได้รับผลกระทบทั้งทางตรงและทางอ้อมจากการระบาดของเชื้อไวรัสโคโรนา (COVID-19) สำหรับ
กลุ่มผู้ประกอบการ SMEs ธุรกิจท่องเที่ยวและที่เกี่ยวเนื่อง**

1) มติคณะรัฐมนตรีที่เกี่ยวข้อง

1.1) คณะรัฐมนตรีได้มีมติเมื่อวันที่ 7 เมษายน 2563 เห็นชอบให้จัดสรรวงเงินจำนวน 80,000 ล้านบาท จากมาตรการสินเชื่อดอกเบี้ยต่ำเพื่อช่วยเหลือผู้ประกอบการที่ได้รับผลกระทบทั้งทางตรงและทางอ้อมจากการระบาดของเชื้อไวรัสโคโรนา (COVID-19) ให้กับธนาคารออมสินเพื่อปล่อยสินเชื่อให้กับผู้ประกอบธุรกิจการเงินที่ไม่ใช่สถาบันการเงิน (Non-Bank)โดยตรง

1.2) ต่อมาคณะรัฐมนตรีได้มีมติเมื่อวันที่ 18 สิงหาคม 2563 เห็นชอบให้จัดสรรวงเงินจำนวน 10,000 ล้านบาท จากข้อ 1.1) ให้สำหรับกลุ่มผู้ประกอบการ SMEs ธุรกิจท่องเที่ยว
และธุรกิจที่เกี่ยวเนื่อง เนื่องจากเป็นกลุ่มธุรกิจที่ได้รับผลกระทบจากการแพร่ระบาดของเชื้อไวรัส COVID-19
และมาตรการป้องกันการแพร่ระบาดของภาครัฐ โดยใช้เงื่อนไขของมาตรการสินเชื่อดอกเบี้ยต่ำเพื่อช่วยเหลือผู้ประกอบการที่ได้รับผลกระทบทั้งทางตรงและทางอ้อมจากการระบาดของเชื้อไวรัสโคโรนา (COVID-19) ตามมติคณะรัฐมนตรีเมื่อวันที่ 10 มีนาคม 2563 ทั้งนี้ ณ วันที่ 19 ตุลาคม 2563 อนุมัติสินเชื่อไปแล้ว 201 ล้านบาท

2) การปรับปรุงแนวทางการให้ความช่วยเหลือ

 เพื่อเพิ่มโอกาสให้ผู้ประกอบการในภาคธุรกิจท่องเที่ยวและสาขาธุรกิจ
ที่เกี่ยวเนื่องสามารถเข้าถึงแหล่งเงินทุนในระบบสถาบันการเงินอย่างทั่วถึงและมีสภาพคล่องให้สามารถดำเนินธุรกิจต่อไปได้ จึงเห็นควรปรับปรุงแนวทางการให้ความช่วยเหลือ ดังนี้

2.1) ขยายขอบเขตคุณสมบัติของผู้ประกอบการ SMEs ตามข้อ 1.2)
ให้ครอบคลุมถึงผู้ประกอบการทั่วไปในภาคธุรกิจท่องเที่ยวและสาขาที่เกี่ยวเนื่อง

2.2) ปรับวงเงินสินเชื่อต่อรายจากเดิมไม่เกิน 20 ล้านบาทต่อราย เป็นไม่เกิน 100 ล้านบาทต่อราย เพื่อให้ผู้ประกอบการมีสภาพคล่องที่เพียงพอต่อการดำเนินธุรกิจในช่วงที่สถานการณ์การแพร่ระบาดของเชื้อไวรัส COVID-19 ยังคงมีความไม่แน่นอน

2.3) ขยายระยะเวลารับคำขอสินเชื่อจากเดิมวันที่ 30 ธันวาคม 2563 ออกไปเป็นวันที่ 30 มิถุนายน 2564 และให้สถาบันการเงินต้องเบิกจ่ายสินเชื่อจากธนาคารออมสินให้เสร็จสิ้นภายใน 6 เดือน นับตั้งแต่วันสิ้นสุดรับคำขอสินเชื่อ

ทั้งนี้ หลักเกณฑ์และเงื่อนไขอื่น รวมถึงกรอบวงเงินงบประมาณชดเชย
ยังคงเป็นไปตามมติคณะรัฐมนตรีเมื่อวันที่ 18 สิงหาคม 2563

 **2. การปรับปรุงแนวทางการดำเนินโครงการค้ำประกันสินเชื่อ Portfolio Guarantee Scheme ระยะพิเศษ Soft Loan พลัส**

1) มติคณะรัฐมนตรีที่เกี่ยวข้อง

คณะรัฐมนตรีได้มีมติเมื่อวันที่ 18 สิงหาคม 2563 เห็นชอบโครงการ
ค้ำประกันสินเชื่อ Portfolio Guarantee Scheme ระยะพิเศษ Soft Loan พลัส โดยบรรษัทประกันสินเชื่ออุตสาหกรรมขนาดย่อม (บสย.) ค้ำประกันสินเชื่อวงเงินโครงการรวม 57,000 ล้านบาท เพื่อช่วยเหลือผู้ประกอบการ SMEs ให้สามารถเข้าถึงสินเชื่อตามพระราชกำหนดการให้ความช่วยเหลือทางการเงินแก่ผู้ประกอบวิสาหกิจที่ได้รับผลกระทบจากการแพร่ระบาดของโรคติดเชื้อไวรัสโคโรนา 2019 พ.ศ. 2563 (พ.ร.ก. Soft loan) ระยะเวลาการค้ำประกันสูงสุดไม่เกิน 8 ปี โดยการค้ำประกันจะเริ่มในต้นปีที่ 3 นับจากวันที่ผู้ประกอบการ SMEs แต่ละรายได้รับสินเชื่อตาม พ.ร.ก. Soft Loan และ บสย. จะเริ่มคิดค่าธรรมเนียมการค้ำประกันร้อยละ 1.75 ต่อปี เมื่อเริ่มการค้ำประกันในต้นปีที่ 3 โดย บสย. จ่ายค่าประกันชดเชยตลอดโครงการไม่เกินร้อยละ 30 ทั้งนี้ ณ วันที่ 19 ตุลาคม 2563 อนุมัติค้ำประกันสินเชื่อไปแล้ว 32 ล้านบาท

2) การปรับปรุงแนวทางการให้ความช่วยเหลือ

เพื่อให้ บสย. สามารถให้ความช่วยเหลือกลุ่มผู้ประกอบการ SMEs
ในภาคธุรกิจท่องเที่ยวและสาขาที่เกี่ยวเนื่องให้สามารถเข้าถึงสินเชื่อตามมาตรการในข้อ 1. ได้มากขึ้น
จึงเห็นควรขยายขอบเขตคุณสมบัติของผู้ประกอบการ SMEs ให้ครอบคลุมถึงผู้ประกอบการ SMEs
ที่มีคุณสมบัติเข้าร่วมมาตรการตามข้อ 1. ได้ แต่ยังไม่ได้รับสินเชื่อตามมาตรการดังกล่าว โดย บสย.
จ่ายค่าประกันชดเชย เมื่อสถาบันการเงินมีการปรับโครงสร้างหนี้ให้ลูกค้ามาแล้วไม่น้อยกว่า 1 ครั้ง
ภายหลังจากเริ่มต้นการค้ำประกัน ทั้งนี้ หลักเกณฑ์และเงื่อนไขอื่น รวมถึงกรอบวงเงินงบประมาณชดเชย
ยังคงเป็นไปตามมติคณะรัฐมนตรีเมื่อวันที่ 18 สิงหาคม 2563

**3. ขยายเวลาการดำเนิน****โครงการสินเชื่อดอกเบี้ยต่ำออมสินช่วยเหลือ SMEs ในภาคการท่องเที่ยว (โครงการ Soft loan ออมสินฟื้นฟูท่องเที่ยวไทย)**

คณะรัฐมนตรีได้มีมติเมื่อวันที่ 18 สิงหาคม 2563 เห็นชอบให้จัดสรรวงเงินจำนวน 5,000 ล้านบาท จากโครงการสินเชื่อเพื่อเป็นค่าใช้จ่ายสำหรับผู้มีรายได้ประจำที่ได้รับผลกระทบจากไวรัสโคโรนา (COVID-19) ให้ธนาคารออมสินดำเนินโครงการ Soft loan ออมสินฟื้นฟูท่องเที่ยวไทย เพื่อปล่อยสินเชื่อให้ผู้ประกอบการ SMEs รายย่อยในธุรกิจที่เกี่ยวข้องกับการท่องเที่ยวและ Supply Chain เช่น ร้านอาหาร ธุรกิจสปา นวดแผนไทย รถรับจ้างนำเที่ยว เกสต์เฮ้าส์ โฮสเทล เป็นต้น วงเงินต่อรายไม่เกิน 500,000 บาท คิดอัตราดอกเบี้ยร้อยละ 3.99 ต่อปี ระยะเวลากู้ 5 ปี ปลอดชำระเงินต้น 1 ปี ทั้งนี้ กรอบวงเงินงบประมาณที่รัฐบาลชดเชยยังคงเป็นไปตามมติคณะรัฐมนตรีเมื่อวันที่ 24 มีนาคม 2563 ปัจจุบันธนาคารออมสินอยู่ระหว่างพิจารณาอนุมัติสินเชื่อ โดยโครงการมีกำหนดระยะเวลาสิ้นสุดรับคำขอสินเชื่อถึงวันที่ 30 ธันวาคม 2563 ดังนั้น เพื่อให้เกิดความต่อเนื่องในการช่วยเหลือผู้ประกอบการรายย่อย จึงเห็นควรขยายระยะเวลารับคำขอสินเชื่อออกไปเป็นวันที่ 30 มิถุนายน 2564

**4. ขยายเวลาการดำเนินโครงการสินเชื่อเพื่อช่วยเหลือผู้ประกอบการ
รายย่อยที่ได้รับผลกระทบจากการระบาดของไวรัสโคโรนา (COVID-19)**

คณะรัฐมนตรีได้มีมติเมื่อวันที่ 24 มีนาคม 2563 เห็นชอบโครงการสินเชื่อ
เพื่อช่วยเหลือผู้ประกอบการรายย่อยที่ได้รับผลกระทบจากการระบาดของไวรัสโคโรนา (COVID-19) วงเงิน 10,000 ล้านบาท โดยธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) เป็นผู้ปล่อยสินเชื่อให้กับผู้ประกอบการรายย่อยที่เป็นนิติบุคคล ที่ได้รับผลกระทบจากการระบาดของเชื้อไวรัส COVID-19
ได้แก่ ธุรกิจทัวร์ ธุรกิจสปา ธุรกิจขนส่งที่เกี่ยวเนื่อง (รถทัวร์ รถบัส รถตู้ รถแท็กซี่ เรือนำเที่ยว รถเช่า) บริษัทนำเที่ยว โรงแรม ห้องพัก และร้านอาหาร ที่มีรายได้ไม่เกิน 30 ล้านบาทต่อปี และต่อมาคณะรัฐมนตรีได้มีมติเมื่อวันที่
18 สิงหาคม 2563 ขยายกลุ่มเป้าหมายของโครงการให้ครอบคลุมถึงธุรกิจอื่นที่ได้รับผลกระทบทั้งทางตรงและทางอ้อมจากการแพร่ระบาดของเชื้อไวรัส COVID-19 โดยเน้นการให้ความช่วยเหลือแก่ผู้ประกอบวิสาหกิจ
ขนาดย่อมทั้งบุคคลธรรมดาและนิติบุคคล ตามกฎหมายว่าด้วยการส่งเสริมวิสาหกิจขนาดกลางและขนาดย่อม ทั้งนี้
ณ วันที่ 19 ตุลาคม 2563 อนุมัติสินเชื่อไปแล้วจำนวน 521 ล้านบาท จึงยังมีวงเงินคงเหลือภายใต้โครงการดังกล่าวอีกจำนวน 9,479 ล้านบาท ดังนั้น เพื่อให้เกิดความต่อเนื่องในการช่วยเหลือผู้ประกอบการ SMEs
จึงเห็นควรขยายระยะเวลารับคำขอสินเชื่อจากเดิมวันที่ 30 ธันวาคม 2563 ออกไปเป็นวันที่ 30 มิถุนายน 2564

**11. เรื่อง ผลการพิจารณาของคณะกรรมการกลั่นกรองการใช้จ่ายเงินกู้ ในคราวประชุมครั้งที่ 27/2563**

 คณะรัฐมนตรีมีมติอนุมัติตามที่คณะกรรมการกลั่นกรองการใช้จ่ายเงินกู้ สำนักงานสภาพัฒนาการเศรษฐกิจและสังคมแห่งชาติ เสนอผลการพิจารณาของคณะกรรมการกลั่นกรองการใช้จ่ายเงินกู้ ในคราวประชุมครั้งที่ 27/2563 เมื่อวันที่ 30 ตุลาคม 2563 ที่ได้มีการพิจารณากลั่นกรองข้อเสนอแผนงาน/โครงการเพื่อขอใช้จ่ายเงินกู้เสนอคณะรัฐมนตรีพิจารณาตามขั้นตอนของพระราชกำหนดให้อำนาจกระทรวงการคลังกู้เงินเพื่อแก้ไขปัญหา เยียวยา และฟื้นฟูเศรษฐกิจและสังคมที่ได้รับผลกระทบจากการระบาดของโรคติดเชื้อไวรัสโคโรนา 2019 พ.ศ. 2563 (พระราชกำหนดฯ) ดังนี้

 1. อนุมัติโครงการของจังหวัด (รอบที่ 3) จำนวน 86 โครงการ จาก 50 จังหวัด โดยปรับลดวงเงินจาก 1,145,619,028 บาท เป็น 357,724,534 บาท (ลดลงเท่ากับ 787,894,494 บาท) โดยใช้จ่ายจากงบประมาณรายจ่ายประจำปีงบประมาณ พ.ศ. 2564 งบกลาง รายการค่าใช้จ่ายในการบรรเทาแก้ไขปัญหา และเยียวยาผู้ที่ได้รับผลกระทบจากการระบาดของโรคติดเชื้อไวรัสโคโรนา 2019 ตามความเห็นของสำนักงบประมาณ พร้อมทั้งเห็นควรให้หน่วยงานรับผิดชอบโครงการดำเนินการตามหลักการทั้ง 8 ข้อของคณะกรรมการฯ อย่างเคร่งครัด และจัดทำหนังสือยืนยันว่าการประมาณค่าใช้จ่ายเป็นไปตามระเบียบของทางราชการ

 2. รับทราบผลการดำเนินงานตามมติคณะรัฐมนตรีเมื่อวันที่ 25 สิงหาคม 2563ของจังหวัดนครศรีธรรมราชและจังหวัดสุโขทัย พร้อมทั้งอนุมัติให้จังหวัดนครศรีธรรมราชดำเนินโครงการฯ กรอบวงเงิน 500,000 บาท และจังหวัดสุโขทัยดำเนินโครงการฯ กรอบวงเงิน 4,900,000บาท โดยใช้จ่ายจากเงินงบประมาณรายจ่ายประจำปีงบประมาณ พ.ศ. 2564 งบกลางฯ ต่อไป

**12. เรื่อง ข้อเสนอโครงการภายใต้การพัฒนาเศรษฐกิจและสังคมของกลุ่มจังหวัดภาคใต้ฝั่งอันดามัน “โครงการอนุรักษ์และฟื้นฟูทรัพยากรทางทะเลและชายฝั่งอันดามันเพื่อการท่องเที่ยวอย่างยั่งยืน”**

 คณะรัฐมนตรีมีมติเห็นชอบข้อเสนอโครงการภายใต้การพัฒนาเศรษฐกิจและสังคมของกลุ่มจังหวัดภาคใต้ฝั่งอันดามัน “โครงการอนุรักษ์และฟื้นฟูทรัพยากรทางทะเลและชายฝั่งอันดามันเพื่อการท่องเที่ยวอย่างยั่งยืน” ตามที่กระทรวงทรัพยากรธรรมชาติและสิ่งแวดล้อมเสนอ และมอบหมายหน่วยงานที่เกี่ยวข้องพิจารณาจัดสรรงบประมาณสำหรับดำเนินโครงการต่อไป

 กระทรวงทรัพยากรธรรมชาติและสิ่งแวดล้อมเสนอว่า เนื่องจากกระทรวงทรัพยากรธรรมชาติและสิ่งแวดล้อม โดยกรมทรัพยากรทางทะเลและชายฝั่ง มีภารกิจเกี่ยวกับการอนุรักษ์ ฟื้นฟู บริหารจัดการทรัพยากรทางทะเลและชายฝั่ง รวมทั้งป่าชายเลน เพื่อเสริมสร้างความมั่นคงทางสังคมและเศรษฐกิจของประเทศ จึงได้จัดทำข้อเสนอโครงการภายใต้การพัฒนาเศรษฐกิจและสังคมของกลุ่มจังหวัดภาคใต้ฝั่งอันดามัน “โครงการอนุรักษ์และฟื้นฟูทรัพยากรทางทะเลและชายฝั่งอันดามันเพื่อการท่องเที่ยวอย่างยั่งยืน” วงเงินงบประมาณ 2,298.5488 ล้านบาท เพื่อเป็นการสร้างและยกระดับการท่องเที่ยวให้ได้มาตรฐานสากล รวมถึงก่อให้เกิดการจ้างงานในช่วงที่เกิดสถานการณ์การแพร่ระบาดของเชื้อไวรัสโคโรนา (COVID-2019) ซึ่งมีความสอดคล้องกับแผนพัฒนากลุ่มจังหวัดภาคใต้ฝั่งอันดามัน ยุทธศาสตร์ที่ 1 พัฒนาคุณภาพด้านการท่องเที่ยวให้มีมาตรฐานอย่างยั่งยืน จึงเห็นควรนำเสนอคณะรัฐมนตรีเพื่อพิจารณาให้ความเห็นชอบในหลักการของโครงการดังกล่าว

 **สาระสำคัญ**

 โครงการอนุรักษ์และฟื้นฟูทรัพยากรทางทะเลและชายฝั่งอันดามันเพื่อการท่องเที่ยว
อย่างยั่งยืน ประกอบด้วย 12 โครงการ สรุปได้ดังนี้

 1. โครงการก่อสร้างพิพิธภัณฑ์สิ่งมีชีวิตใต้ทะเลไทยเฉลิมพระเกียรติ พื้นที่ดำเนินการจังหวัดภูเก็ต งบประมาณ 786.4897 ล้านบาท วัตถุประสงค์เพื่อรองรับการขยายตัวทางด้านการท่องเที่ยวของกลุ่มจังหวัดภาคใต้ฝั่งอันดามันและเพื่อเป็นแหล่งรวบรวม แหล่งเรียนรู้ และแหล่งศึกษาวิจัย รวมถึงการจัดแสดงพันธุ์สิ่งมีชีวิตในท้องทะเลที่มีมาตรฐานของประเทศไทย อีกทั้งเพื่อทูลเกล้าฯ ถวายเป็นส่วนหนึ่งของโครงการอนุรักษ์แนวปะการังและสิ่งมีชีวิตใต้ทะเลไทยในพระดำริสมเด็จพระเจ้าลูกเธอเจ้าฟ้าสิริวัณณวรี นารีรัตนราชกัญญา

 2. โครงการพัฒนาศูนย์เรียนรู้ป่าชายเลนระนองสู่มรดกโลกเพื่อการท่องเที่ยว พื้นที่ดำเนินการจังหวัดระนอง งบประมาณ 385.4651 ล้านบาท วัตถุประสงค์ เพื่อพัฒนาพื้นที่สงวนชีวมณฑลระนองให้มีโครงสร้างพื้นฐานครบถ้วนทั้งด้านการวิจัยป่าชายเลน การอนุรักษ์ทรัพยากรป่าชายเลนตลอดจนการพัฒนาอย่างยั่งยืน

 3. โครงการป้องกันและเฝ้าระวังภัยจากแมงกะพรุนพิษในพื้นที่ชายหาดท่องเที่ยว พื้นที่ดำเนินการจังหวัดพังงา ภูเก็ต กระบี่ ระนอง ตรัง และสตูล งบประมาณ 54.00 ล้านบาท วัตถุประสงค์
เพื่อป้องกันและเป็นการแจ้งเตือนภัยเมื่อพบแมงกะพรุนพิษ และเป็นจุดที่สามารถใช้ปฐมพยาบาลเบื้องต้น
เมื่อถูกแมงกะพรุนพิษ

 4.-โครงการจัดทำระบบเฝ้าระวังมลพิษและติดตามมลพิษทางทะเลเพื่อการท่องเที่ยวปลอดภัย พื้นที่ดำเนินการจังหวัดภูเก็ต พังงา และกระบี่ งบประมาณ 106.4760 ล้านบาท วัตถุประสงค์ เพื่อพัฒนาระบบเฝ้าระวังและติดตามมลพิษทางทะเล และเพื่อบริหารจัดการทรัพยากรทางทะเลและชายฝั่งได้อย่างมีประสิทธิภาพและครบวงจร อีกทั้งเป็นการรองรับการเชื่อมโยงข้อมูลระหว่างหน่วยงานที่เกี่ยวข้องได้อย่างมีประสิทธิภาพ

 5. โครงการติดตั้งทุ่นผูกเรือเพื่อการอนุรักษ์ปะการังในพื้นที่ท่องเที่ยวทางทะเล พื้นที่ดำเนินการจังหวัดพังงา ภูเก็ต กระบี่ ตรัง และสตูล งบประมาณ 66.40 ล้านบาท วัตถุประสงค์ เพื่อป้องกันและลดผลกระทบความเสียหายของแนวปะการังจากการทิ้งสมอเรือในบริเวณแนวปะการังที่เป็นแหล่งท่องเที่ยว

 6. โครงการติดตั้งทุ่นแพลอยน้ำเพื่อเพิ่มศักยภาพการท่องเที่ยวเชิงนิเวศทางทะเล
ฝั่งอันดามัน พื้นที่ดำเนินการจังหวัดกระบี่ ภูเก็ต พังงา ตรัง สตูล และระนอง งบประมาณ 154.70 ล้านบาท วัตถุประสงค์ เพื่อลดการก่อสร้างสะพานท่าจอดเรือต่าง ๆ ที่ส่งผลกระทบต่อทรัพยากรทางทะเล และรองรับการขยายตัวทางด้านการท่องเที่ยวของกลุ่มจังหวัดภาคใต้ฝั่งอันดามัน

 7. โครงการจัดการขยะในแหล่งท่องเที่ยวเพื่อฟื้นฟูระบบนิเวศทางทะเล พื้นที่ดำเนินการจังหวัดกระบี่ พังงา และระนอง งบประมาณ 44.8280 ล้านบาท วัตถุประสงค์ เพื่อปรับปรุงและฟื้นฟูแหล่งท่องเที่ยวโดยการจัดการขยะอย่างเป็นระบบ และกักขยะบริเวณปากท่อระบายน้ำก่อนลงสู่ทะเลและกันขยะเข้าและออกบริเวณท่าเทียบเรือ ชุมชนชายฝั่งบริเวณปากแม่น้ำรวมถึงดักขยะบริเวณปากแม่น้ำก่อนไหลลงสู่ทะเล

 8. โครงการเส้นทางศึกษาธรรมชาติป่าชายเลนเพื่อการท่องเที่ยวเชิงนิเวศ พื้นที่ดำเนินการจังหวัดภูเก็ต กระบี่ และระนอง งบประมาณ 59.450 ล้านบาท วัตถุประสงค์ เพื่อปรับปรุงและฟื้นฟูแหล่งท่องเที่ยวและสิ่งอำนวยความสะดวก เป็นการยกระดับคุณภาพแหล่งท่องเที่ยวให้ได้มาตรฐานสากลในพื้นที่ป่าในเมือง และก่อให้เกิดการจ้างงานในช่วงที่เกิดสถานการณ์การแพร่ระบาดของเชื้อไวรัสโคโรนา (COVID-2019)

 9.-โครงการฟื้นฟูแนวปะการังด้วยการปลูกเสริมในพื้นที่ท่องเที่ยวทางทะเล พื้นที่ดำเนินการจังหวัดกระบี่ ภูเก็ต และพังงา งบประมาณ 230.8200 ล้านบาท วัตถุประสงค์ เพื่อฟื้นฟูทรัพยากรปะการังธรรมชาติด้วยการจัดวางวัสดุลงเกาะสำหรับตัวอ่อนปะการัง และการปลูกเสริมปะการังในพื้นที่แนวปะการังในแหล่งท่องเที่ยว

 10.-โครงการปล่อยพันธุ์สัตว์น้ำเพื่อฟื้นฟูทรัพยากรในแหล่งท่องเที่ยวทางทะเล พื้นที่ดำเนินการจังหวัดกระบี่ ภูเก็ต พังงา ตรัง สตูล และระนอง งบประมาณ 200 ล้านบาท วัตถุประสงค์ เพื่อฟื้นฟูเพิ่มปริมาณพันธุ์สัตว์น้ำวัยอ่อนและสร้างสมดุลให้กับระบบนิเวศทางทะเลให้มีความสมบูรณ์และยั่งยืน และเป็นการสร้างอาชีพและรายได้ให้ชุมชนชายฝั่งให้มีความเป็นอยู่ดีขึ้น

 11.-โครงการฟื้นฟูชายหาดคึกคักแบบบูรณาการ พื้นที่ดำเนินการจังหวัดพังงา งบประมาณ 199.9200 ล้านบาท วัตถุประสงค์ เพื่อป้องกันการกัดเซาะชายฝั่งในพื้นที่เป้าหมายโดยการจัดวางโดมทะเล เป็นการสร้างและยกระดับแหล่งท่องเที่ยวใหม่ให้ได้มาตรฐานสากลและเพิ่มขีดความสามารถในการรองรับนักท่องเที่ยว

 12. โครงการศึกษาวิจัยเชิงปฏิบัติการการศึกษาออกแบบแนวกันคลื่นปากร่องน้ำเค็ม เกาะคอเขา อำเภอตะกั่วป่า พื้นที่ดำเนินการจังหวัดพังงา งบประมาณ 10 ล้านบาท วัตถุประสงค์ เพื่อสำรวจ ศึกษาและออกแบบรายละเอียดแนวกันคลื่นปากร่องน้ำเค็มบริเวณเกาะคอเขา เป็นการบรรเทาปัญหาความเดือดร้อนของชาวประมง และฟื้นฟูแหล่งท่องเที่ยวทางทะเลให้ได้มาตรฐานสากล

**13. เรื่อง ผลการดำเนินงานโครงการระบบขนส่งมวลชนจังหวัดภูเก็ต ระยะที่ 1 ของการรถไฟฟ้าขนส่งมวลชนแห่ง**

**ประเทศไทย**

 คณะรัฐมนตรีมีมติรับทราบผลการดำเนินงานโครงการระบบขนส่งมวลชนจังหวัดภูเก็ต ระยะที่ 1

ของการรถไฟฟ้าขนส่งมวลชนแห่งประเทศไทย ตามที่กระทรวงคมนาคมเสนอ ดังนี้

 **สาระสำคัญ และข้อเท็จจริง**

 โครงการระบบขนส่งมวลชนจังหวัดภูเก็ต ตามผลการศึกษาออกแบบของสำนักงานนโยบายและแผนการขนส่งและจราจร (สนข.) แบ่งเส้นทางออกเป็น 2 ระยะ ได้แก่ ระยะที่ 1 ช่วงท่าอากาศยานนานาชาติภูเก็ต – ห้าแยกฉลอง และระยะที่ 2 ช่วงสถานีรถไฟท่านุ่น – สถานีเมืองใหม่ ทั้งนี้ รฟม. ได้เริ่มดำเนินงานโครงการระบบขนส่งมวลชนจังหวัดภูเก็ต ระยะที่ 1 เป็นลำดับแรก (ตามมติที่ประชุมคณะกรรมการจัดระบบการจราจรทางบก (คจร.) ครั้งที่ 2/2560 เมื่อวันที่ 29 มิถุนายน 2560 ตามขั้นตอนของกฎหมายที่เกี่ยวข้อง โดยอ้างอิงแนวเส้นทางและแบบกรอบรายละเอียดตามผลการศึกษาออกแบบของสนข. เป็นหลัก มีสรุปผลการดำเนินงานด้านต่างๆ ดังนี้

 1. การนำเสนอรายงานการประเมินผลกระทบสิ่งแวดล้อม

1. รฟม. ได้มีหนังสือ ด่วนที่สุด ที่ รฟม 004/2491 ลงวันที่ 15 กันยายน 2560 มอบอำนาจให้ สนข. เป็นผู้นำเสนอขอความเห็นชอบรายงานการประเมินผลกระทบสิ่งแวดล้อม (รายงาน EIA) โครงการระบบขนส่งมวลชนจังหวัดภูเก็ต ต่อสำนักงานนโยบายและแผนทรัพยากรธรรมชาติและสิ่งแวดล้อม (สผ.) ตามข้อกำหนดและขอบเขตงานของที่ปรึกษาของ สนข. ตามข้อ 1.2 จนกว่าจะแล้วเสร็จ
2. สผ. ได้มีหนังสือที่ ทส 1009.4/1528 ลงวันที่ 6 กุมภาพันธ์ 2561 แจ้งผลการประชุมคณะกรรมการผู้ชำนาญการพิจารณารายงานการวิเคราะห์ผลกระทบสิ่งแวดล้อมด้านโครงสร้างพื้นฐานทางบกและอากาศ (คชก.) ในคราวประชุมครั้งที่ 3/2561 เมื่อวันที่ 26 มกราคม 2561 ในการพิจารณารายงาน EIA โครงการระบบขนส่งมวลชนจังหวัดภูเก็ต ตามที่ สนข. เสนอ โดย คชก. ได้มีมติให้ปรับปรุงแก้ไขและจัดทำข้อมูลเพิ่มเติมในรายงาน EIA ก่อนนำเสนอ คชก. พิจารณาอีกครั้งหนึ่ง

 2. การตราพระราชกฤษฎีกาให้อำนาจ รฟม. ดำเนินกิจการรถไฟฟ้าในจังหวัดภูเก็ต

พระราชกฤษฎีกากำหนดจังหวัดให้การรถไฟฟ้าขนส่งมวลชนแห่งประเทศไทยดำเนินกิจการรถไฟฟ้า พ.ศ. 2562 เพื่อให้ รฟม. ดำเนินกิจการรถไฟฟ้าในจังหวัดพังงาและภูเก็ต ประกาศในราชกิจจานุเบกษา เมื่อวันที่ 6 เมษายน 2562 และมีผลใช้บังคับตั้งแต่วันถัดจากวันประกาศในราชกิจจานุเบกษา (วันที่ 7 เมษายน 2562)

 3. การจัดทำรายงานการศึกษาและวิเคราะห์โครงการตามพระราชบัญญัติการร่วมลงทุนระหว่างรัฐและเอกชน พ.ศ. 2562

1. แนวเส้นทางโครงการ
* โครงการระบบขนส่งมวลชนจังหวัดภูเก็ต ระยะที่ 1 มีแนวเส้นทางเริ่มจากสถานีท่าอากาศยานนานาชาติภูเก็ต โดยแนวเส้นทางช่วงนี้เป็นโครงสร้างยกระดับบนทางหลวงหมายเลข 4031 จากนั้นลดระดับลงสู่ระดับดินที่ทางหลวงหมายเลข 4026 และปรับเป็นโครงสร้างยกระดับอีกครั้งเพื่อข้ามทางแยกสนามบินและอุโมงค์ทางลอดทางแยกสนามบิน เลี้ยวขวาแล้วจึงลดระดับลงสู่ระดับดินบนทางหลวงหมายเลข 402 เพื่อเข้าสู่เมืองภูเก็ตโดยแนวเส้นทางช่วงที่ผ่านอำเภอถลางจะลดระดับเป็นทางลอดใต้ดิน ระยะทางประมาณ 3 กิโลเมตร ก่อนจะปรับกลับขึ้นสู่ระดับดิน ผ่านอนุสาวรีย์ท้าวเทพกระษัตรี – ท้าวศรีสุนทร ต่อมาก่อนเส้นทางเข้าสู่แยกบางคูจะลดระดับเป็นทางลอดใต้ดินผ่านทางแยกบางคู (แยกบายพาสต์) ก่อนกลับขึ้นสู่ระดับดิน เข้าสู่สถานีขนส่งผ่านเข้าเขตเทศบาลเมืองภูเก็ต ผ่านถนนภูเก็ต และข้ามสะพานเทพศรีสินธุ์ (คลองเกาะผี) เข้าสู่ถนนเจ้าฟ้าตะวันออก (ทางหลวงหมายเลข 4021) และไปสิ้นสุดเส้นทางใกล้กับท่าเรือฉลอง บริเวณห้าแยกฉลอง
* ระยะทางรวมประมาณ 42 กิโลเมตร มีสถานีทั้งสิ้นจำนวน 21 สถานี ประกอบด้วย สถานีระดับพื้นดิน 19 สถานี สถานียกระดับ 1 สถานี (สถานีท่าอากาศยานนานาชาติภูเก็ต) และสถานีใต้ดิน 1 สถานี (สถานีถลาง)
* ศูนย์ซ่อมบำรุง (Depot) ตั้งอยู่บริเวณใกล้ห้างเทสโก้โลตัสถลาง อำเภอถลาง มีพื้นที่ประมาณ 50 ไร่ และมีอาคารจอดรถ (Park & Ride) จำนวน 2 แห่ง ที่สถานีขนส่งผู้โดยสารแห่งที่ 2 (พื้นที่จอดรถยนต์ 147 คัน และจักรยานยนต์ 406 คัน) และสถานีฉลอง (พื้นที่จอดรถยนต์ 274 คัน และจักรยานยนต์ 63 คัน) ในเบื้องต้นโครงการฯ มีความจำเป็นจะต้องจัดกรรมสิทธิ์ที่ดินตามแนวเส้นทาง สถานีศูนย์ซ่อมบำรุง และอาคารจอดรถ รวมทั้งสิ้น 52 แปลง คิดเป็นพื้นที่ประมาณ 65 ไร่ โดยต้องรื้อถอนอาคารและสิ่งปลูกสร้างรวมประมาณ 66 หลัง
1. ระบบรถไฟฟ้า

โครงการฯ ได้ออกแบบเป็นระบบรถไฟฟ้ารางเบาประเภท Tram แบบพื้นต่ำ (Light Rail Transit / Low Floor Tram) โดยตู้ขบวนรถมีความกว้าง 2.40 - 2.65 เมตร และความยาว 30 – 40 เมตร มีความเร็วสูงสุด ไม่ต่ำกว่า 80 กิโลเมตร/ชั่วโมง เป็นระบบล้อเหล็กหรือล้อยาง โดยหากเป็นระบบล้อเหล็กจะมีความกว้างของรางเป็น Meter Gauge หรือ Standard Gauge ก็ได้ สำหรับระบบจ่ายไฟฟ้าขับเคลื่อนเป็นระบบจ่ายไฟฟ้าเหนือศีรษะ (Overhead Contact Line) และมีระบบแบตเตอรี่สำรองสำหรับขับเคลื่อนในระยะสั้น (ช่วงผ่านอนุสาวรีย์ท้าวเทพกระษัตรี – ท้าวศรีสุนทร และเขตเมืองเก่าภูเก็ต) หรือระบบจ่ายไฟฟ้าอื่นๆ ที่ปลอดภัยได้มาตรฐานและเคยใช้งานในโครงการอื่นได้ผลดี (Proven use)

1. การคาดการณ์จำนวนผู้โดยสาร

คาดการณ์จำนวนผู้โดยสาร ณ ปีเปิดให้บริการ ประมาณ 39,000 คน-เที่ยว/วัน

1. กรอบวงเงินลงทุนโครงการเบื้องต้น

|  |  |
| --- | --- |
| **รายการ** | **กรอบวงเงิน (ล้านบาท)** |
| 1. ค่าจัดกรรมสิทธิ์ที่ดิน
 | 1,449 |  |
| 1. ค่าสำรวจอสังหาริมทรัพย์
 | 50 |  |
| 1. ค่าก่อสร้างงานโยธา
 | 24,774 |  |
| 1. ค่างานระบบรถไฟฟ้า
 | 3,514 |  |
| 1. ค่าขบวนรถไฟฟ้า
 | 2,921 |  |
| 1. ค่าจ้างที่ปรึกษาบริหารและควบคุมงานก่อสร้าง
 | 1,065 |  |
| 1. Provisional Sum
 | 1,428 |  |
| **รวมทั้งสิ้น** | 35,201 |  |

หมายเหตุ

1. ค่างานจัดกรรมสิทธ์ที่ดิน มีสมมติฐานดังนี้

* + ประมาณการจากราคาประเมินที่ดินเพื่อจดทะเบียนสิทธิและนิติกรรมของกรมธนารักษ์รอบบัญชี พ.ศ. 2559 - 2562 แล้วได้คิดเทียบเป็นราคาซื้อขายโดยปรับเพิ่มขึ้น ร้อยละ 120 และปรับเพิ่มขึ้นอีกร้อยละ 30 ตามหลักเกณฑ์ที่ใช้ในการกำหนดค่าทดแทนโครงการรถไฟฟ้าสายอื่นๆ ของ รฟม.
	+ สิ่งปลูกสร้าง ประมาณการจากราคาประเมินค่าก่อสร้างอาคารของสมาคมผู้ประเมินทรัพย์สินแห่งประเทศไทย พ.ศ. 2559
	+ ค่าทดแทนอื่นๆ ประกอบด้วย ค่าทดแทนความเสียหายเนื่องจากต้องออกจากอสังหาริมทรัพย์ ค่าทดแทนเพิ่มกรณีซื้อที่ดิน/สิ่งปลูกสร้างส่วนที่เหลือ ค่าทดแทนเพิ่มตามผลการพิจารณาอุทธรณ์ และค่าใช้จ่ายอื่นๆ ที่เกี่ยวข้อง โดยประมาณการร้อยละ 20 ของค่าทดแทนที่ดินและสิ่งปลูกสร้าง

2. ราคาข้างต้น เป็นราคา ณ ปี พ.ศ. 2562

3. ค่าจ้างที่ปรึกษาบริหารและควบคุมงานก่อสร้าง ค่างานโยธา และค่า Provisional Sum ของงานโยธาโครงการ รวมภาษีมูลค่าเพิ่ม (VAT) ไว้แล้ว

4. ค่างานโยธารวมค่าเงินเฟ้อระหว่างการก่อสร้าง 2.5 % ต่อปี

5. ค่า Provisional sum ประมาณการร้อยละ 5 ของมูลค่า ไม่รวมเงินเฟ้อระหว่างการก่อสร้าง

6. ราคาข้างต้นเป็นราคาที่คำนวณเงินเฟ้อร้อยละ 2.5 แล้ว โดยมีการเปลี่ยนแปลงรูปแบบการก่อสร้างโครงการในรายการดังนี้

* งานเตรียมการทั่วไป
* งานถนนและงานระบายน้ำ : งานทางวิ่งระดับดิน และงานปรับปรุงถนนและระบบระบายน้ำ
* งานปรับปรุงสะพานเดิม
* งานก่อสร้างทางรถไฟฟ้ารางเบาใต้ดิน : ก่อสร้างด้วยระบบขุดเปิด และก่อสร้างด้วยระบบขุดเจาะ
* งานสถานี : สถานีท่าอากาศยานนานาชาติภูเก็ต สถานีถลาง สถานีนอกเมือง (6 สถานี) รวมถึงงาน TSS งานช่องหนีไฟและช่องระบายอากาศ และงานลิฟท์และบันไดเลื่อน
* งานสิ่งอำนวยความสะดวกในการเชื่อมต่อการเดินทาง : บริเวณสถานี อาคารจอดแล้วจร
1. ผลตอบแทนทางด้านเศรษฐกิจ

ผลการวิเคราะห์ผลตอบแทนทางด้านเศรษฐกิจของโครงการฯ เป็นดังนี้

|  |  |  |
| --- | --- | --- |
| **ผลตอบแทนทางเศรษฐกิจ (EIRR)** | **มูลค่าปัจจุบันสุทธิ (NPV)** | **อัตราส่วนผลประโยชน์ต่อต้นทุน (B/C ratio)** |
| 13.11 % | 2,319.92 ล้านบาท | 1.12 |

หมายเหตุ : ใช้สมมติฐานตาม MRT Assessment Standardization ในการวิเคราะห์ผลตอบแทนทางด้านเศรษฐกิจ

1. ผลตอบแทนทางด้านการเงิน

ผลการวิเคราะห์ผลตอบแทนทางด้านการเงินของโครงการฯ เป็นดังนี้

|  |  |
| --- | --- |
| **ผลตอบแทนทางการเงิน (FIRR)** | **มูลค่าปัจจุบันสุทธิ (NPV)**  |
| 2.34% | -11,022.15 ล้านบาท |

 หมายเหตุ : ใช้สมมติฐานตาม MRT Assessment Standardization ในการวิเคราะห์ผลตอบแทนทางด้านการเงิน

1. รูปแบบการให้เอกชนร่วมลงทุนของโครงการ

ผลการศึกษาวิเคราะห์รูปแบบ PPP ที่เหมาะสมในเบื้องต้น พบว่า การให้เอกชนร่วมลงทุนโครงการฯ รูปแบบ PPP Net Cost มีความเหมาะสม โดย รฟม. จะดำเนินการตามขั้นตอนของพระราชบัญญัติการร่วมลงทุนระหว่างรัฐและเอกชน พ.ศ. 2562 ต่อไป

1. การขอใช้พื้นที่หน่วยงานที่เกี่ยวข้องในการก่อสร้างโครงการ

คค. ได้จัดประชุมร่วมกันระหว่าง รฟม. กรมทางหลวง (ทล.) และหน่วยงานที่เกี่ยวข้อง เพื่อพิจารณาแนวทางการแก้ไขปัญหาอุปสรรคสำคัญการดำเนินโครงการฯ ระหว่างเดือนเมษายน – มิถุนายน 2562 จำนวนรวม 6 ครั้ง จนได้ข้อสรุปร่วมกันทั้งหมด โดยที่ประชุมมีมติเห็นชอบในหลักการใช้พื้นที่ของ ทล. เพื่อดำเนินโครงการระบบขนส่งมวลชนจังหวัดภูเก็ตฯ โดยให้ ทล. และ รฟม. หารือในรายละเอียดที่เกี่ยวข้องก่อนการพัฒนาโครงการฯ ต่อไป ทั้งนี้มอบให้ รฟม. เร่งทบทวนผลการศึกษาความเหมาะสมแบบรายละเอียด การให้เอกชนร่วมลงทุน และการศึกษาอื่นๆ ที่เกี่ยวข้อง เนื่องจากมีการเปลี่ยนแปลงจากผลการหารือร่วมกันทั้ง 6 ครั้ง ตามขั้นตอนที่เกี่ยวข้องโดยเร็วต่อไป

1. แผนการดำเนินงานโครงการ

|  |  |
| --- | --- |
| **กิจกรรม** | **ระยะเวลาดำเนินการ** |
| ครม. อนุมัติรูปแบบการลงทุนโครงการ | ต.ค. 64 |
| สำรวจอสังหาริมทรัพย์/จัดกรรมสิทธิ์ที่ดิน | พ.ค. 66 – มิ.ย. 68 |
| คัดเลือกเอกชนเข้าร่วมลงทุนโครงการ | มี.ค. 65 – มี.ค. 66 |
| เริ่มงานก่อสร้างโครงการ ติดตั้งงานระบบฯ ทดสอบระบบฯ | เม.ย. 66 |
| เปิดให้บริการ | ก.ค. 69 |

หมายเหตุ : แผนการดำเนินงานโครงการฯ ซึ่งคณะกรรมการ รฟม. มีมติรับทราบเมื่อวันที่ 21 ตุลาคม 2563

**14. เรื่อง ผลการดำเนินงานโครงการทางพิเศษสายกะทู้ - ป่าตอง จังหวัดภูเก็ต ของการทางพิเศษแห่งประเทศไทย**

 คณะรัฐมนตรีมีมติรับทราบผลการดำเนินงานโครงการทางพิเศษสายกะทู้ - ป่าตอง จังหวัดภูเก็ต

ของการทางพิเศษแห่งประเทศไทย ตามที่กระทรวงคมนาคมเสนอ ดังนี้

 **สาระสำคัญและข้อเท็จจริง**

 การทางพิเศษแห่งประเทศไทยได้จัดทำรายงานผลการศึกษาและวิเคราะห์โครงการทางพิเศษสายกะทู้ - ป่าตอง จังหวัดภูเก็ต โดยมีสาระสำคัญของโครงการ ความคืบหน้า และแผนการดำเนินโครงการสรุปได้ ดังนี้

 **1. สาระสำคัญของโครงการ**

**1.1 แนวสายทางโครงการ**

โครงการก่อสร้างเป็นทางยกระดับ มีอุโมงค์อยู่ในช่วงกลางของแนวสายทาง ระยะทางรวม 3.98 กิโลเมตร มี**จุดเริ่มต้นโครงการเชื่อมกับถนนพระเมตตา** ในพื้นที่ตำบลป่าตอง อำเภอกะทู้ เป็นทางยกระดับขนาด 4 ช่องจราจรต่อทิศทาง (สำหรับรถยนต์ 2 ช่องจราจรต่อทิศทาง และรถจักรยานยนต์ 2 ช่องจราจรต่อทิศทาง) ยกระดับข้ามถนนพิศิษฐ์กรณีย์ จนถึงเขานาคเกิด ระยะทาง 0.9 กิโลเมตร แล้วจึงเป็นอุโมงค์ลอดเขานาคเกิด ระยะทาง 1.85 กิโลเมตร หลังจากผ่านช่วงภูเขาจึงเป็นทางยกระดับ ระยะทาง 1.23 กิโลเมตร จนถึง**จุดสิ้นสุดโครงการในพื้นที่ตำบลกะทู้ อำเภอกะทู้** บริเวณจุดตัดกับทางหลวงแผ่นดินหมายเลข 4029

**1.2 รูปแบบโครงการ**

**1) รูปแบบโครงสร้างทางยกระดับ**

โครงสร้างทางยกระดับสายทางหลักเป็นคานคอนกรีตอัดแรงรูปตัว I
(I - Beam Girder) ขนาด 4 ช่องจราจรต่อทิศทาง แบ่งเป็นรถยนต์ 2 ช่องจราจรต่อทิศทาง กว้างช่องละ 3.50 เมตร
มีไหล่ทางด้านซ้ายกว้าง 2.00 เมตร ไหล่ทางด้านขวากว้าง 0.50 เมตร และรถจักรยานยนต์ 2 ช่องจราจรต่อทิศทาง กว้างช่องละ 1.75 เมตร มีไหล่ทางด้านซ้ายกว้าง 1.00 เมตร ไหล่ทางด้านขวากว้าง 0.50 เมตร มีการติดตั้งราวกันชนคอนกรีต (Concrete Barrier) แบ่งแยกรถจักรยานยนต์และรถยนต์ออกจากกันเพื่อความปลอดภัย

**2) รูปแบบโครงสร้างอุโมงค์**

โครงสร้างเป็นอุโมงค์คู่ ห่างกันประมาณ 25 เมตร โดยแต่ละอุโมงค์มีความกว้างภายในรวม 17.10 เมตร และมีขนาด 4 ช่องจราจรต่อทิศทาง แบ่งเป็นรถยนต์ 2 ช่องจราจรต่อทิศทาง กว้างช่องละ 3.50 เมตร มีไหล่ทางด้านซ้ายกว้าง 2.00 เมตร ไหล่ทางด้านขวากว้าง 0.50 เมตร และรถจักรยานยนต์ 2 ช่องจราจรต่อทิศทาง กว้างช่องละ 1.75 เมตร มีไหล่ทางด้านซ้ายกว้าง 1.00 เมตร ไหล่ทางด้านขวากว้าง 0.50 เมตร มีการติดตั้งราวกันชนคอนกรีต แบ่งแยกรถจักรยานยนต์และรถยนต์ออกจากกันเพื่อความปลอดภัย มีทางเท้าข้างอุโมงค์กว้างข้างละ 1.00 เมตร เพื่อการซ่อมบำรุงและใช้กรณีฉุกเฉิน ทั้งนี้ ภายในอุโมงค์จะมีระบบต่าง ๆ ที่จำเป็น ได้แก่ ระบบระบายอากาศ ระบบตรวจวัดปริมาณมลสาร CO NO2 ระบบไฟฟ้าส่องสว่าง ระบบกระจายเสียง ระบบกล้องโทรทัศน์วงจรปิด ระบบป้องกันอัคคีภัย ระบบป้ายสัญญาณจราจรและป้ายข้อความ ระบบระบายน้ำ เป็นต้น

**3) ด่านเก็บค่าผ่านทางและศูนย์ควบคุมทางพิเศษ**

ด่านเก็บค่าผ่านทางตั้งอยู่บริเวณด้านกะทู้ จำนวน 1 ด่าน เก็บค่าผ่านทาง
ทั้ง 2 ทิศทาง คือ ทิศทางกะทู้ - ป่าตอง และทิศทางป่าตอง - กะทู้ ประกอบด้วย ช่องเก็บค่าผ่านทางทิศทางละ 9 ช่องทาง จำแนกเป็น รถจักรยานยนต์ จำนวน 3 ช่องทาง (6 ตู้) รถยนต์ จำนวน 5 ช่องทาง และรถบรรทุก จำนวน 1 ช่องทาง โดยมีพื้นที่เผื่อไว้สำหรับจัดทำช่องเก็บค่าผ่านทางในอนาคตด้านละ 1 ช่องทาง

 **1.3 มูลค่าลงทุนโครงการ**

โครงการมีมูลค่าลงทุนรวมทั้งสิ้นจำนวน 14,177.22 ล้านบาท จำแนกเป็น
ค่าจัดกรรมสิทธิ์ที่ดิน จำนวน 5,792.24 ล้านบาท และค่าก่อสร้าง (รวมค่าควบคุมงาน) จำนวน 8,384.98 ล้านบาท ดังนี้

|  |  |
| --- | --- |
| **รายการ** | **มูลค่าโครงการ (ล้านบาท)** |
| 1. ค่าจัดกรรมสิทธิ์ที่ดิน |  |
|  1.1 ค่าเวนคืนที่ดิน | 4,781.04 |
|  1.2 ค่าชดเชยสิ่งปลูกสร้าง | 1,011.20 |
|  รวม (1.1+1.2) | 5,792.24 |
| 2. ค่าก่อสร้าง (รวมค่าควบคุมงาน) | 8,384.98 |
| รวมทั้งหมด | 14,177.22 |

หมายเหตุ : ราคาประเมิน ณ ปี 2561 (ค่าควบคุมงาน 203.74 ล้านบาท)

**1.4 การจัดเก็บค่าผ่านทาง**

ระบบเก็บค่าผ่านทางที่เหมาะสมของโครงการเป็นแบบระบบเปิด (Open System) เก็บค่าผ่านทางอัตราเดียว (Flat Rate) โดยในปีเปิดให้บริการจัดเก็บค่าผ่านทางในอัตรา 15/40/85/125 บาทต่อคัน สำหรับรถจักรยานยนต์/รถ 4 ล้อ/รถ 6 - 10 ล้อ/รถมากกว่า 10 ล้อ

 **1.5 การคาดการณ์ปริมาณจราจร**

 จากผลการคาดการณ์ปริมาณจราจร พบว่า ในปีเปิดให้บริการคาดว่าจะมีปริมาณจราจรใช้ทางพิเศษ จำนวน 71,050 คัน/วัน แบ่งเป็น รถจักรยานยนต์ 35,261 คัน/วัน รถ 4 ล้อ 34,225 คัน/วัน รถ 6 - 10 ล้อ 1,548 คัน/วัน และรถมากกว่า 10 ล้อ 16 คัน/วัน

 **1.6 ผลตอบแทนด้านเศรษฐกิจ**

|  |  |
| --- | --- |
| **ดัชนีชี้วัด** | **ผลตอบแทนด้านเศรษฐกิจ** |
| อัตราผลตอบแทนด้านเศรษฐกิจ (EIRR) (%) | **20.44** |
| มูลค่าปัจจุบันสุทธิ (NPV) (ล้านบาท) | 12,896.29 |
| อัตราส่วนผลประโยชน์ต่อทุน (B/C Ratio) (เท่า) | 1.32 |
| ระยะเวลาคืนทุน (Payback Period) (ปี) | 8  |

หมายเหตุ : อัตราคิดลด (Discount Rate) เท่ากับ ร้อยละ 12

 **1.7 ผลตอบแทนด้านการเงิน**

 ผลตอบแทนด้านการเงินกรณีเอกชนร่วมลงทุน โดยรัฐอุดหนุน
ค่าจัดกรรมสิทธิ์ที่ดินทั้งหมด เอกชนรับภาระค่าก่อสร้างและควบคุมงานทั้งหมด ดังนี้

|  |  |
| --- | --- |
| **ดัชนีชี้วัด** | **ผลตอบแทนด้านการเงิน** |
| อัตราผลตอบแทนด้านการเงิน (FIRR) (%) | 8.94 |
| มูลค่าปัจจุบันสุทธิ (NPV) (ล้านบาท) | 264.58 |
| อัตราส่วนผลประโยชน์ต่อทุน (B/C Ratio) | 1.02 |
| ระยะเวลาคืนทุน (Payback Period) (ปี) | 24 |

หมายเหตุ : อัตราคิดลด (Discount Rate) เท่ากับ ร้อยละ 8.25

**2. ความคืบหน้าของโครงการ**

การทางพิเศษแห่งประเทศไทยได้จัดส่งรายงานผลการศึกษาและวิเคราะห์โครงการฯให้สำนักงานคณะกรรมการนโยบายรัฐวิสาหกิจพิจารณาดำเนินการตามขั้นตอนของพระราชบัญญัติการร่วมลงทุนระหว่างรัฐและเอกชน พ.ศ. 2562 ซึ่งสำนักงานคณะกรรมการนโยบายรัฐวิสาหกิจได้เชิญประชุมหารือ
เมื่อวันที่ 22 กุมภาพันธ์ 2562 และ 17 เมษายน 2562 โดยขอให้การทางพิเศษแห่งประเทศไทย
เร่งดำเนินการขออนุญาตใช้พื้นที่จากกรมป่าไม้ให้มีความชัดเจน เพื่อให้มีข้อมูลครบถ้วนในการนำเสนอคณะกรรมการนโยบายการร่วมลงทุนระหว่างรัฐและเอกชนพิจารณาให้ความเห็นชอบในหลักการของโครงการต่อไป ซึ่งโครงการดังกล่าวจะต้องดำเนินการขออนุญาตใช้พื้นที่ของกรมป่าไม้ จำนวน 3 ป่า ได้แก่ พื้นที่ป่าสงวนแห่งชาติป่าเทือกเขานาคเกิด เนื้อที่ 60 ไร่ 89 ตารางวา พื้นที่ป่าไม้ถาวรตามมติคณะรัฐมนตรี เนื้อที่ 21 ไร่ 1 งาน 63 ตารางวา และพื้นที่ป่าตามพระราชบัญญัติป่าไม้ พุทธศักราช 2484 เนื้อที่ 27 ไร่ 2 งาน 95 ตารางวา

ทั้งนี้ คาดว่าจะดำเนินการขออนุญาตใช้พื้นที่ทั้งหมดแล้วเสร็จภายในเดือนธันวาคม 2563 อย่างไรก็ตาม
การทางพิเศษแห่งประเทศไทยได้รายงานความคืบหน้าให้สำนักงานคณะกรรมการนโยบายรัฐวิสาหกิจ
ทราบในเบื้องต้นแล้ว

 **3. แผนการดำเนินโครงการ**

|  |  |
| --- | --- |
| **ขั้นตอนการดำเนินงาน** | **ระยะเวลา** |
| - การทางพิเศษแห่งประเทศไทยขออนุญาตใช้พื้นที่จากกรมป่าไม้  | พฤษภาคม 2562 - ธันวาคม 2563 |
| - กรมป่าไม้เห็นชอบการขออนุญาตใช้พื้นที่ | 30 ธันวาคม 2563 |
| - การทางพิเศษแห่งประเทศไทยชี้แจง/ให้ข้อมูลเพิ่มเติมต่อสำนักงานคณะกรรมการนโยบายรัฐวิสาหกิจ | กันยายน 2563 - มกราคม 2564 |
| - สำนักงานคณะกรรมการนโยบายรัฐวิสาหกิจนำเสนอคณะกรรมการนโยบายการร่วมลงทุนระหว่างรัฐและเอกชนพิจารณา และคณะกรรมการนโยบายฯ นำเสนอคณะรัฐมนตรีอนุมัติในหลักการให้ดำเนินโครงการ และร่างพระราชกฤษฎีกาเวนคืนที่ดิน  | กุมภาพันธ์ 2564 - พฤษภาคม 2564 |
| - ออกพระราชกฤษฎีกาเวนคืนที่ดิน เพื่อจัดกรรมสิทธิ์ที่ดิน  | มิถุนายน 2564 - พฤศจิกายน 2564 |
| - จัดกรรมสิทธิ์ที่ดิน | ธันวาคม 2564 - พฤศจิกายน 2566 |
| - คัดเลือกเอกชนเข้าร่วมลงทุนโครงการ | มิถุนายน 2564 - มกราคม 2566 |
| - ก่อสร้างโครงการ  | กุมภาพันธ์ 2566 - มกราคม 2570 |
| - เปิดให้บริการ | กุมภาพันธ์ 2570 |

 **4. ความเห็นของกระทรวงคมนาคม**

 โครงการทางพิเศษสายกะทู้ - ป่าตอง จังหวัดภูเก็ต เป็นโครงการสำคัญที่จะช่วยทำให้
เกิดการเชื่อมโยงการเดินทางจากอำเภอกะทู้ไปยังหาดป่าตองได้อย่างมีประสิทธิภาพ สนับสนุนและส่งเสริม
อุตสาหกรรมการท่องเที่ยวในจังหวัดภูเก็ต สามารถบรรเทาปัญหาการจราจรบนทางหลวงแผ่นดินหมายเลข 4029 และใช้เป็นเส้นทางเลือกในการอพยพในกรณีเกิดภัยพิบัติ ซึ่งกระทรวงคมนาคมจะได้เร่งรัดการดำเนินโครงการ
ให้เป็นไปตามแผนงานต่อไป

**15. เรื่อง รายงานผลการดำเนินงานมาตรการของรัฐบาลสำหรับผู้ประกอบการและประชาชนรายย่อย**

คณะรัฐมนตรีมีมติรับทราบรายงานผลการดำเนินงานมาตรการของรัฐบาลสำหรับผู้ประกอบการ

และประชาชนรายย่อย ตามที่กระทรวงการคลังเสนอ ดังนี้

**สาระสำคัญ**

 กระทรวงการคลังได้ดำเนินมาตรการช่วยเหลือดูแลผู้ประกอบการและประชาชนรายย่อยที่ได้รับผลกระทบจากการแพร่ระบาดของเชื้อไวรัส COVID-19 โดยมีมาตรการสำคัญ สรุปได้ดังนี้

 **1. มาตรการรักษาระดับการบริโภคในประเทศ**

เพื่อเป็นการกระตุ้นกำลังซื้อของประชาชนและก่อให้เกิดการขยายตัวของอุปสงค์
การบริโภคในประเทศ กระทรวงการคลังได้มีการดำเนินมาตรการรักษาระดับการบริโภคในประเทศ ประกอบด้วย
3 มาตรการ ได้แก่

**1.1 โครงการเพิ่มกำลังซื้อให้แก่ผู้มีบัตรสวัสดิการแห่งรัฐ (มติคณะรัฐมนตรี
เมื่อวันที่ 29 กันยายน 2563)** มีวัตถุประสงค์เพื่อช่วยเหลือเยียวยา เพิ่มกำลังซื้อ และลดภาระค่าใช้จ่ายให้แก่ผู้มีบัตรสวัสดิการแห่งรัฐ (บัตรฯ) อันจะเป็นผลสืบเนื่องให้เกิดการใช้จ่ายในท้องถิ่น ช่วยเหลือผู้ประกอบการในพื้นที่ ซึ่งถือเป็นเศรษฐกิจฐานรากที่สำคัญ โดยการเพิ่มวงเงินค่าซื้อสินค้าบริโภคอุปโภคที่จำเป็นจากร้านธงฟ้าราคาประหยัดพัฒนาเศรษฐกิจท้องถิ่น จำนวน 500 บาทต่อคนต่อเดือน ให้แก่ผู้มีบัตรฯ จำนวน 13,808,701 คน (ข้อมูล ณ วันที่ 1 ตุลาคม 2563) เป็นระยะเวลา 3 เดือน ตั้งแต่เดือนตุลาคมถึงเดือนธันวาคม 2563 โดยตั้งแต่วันที่ 8 - 27 ตุลาคม 2563 มีมูลค่าการใช้สิทธิ์ประมาณ 6,654.6 ล้านบาท

ทั้งนี้ กระทรวงการคลังได้ดำเนินการจัดสรรสวัสดิการให้แก่ผู้มีบัตรฯ ตั้งแต่เดือนตุลาคม 2562 ถึงเดือนกันยายน 2563 แล้ว คิดเป็นมูลค่าประมาณ 46,761 ล้านบาท

ผลการดำเนินการ ตั้งแต่เดือนตุลาคม 2562 ถึงเดือนกันยายน 2563

|  |  |  |
| --- | --- | --- |
| **รายละเอียด** | **ทั่วประเทศ** | **กลุ่มจังหวัดภาคใต้ฝั่งอันดามัน** |
| **รวม 6 จังหวัด** | **กระบี่** | **ตรัง** | **พังงา** | **ภูเก็ต** | **ระนอง** | **สตูล** |
| **มูลค่าการใช้จ่ายผ่านบัตรฯ** (ล้านบาท) | 46,761 | 1,290 | 187 | 452 | 128 | 145 | 83 | 295 |
| **จำนวนผู้มีบัตรฯ** (ราย) | 13,808,701 | 374,609 | 56,537 | 131,511 | 43,840 | 29,659 | 23,783 | 89,279 |

**1.2 โครงการคนละครึ่ง (มติคณะรัฐมนตรีเมื่อวันที่ 29 กันยายน 2563)**
มีวัตถุประสงค์เพื่อฟื้นฟูเศรษฐกิจจนถึงระดับฐานราก โดยการลดภาระค่าใช้จ่ายของประชาชนในส่วนของค่าอาหาร เครื่องดื่ม และสินค้าทั่วไป อันจะเป็นการเพิ่มอุปสงค์การบริโภคภายในประเทศ ซึ่งจะส่งผลให้ผู้ประกอบการรายย่อย โดยเฉพาะกลุ่มหาบเร่ แผงลอย มีรายได้จากการขายสินค้าโดยประชาชนสัญชาติไทย
ที่มีอายุ 18 ปีบริบูรณ์ขึ้นไปในวันลงทะเบียน มีบัตรประจำตัวประชาชน และไม่เป็นผู้มีบัตรฯ จำนวนไม่เกิน
10 ล้านคน ที่ชำระเงินผ่านระบบการชำระเงินอิเล็กทรอนิกส์โดยภาครัฐ (G-Wallet) แอปพลิเคชัน “เป๋าตัง”
กับร้านค้าที่ติดตั้งแอปพลิเคชัน “ถุงเงิน” ที่เข้าร่วมโครงการคนละครึ่ง จะได้รับสิทธิประโยชน์ โดยภาครัฐ
ร่วมจ่ายค่าอาหาร เครื่องดื่ม และสินค้าทั่วไป โดยไม่รวมถึงสินค้าสลากกินแบ่ง เครื่องดื่มแอลกอฮอล์ ยาสูบ
และบริการ ร้อยละ 50 ทั้งนี้ ไม่เกิน 150 บาทต่อคนต่อวัน หรือไม่เกิน 3,000 บาทต่อคน ตลอดระยะเวลาโครงการช่วงเดือนตุลาคมถึงวันที่ 31 ธันวาคม 2563

ผลการดำเนินการ เมื่อวันที่ 27 ตุลาคม 2563 มีประชาชนลงทะเบียน
เข้าร่วมโครงการครบ 10 ล้านคนแล้ว โดยความคืบหน้าล ณ วันที่ 29 ตุลาคม 2563

|  |  |  |
| --- | --- | --- |
| **รายละเอียด** | **ทั่วประเทศ** | **กลุ่มจังหวัดภาคใต้ฝั่งอันดามัน** |
| **รวม 6 จังหวัด** | **กระบี่** | **ตรัง** | **พังงา** | **ภูเก็ต** | **ระนอง** | **สตูล** |
| **ยอดการใช้จ่ายรวม**(ล้านบาท) | 2,137.20 | 156 | 35.4 | 46.7 | 13.2 | 25 | 11.3 | 24.5 |
| **จำนวนร้านค้าที่ลงทะเบียนเข้าร่วมโครงการสำเร็จ** (ราย) | 243,580 | 9,711 | 2,093 | 2,836 | 926 | 1,996 | 790 | 1,070 |

**1.3 มาตรการ “ช้อปดีมีคืน” (มติคณะรัฐมนตรีเมื่อวันที่ 12 ตุลาคม 2563)**
มีวัตถุประสงค์เพื่อกระตุ้นการบริโภคในช่วงปลายปี 2563 ผ่านกลุ่มผู้มีความสามารถในการใช้จ่าย ตลอดจนจะช่วยบรรเทาภาระภาษีให้กับผู้มีหน้าที่เสียภาษีเงินได้ และเป็นการสนับสนุนผู้ประกอบการ
ที่อยู่ในระบบภาษีมูลค่าเพิ่ม โดยกำหนดให้ผู้มีเงินได้ซึ่งมีหน้าที่เสียภาษีเงินได้บุคคลธรรมดา แต่ไม่รวมถึง
ห้างหุ้นส่วนสามัญหรือคณะบุคคลที่มิใช่นิติบุคคล สามารถนำค่าใช้จ่ายจากการซื้อสินค้าหรือการรับบริการ
ในราชอาณาจักรตามจำนวนที่จ่ายจริง แต่ไม่เกิน 30,000 บาท ตั้งแต่วันที่ 23 ตุลาคม 2563 ถึงวันที่
31 ธันวาคม 2563มาลดหย่อนภาษีได้ ทั้งนี้ จะต้องเป็นค่าซื้อสินค้าหรือค่าบริการในประเทศที่จ่ายให้กับผู้ประกอบการที่จดทะเบียนภาษีมูลค่าเพิ่ม รวมถึงค่าซื้อหนังสือและค่าบริการหนังสือที่อยู่ในรูปของข้อมูลอิเล็กทรอนิกส์ผ่านระบบอินเทอร์เน็ตและค่าสินค้าหนึ่งตำบลหนึ่งผลิตภัณฑ์ซึ่งเป็นสินค้าที่ได้ลงทะเบียนกับกรมการพัฒนาชุมชนแล้ว

ผลการดำเนินการมาตรการดังกล่าวมีผลบังคับใช้แล้วตามกฎกระทรวง
ฉบับที่ 368 (พ.ศ. 2563) ออกตามความในประมวลรัษฎากร ว่าด้วยการยกเว้นรัษฎากร

 **2. มาตรการด้านการเงิน**

 เพื่อช่วยเหลือผู้ประกอบการและประชาชนรายย่อยที่ได้รับผลกระทบจากภาวะเศรษฐกิจชะลอตัว รวมไปถึงผลกระทบจากการแพร่ระบาดของเชื้อไวรัส COVID-19 ให้มีสภาพคล่องสำหรับการใช้จ่าย
ในชีวิตประจำวันและการดำเนินธุรกิจ กระทรวงการคลังร่วมกับธนาคารแห่งประเทศไทย (ธปท.) และสถาบันการเงินเฉพาะกิจได้ดำเนินมาตรการด้านการเงินเพื่อให้ความช่วยเหลือผู้ประกอบการและประชาชนรายย่อย
โดยมีมาตรการสำคัญ 4 มาตรการ ได้แก่

 **2.1 มาตรการสนับสนุนการให้สินเชื่อเพิ่มเติม พระราชกำหนดการให้ความช่วยเหลือทางการเงินแก่ผู้ประกอบวิสาหกิจที่ได้รับผลกระทบจากการแพร่ระบาดของโรคติดเชื้อไวรัสโคโรนา 2019
พ.ศ. 2563 (มติคณะรัฐมนตรีเมื่อวันที่ 7 มีนาคม 2563)** โดย ธปท. สนับสนุนเงินทุนดอกเบี้ยต่ำ
วงเงิน 500,000 ล้านบาท ให้แก่สถาบันการเงินในอัตราดอกเบี้ยร้อยละ 0.01 ต่อปี และสถาบันการเงินให้สินเชื่อใหม่แก่ผู้ประกอบการวิสาหกิจขนาดกลางและขนาดย่อม (Small and Medium Enterprises : SMEs) ในอัตราดอกเบี้ย
ร้อยละ 2 ต่อปี ระยะเวลากู้ 2 ปี ปลอดชำระเงินต้นและดอกเบี้ยเป็นระยะเวลา 6 เดือน

ผลการดำเนินงาน ณ วันที่ 26 ตุลาคม 2563

|  |  |  |
| --- | --- | --- |
| **ยอดอนุมัติ** | **ทั่วประเทศ** | **กลุ่มจังหวัดภาคใต้ฝั่งอันดามัน** |
| **รวม 6 จังหวัด** | **กระบี่** | **ตรัง** | **พังงา** | **ภูเก็ต** | **ระนอง** | **สตูล** |
| **จำนวนเงิน**(ล้านบาท) | 120,095 | 5,495 | 1,132 | 705 | 606 | 2,555 | 191 | 306 |
| **จำนวนราย** | 71,732 | 4,099 | 810 | 784 | 552 | 1,343 | 215 | 395 |

**2.2 โครงการสินเชื่อเสริมพลังฐานราก (มติคณะรัฐมนตรีเมื่อวันที่
18 สิงหาคม 2563)** โดยธนาคารออมสินปล่อยสินเชื่อวงเงินจำนวน 10,000 ล้านบาท ครอบคลุมถึงผู้ประกอบการรายย่อย ผู้ประกอบอาชีพอิสระ ผู้มีรายได้ประจำ รวมถึงบุคคลในครอบครัวที่ได้รับผลกระทบจากการแพร่ระบาดของเชื้อไวรัส COVID-19 ภัยทางเศรษฐกิจ และภัยทางธรรมชาติ ระยะเวลาปลอดชำระเงินต้นและดอกเบี้ย 6 เดือน (6 งวดแรก)

ผลการดำเนินงาน ณ วันที่ 26 ตุลาคม 2563

|  |  |  |
| --- | --- | --- |
| **ยอดอนุมัติ** | **ทั่วประเทศ** | **กลุ่มจังหวัดภาคใต้ฝั่งอันดามัน** |
| **รวม 6 จังหวัด** | **กระบี่** | **ตรัง** | **พังงา** | **ภูเก็ต** | **ระนอง** | **สตูล** |
| **จำนวนเงิน**(ล้านบาท) | 83 | 14.00 | 1.38 | 1.44 | 0.65 | 3.82 | 0.66 | 6.05 |
| **จำนวนราย** | 13,305 | 245 | 38 | 42 | 16 | 97 | 17 | 35 |

**2.3 โครงการค้ำประกันสินเชื่อ Portfolio Guarantee Scheme ระยะที่ 8
(มติคณะรัฐมนตรีเมื่อวันที่ 18 สิงหาคม 2563)** โดยบรรษัทประกันสินเชื่ออุตสาหกรรมขนาดย่อม (บสย.)
ค้ำประกันสินเชื่อวงเงินค้ำประกันรวม 150,000 ล้านบาท เพื่อช่วยเหลือผู้ประกอบการ SMEs ที่ต้องการสินเชื่อจากสถาบันการเงินแต่มีหลักประกันไม่เพียงพอ วงเงินค้ำประกันสูงสุดต่อรายไม่เกิน 100 ล้านบาท ระยะเวลาค้ำประกันสูงสุดไม่เกิน 10 ปี ค่าธรรมเนียมค้ำประกันเฉลี่ยไม่เกินร้อยละ 1.75 ต่อปี โดย บสย. จ่ายค่าประกันชดเชยเฉลี่ยไม่เกินร้อยละ 30 และรัฐบาลรับภาระค่าธรรมเนียมแทนผู้ประกอบการเฉลี่ยไม่เกิน 2 ปี

ผลการดำเนินงาน ณ วันที่ 26 ตุลาคม 2563

|  |  |  |
| --- | --- | --- |
| **ยอดอนุมัติ** | **ทั่วประเทศ** | **กลุ่มจังหวัดภาคใต้ฝั่งอันดามัน** |
| **รวม 6 จังหวัด** | **กระบี่** | **ตรัง** | **พังงา** | **ภูเก็ต** | **ระนอง** | **สตูล** |
| **จำนวนเงิน**(ล้านบาท) | 148,578 | 5,972 | 926 | 855 | 640 | 2,827 | 440 | 284 |
| **จำนวนราย** | 53,401 | 8,459 | 1,671 | 1,503 | 1,027 | 2,640  | 766 | 852 |

**2.4 โครงการค้ำประกันสินเชื่อเพื่อผู้ประกอบการ Micro Entrepreneurs ระยะที่ 3** โดย บสย. ค้ำประกันสินเชื่อวงเงินค้ำประกันรวม 15,000 ล้านบาท เพื่อช่วยเหลือผู้ประกอบการรายย่อยให้มีโอกาสเข้าถึงแหล่งเงินทุนจากสถาบันการเงิน ซึ่งจะเป็นการลดความเหลื่อมล้ำและลดต้นทุน
ในการประกอบอาชีพ ตลอดจนเพื่อแก้ไขปัญหาการกู้เงินนอกระบบของผู้ประกอบการรายย่อย วงเงินค้ำประกันสูงสุดต่อรายไม่เกิน 200,000 บาท ค่าธรรมเนียมการค้ำประกันร้อยละ 1 - 2 ต่อปี ตามระดับความเสี่ยงของผู้ประกอบการรายย่อย ระยะเวลาการค้ำประกันสินเชื่อสูงสุดไม่เกิน 10 ปี โดยรัฐบาลรับภาระค่าธรรมเนียมแทนผู้ประกอบการในปีแรก

ผลการดำเนินงาน ณ วันที่ 26 ตุลาคม 2563

|  |  |  |
| --- | --- | --- |
| **ยอดอนุมัติ** | **ทั่วประเทศ** | **กลุ่มจังหวัดภาคใต้ฝั่งอันดามัน** |
| **รวม 6 จังหวัด** | **กระบี่** | **ตรัง** | **พังงา** | **ภูเก็ต** | **ระนอง** | **สตูล** |
| **จำนวนเงิน**(ล้านบาท) | 15,000 | 450 | 103 | 83 | 53 | 107 | 51  | 53  |
| **จำนวนราย** | 190,978 | 6,244 | 1,315 | 1,163 | 835 | 1,560 | 629 | 742 |

**16. เรื่อง โครงการประกันรายได้เกษตรกรผู้ปลูกข้าว ปี 2563/64 รอบที่ 1 พร้อมมาตรการคู่ขนานและโครงการสนับสนุนค่าบริหารจัดการและพัฒนาคุณภาพผลผลิตเกษตรกรผู้ปลูกข้าว ปีการผลิต 2563/64**

คณะรัฐมนตรีมีมติรับทราบและอนุมัติตามที่กระทรวงพาณิชย์ (พณ.) เสนอ ดังนี้

 1. รับทราบผลการดำเนินโครงการประกันรายได้เกษตรกรผู้ปลูกข้าว ปี 2562/63 รอบที่ 1 และมาตรการคู่ขนาน

 2. **อนุมัติโครงการประกันรายได้เกษตรกรผู้ปลูกข้าว ปี 2563/64 รอบที่ 1** และงบประมาณ (วงเงินรวม 23,495.71 ล้านบาท โดยขอรับจัดสรรวงเงินจ่ายขาดเบื้องต้นเท่ากับวงเงินที่รัฐบาลจ่ายส่วนต่างโครงการประกันรายได้เกษตรกรผู้ปลูกข้าว ปี 2562/63 รอบที่ 1 ให้เกษตรกร ตั้งแต่งวดที่ 1 - 8 สำหรับเกษตรกรที่ขึ้นทะเบียนเกษตรกรกับกรมส่งเสริมการเกษตรและแจ้งวันคาดว่าเก็บเกี่ยวถึงวันที่ 28 ธันวาคม 2562 ซึ่งเป็นช่วงที่ผลผลิตออกสู่ตลาดมาก วงเงิน **18,096.06 ล้านบาท**)

 3. อนุมัติ**มาตรการคู่ขนานโครงการประกันรายได้เกษตรกรผู้ปลูกข้าวปี 2563/64** และงบประมาณ (วงเงินรวม 35,999.26 ล้านบาท)

 4. อนุมัติ**โครงการสนับสนุนค่าบริหารจัดการและพัฒนาคุณภาพผลผลิตเกษตรกรผู้ปลูกข้าว ปีการผลิต 2563/64** และงบประมาณ (วงเงินรวม 56,093.63 ล้านบาท โดยขอดำเนินการจ่ายเงินเกษตรกรที่ขึ้นทะเบียนเกษตรกรผู้ปลูกข้าว ปีการผลิต 2563/64 รอบที่ 1 กับกรมส่งเสริมการเกษตร ในอัตราไร่ละ 500 บาท ไม่เกินครัวเรือนละ 20 ไร่ หรือครัวเรือนละไม่เกิน 10,000 บาท ก่อนในเบื้องต้น วงเงินจ่ายขาด **26,046.82 ล้านบาท**)

 ทั้งนี้ ให้ธนาคารเพื่อการเกษตรและสหกรณ์การเกษตร (ธ.ก.ส.) ทำความตกลงกับสำนักงบประมาณ (สงป.) และขอจัดสรรงบประมาณรายจ่ายประจำปีงบประมาณ พ.ศ. 2565 และปีถัด ๆ ไป

 **สาระสำคัญของเรื่อง**

พณ. รายงานว่า

 1. คณะกรรมการนโยบายและบริหารข้าวแห่งชาติ (นบข.) มีมติเมื่อวันที่ 18 มิถุนายน และ 17 กรกฎาคม 2563 สรุปได้ ดังนี้

 1.1 รับทราบผลการดำเนินโครงการประกันรายได้เกษตรกรผู้ปลูกข้าว ปี 2562/63 รอบที่ 1 และมาตรการคู่ขนาน ดังนี้

|  |  |
| --- | --- |
| **มาตรการ/โครงการ** | **ผลการดำเนินการ** |
| **โครงการประกันรายได้เกษตรกรผู้ปลูกข้าว ปี 2562/63 รอบที่ 1** | คณะอนุกรรมการกำกับดูแลและกำหนดเกณฑ์กลางอ้างอิงโครงการประกันรายได้เกษตรกรผู้ปลูกข้าวได้พิจารณากำหนดราคาเกณฑ์กลางอ้างอิง และการชดเชยส่วนต่างราคาตามโครงการประกันรายได้ฯ ตั้งแต่วันที่ 15 ตุลาคม 2562 - 31 พฤษภาคม 2563 จำนวน 30 งวด ณ วันที่ 15 มิถุนายน 2563  **ธ.ก.ส. จ่ายเงินชดเชยให้เกษตรกรแล้ว จำนวน 1,102,250 ครัวเรือน จำนวนเงิน 19,406.61 ล้านบาท** คงเหลือ 1,534.23 ล้านบาท คิดเป็นร้อยละ 92.67 ของวงเงินงบประมาณที่คณะรัฐมนตรีอนุมัติ จำนวน 20,940.84 ล้านบาท |
| **มาตรการคู่ขนานโครงการประกันรายได้เกษตรกรผู้ปลูกข้าว** |
| **โครงการสินเชื่อชะลอการขายข้าวเปลือกนาปี** | ผู้เข้าร่วมโครงการจำนวน 210,420 ราย กู้เงินแล้ว 13,968.38 ล้านบาท คิดเป็น 1.34 ล้านตันข้าวเปลือก จากเป้าหมาย 1.5 ล้านตันข้าวเปลือก วงเงิน 15,000 ล้านบาท |
| **โครงการสินเชื่อเพื่อรวบรวมข้าวและสร้างมูลค่าเพิ่ม** **โดยสถาบันเกษตร** | จ่ายเงินกู้จำนวน 141 ราย กู้เงินแล้ว 8,545.38 ล้านบาท คิดเป็น 0.734 ล้านตันข้าวเปลือก จากเป้าหมาย 1.5 ล้านตันข้าวเปลือก |
| **โครงการชดเชยดอกเบี้ยให้ผู้ประกอบการค้าข้าวในการเก็บสต็อก** | ผู้เข้าร่วมโครงการ 261 ราย ข้าวเปลือกรับซื้อจากเกษตรกร 3.079 ล้านตันข้าวเปลือก จากเป้าหมาย 4 ล้านตันข้าวเปลือก |

 1.2 นบข. ได้เห็นชอบโครงการประกันรายได้เกษตรกรผู้ปลูกข้าว ปี 2563/64 รอบที่ 1 พร้อมมาตรการคู่ขนานโครงการประกันรายได้เกษตรกร ปี 2563/64 และโครงการสนับสนุนค่าบริหารจัดการและพัฒนาคุณภาพผลผลิตเกษตรกรผู้ปลูกข้าว ปีการผลิต 2563/64 โดยมอบหมาย ธ.ก.ส. และ พณ. จัดทำรายละเอียดโครงการฯ และงบประมาณให้เป็นไปตามพระราชบัญญัติวินัยการเงินการคลังของรัฐ พ.ศ. 2561 และนำเสนอคณะรัฐมนตรีต่อไป

 2. พณ. โดยกรมการค้าภายในได้หารือกระทรวงการคลัง (กค.) สงป. และ ธ.ก.ส. เพื่อจัดทำรายละเอียดโครงการประกันรายได้เกษตรกรผู้ปลูกข้าว ปี 2563/64 รอบที่ 1 พร้อมมาตรการคู่ขนาน และโครงการสนับสนุนค่าบริหารจัดการและพัฒนาคุณภาพผลผลิตเกษตรกรผู้ปลูกข้าว ปีการผลิต 2563/64 ตามนัยมติ นบข. (ข้อ 1.2) ดังนี้

 2.1 **โครงการประกันรายได้เกษตรกรผู้ปลูกข้าว ปี 2563/64 รอบที่ 1** มีรายละเอียด ดังนี้

|  |  |
| --- | --- |
| **รายการ** | **รายละเอียด** |
| **ราคาและปริมาณประกันรายได้** | ชดเชยเป็นจำนวนตันในแต่ละชนิดข้าว ณ ราคาความชื้นไม่เกินร้อยละ 15 ดังนี้

|  |  |  |
| --- | --- | --- |
| **ชนิดข้าว** | **ราคาประกันรายได้****(บาท/ตัน)** | **ครัวเรือนละไม่เกิน****(ตัน)** |
| ข้าวเปลือกหอมมะลิ | 15,000 | 14 |
| ข้าวเปลือกหอมมะลินอกพื้นที่ | 14,000 | 16 |
| ข้าวเปลือกเจ้า | 10,000 | 30 |
| ข้าวเปลือกหอมปทุมธานี | 11,000 | 25 |
| ข้าวเปลือกเหนียว | 12,000 | 16 |

 |
| **ชนิดข้าวและพื้นที่ดำเนินการ** | ประกันรายได้ข้าว 5 ชนิด ในพื้นที่เพาะปลูกข้าวทั่วประเทศ โดยการชดเชยส่วนต่างราคาประกันภัยกับราคาเกณฑ์อ้างอิง |
| **เกษตรกรผู้มีสิทธิได้รับการชดเชย** | เกษตรกรที่ขึ้นทะเบียนผู้ปลูกข้าวปีการผลิต 2563/64 (รอบที่ 1) กับกระทรวงเกษตรและสหกรณ์ (กษ.) ที่ปลูกข้าวระหว่างวันที่ 1 เมษายน - 31 ตุลาคม 2563 ยกเว้นภาคใต้ ระหว่างวันที่ 16 มิถุนายน 2563 - 28 กุมภาพันธ์ 2564 โดยกรอบระยะเวลาการขึ้นทะเบียนในแต่ละพื้นที่ให้เป็นไปตามประกาศของ กษ. ทั้งนี้ ที่นาแปลงใดแปลงหนึ่งสามารถรับสิทธิประกันรายได้เกษตรกรผู้ปลูกข้าว ปีการผลิต 2563/64 รอบที่ 1 ได้แปลงละ 1 ครั้ง เท่านั้น เพื่อไม่ให้เป็นการจ่ายเงินซ้ำซ้อน |
| **การคำนวณปริมาณผลผลิตของเกษตรกรที่จะได้รับสิทธิในการชดเชย** | ให้ใช้ปริมาณผลผลิตเฉลี่ยต่อไร่ของสำนักงานเศรษฐกิจการเกษตรตามที่คณะอนุกรรมการกำกับดูแลและกำหนดเกณฑ์กลางอ้างอิงโครงการประกันรายได้เกษตรกรผู้ปลูกข้าวกำหนด ทั้งนี้ กรณีเกษตรกรเพาะปลูกข้าวมากกว่า 1 ชนิด ได้สิทธิ์ได้ไม่เกินจำนวนขั้นสูงของข้าวแต่ละชนิด และเมื่อรวมกันต้องไม่เกินขั้นสูงของชนิดข้าวที่กำหนดไว้สูงสุด |
| **การจ่ายเงิน** | ธ.ก.ส. จ่ายเงินชดเชยเข้าบัญชีเกษตรกรโดยตรงตามช่วงระยะเวลาที่กำหนดภายใน 3 วันทำการนับตั้งแต่วันที่คณะอนุกรรมการกำกับดูแลและกำหนดเกณฑ์กลางอ้างอิงโครงการประกันรายได้เกษตรกรผู้ปลูกข้าวประกาศราคาเกณฑ์กลางอ้างอิงในแต่ละรอบ ทั้งนี้ เพื่อเป็นการลดภาระในการเข้าร่วมโครงการประกันรายได้ฯ เกษตรกรไม่ต้องทำสัญญาประกันรายได้กับ ธ.ก.ส. |
| **วงเงินงบประมาณ** | **23,495.71 ล้านบาท** เป็นค่าดำเนินการชดเชยส่วนต่างระหว่าง ราคาประกันกับราคาเกณฑ์กลางอ้างอิง โดยใช้แหล่งเงินทุนของ ธ.ก.ส. วงเงิน 22,957.37 ล้านบาท และค่าใช้จ่ายในการดำเนินการของ ธ.ก.ส. วงเงิน 538.34 ล้านบาท (ชดเชยต้นทุนเงินในอัตราร้อยละ 2.25 เป็นเงิน 516.54 ล้านบาท และค่าบริหารจัดการรายละ 7 บาท เป็นเงิน 21.8 ล้านบาท) ทั้งนี้ พณ. **ขอรับจัดสรรวงเงินจ่ายขาดเบื้องต้น**เท่ากับวงเงินที่รัฐบาลจ่ายส่วนต่างโครงการประกันรายได้เกษตรกรผู้ปลูกข้าว ปี 2562/63 รอบที่ 1 ให้เกษตรกรตั้งแต่งวดที่ 1 - 8 สำหรับเกษตรกรที่ขึ้นทะเบียนเกษตรกรกับกรมส่งเสริมการเกษตรและแจ้งวันคาดว่าเก็บเกี่ยวถึงวันที่ 28 ธันวาคม 2562 **วงเงิน 18,096.06 ล้านบาท** |

 2.2 **มาตรการคู่ขนานโครงการประกันรายได้เกษตรกรผู้ปลูกข้าว ปี 2563/64** จำนวนทั้งสิ้น 3 โครงการ วงเงินรวมทั้งสิ้น 35,999.26 ล้านบาท ดังนี้

 2.2.1 **โครงการสินเชื่อชะลอการขายข้าวเปลือกนาปี ปีการผลิต 2563/64** (โดย ธ.ก.ส.) มีรายละเอียด ดังนี้

|  |  |
| --- | --- |
| **รายการ** | **รายละเอียด** |
| **วิธีการ** | ธ.ก.ส. ให้วงเงินสินเชื่อต่อตัน โดยจ่ายสินเชื่อโครงการให้เกษตรกรและสถาบันเกษตรกรในเขตพื้นที่ปลูกข้าวทุกจังหวัดทั่วประเทศ เพื่อชะลอข้าวเปลือกไว้ในยุ้งฉางเกษตรกรและสถาบันเกษตรกร 1.5 ล้านตันข้าวเปลือก และกำหนดข้าวเปลือกที่เข้าร่วมโครงการฯ และวงเงินสินเชื่อต่อตัน ดังนี้ (1) ข้าวเปลือกหอมมะลิ ตันละ 11,000 บาท (2) ข้าวเปลือกหอมมะลินอกพื้นที่ ตันละ 9,500 บาท (3) ข้าวเปลือกเหนียว ตันละ 8,600 บาท (4) ข้าวเปลือกเจ้า ตันละ 5,400 บาท และ (5) ข้าวเปลือกหอมปทุมธานี ตันละ 7,300 บาท |
| **ค่าฝากเก็บและรักษาคุณภาพข้าวเปลือก** | กำหนดให้ผู้เข้าร่วมโครงการได้รับค่าฝากเก็บและรักษาคุณภาพข้าวในอัตรา 1,500 บาท ต่อตันข้าวเปลือก โดยเกษตรกรที่เก็บข้าวเปลือกในยุ้งฉางตนเองได้รับเต็มจำนวน สำหรับสถาบันเกษตรกรที่รับซื้อข้าวเปลือกเข้าโครงการฯ ได้รับในอัตรา 1,000 บาทต่อตันข้าวเปลือก และเกษตรกรผู้ขายข้าวได้รับในอัตรา 500 บาทต่อตันข้าวเปลือก  |
| **การระบายข้าวเปลือก** | กรณีที่มีการระบายข้าวเปลือกให้ ธ.ก.ส. สำรองจ่ายค่าขนย้ายข้าวเปลือกที่ ธ.ก.ส. ตามวงเงินที่สำรองจ่ายและชดเชยต้นทุนเงินให้ ธ.ก.ส. วงเงิน 5.4 ล้านบาท |
| **ระยะเวลาการเข้าร่วมโครงการและการรับชำระคืนเงินกู้** | ระยะเวลาจัดทำสัญญาเงินกู้ ตั้งแต่วันที่ 1 พฤศจิกายน 2563 ถึง วันที่ 28 กุมภาพันธ์ 2564 (ภาคใต้ถึงวันที่ 31 กรกฎาคม 2564) ระยะเวลาชำระคืนเงินกู้เสร็จสิ้นไม่เกิน 5 เดือน นับถัดจากเดือนรับเงินกู้ และเมื่อกำหนดชำระคืน หากราคาตลาดต่ำกว่าวงเงินสินเชื่อต่อตัน สามารถขยายเวลาชำระคืนไม่เกิน 3 ครั้ง ครั้งละ 1 เดือน ภายในระยะเวลาโครงการฯ ตั้งแต่วันที่ 1 พฤศจิกายน 2563 ถึงวันที่ 31 ธันวาคม 2564 |
| **วงเงินงบประมาณ** | **19,826.76 ล้านบาท** (วงเงินสินเชื่อ 15,284 ล้านบาท วงเงินจ่ายขาด 4,542.76 ล้านบาท แบ่งเป็น วงเงินจ่ายขาดค่าฝากเก็บ 2,250 ล้านบาท วงเงินชดเชยจากรัฐบาล 547.36 ล้านบาท และกรณีมีการระบายข้าวโครงการฯ รัฐบาลจ่ายคืนและชดเชยให้ ธ.ก.ส. วงเงิน 1,745.4 ล้านบาท) โดยให้ ธ.ก.ส. ขอจัดสรรจากงบประมาณรายจ่ายในปีงบประมาณต่อไป |

 2.2.2 **โครงการสินเชื่อเพื่อรวบรวมข้าวและสร้างมูลค่าเพิ่มโดยสถาบันเกษตรกร ปีการผลิต 2563/64** (โดย ธ.ก.ส.) มีรายละเอียด ดังนี้

|  |  |
| --- | --- |
| **รายการ** | **รายละเอียด** |
| **การดำเนินการ** | สนับสนุนสินเชื่อแก่สถาบันเกษตรกร (สหกรณ์การเกษตร กลุ่มเกษตรกร วิสาหกิจชุมชน และศูนย์ข้าวชุมชน) เพื่อรวบรวมข้าวเปลือกเพื่อจำหน่ายและ/หรือแปรรูป |
| **วงเงินสินเชื่อ** | 15,000 ล้านบาท |
| **วงเงินชดเชยดอกเบี้ย** | **562.5 ล้านบาท** (ให้ ธ.ก.ส. ขอจัดสรรจากงบประมาณรายจ่ายในปีงบประมาณต่อไป) |
| **อัตราดอกเบี้ย** | ร้อยละ 4 ต่อปี (ปัจจุบัน MLR ร้อยละ 4.875 ต่อปี) โดยสถาบันเกษตรกรรับภาระดอกเบี้ยร้อยละ 1 ต่อปี และรัฐบาลชดเชยดอกเบี้ยร้อยละ 3 ต่อปี |
| **ระยะเวลา** | **ระยะเวลาจ่ายเงินกู้ :** ตุลาคม 2563 - 30 กันยายน 2564**ระยะเวลาชำระหนี้ :** ไม่เกินวันที่ 31 ธันวาคม 2564**ระยะเวลาโครงการ :** ตุลาคม 2563 - 31 ธันวาคม 2564 |

 2.2.3 **โครงการชดเชยดอกเบี้ยให้ผู้ประกอบการค้าข้าวในการเก็บสต็อก ปีการผลิต 2563/64** (โดยกรมการค้าภายใน) มีรายละเอียด ดังนี้

|  |  |
| --- | --- |
| **รายการ** | **รายละเอียด** |
| **วัตถุประสงค์** | ให้ผู้ประกอบการค้าข้าวที่เข้าร่วมโครงการเก็บสต็อกข้าวเปลือกและข้าวสาร เพื่อดูดซับผลผลิตในช่วงที่ผลผลิตออกสู่ตลาดมาก |
| **เป้าหมาย** | **4 ล้านตันข้าวเปลือก**  |
| **วงเงินชดเชย** | รับบาลชดเชยดอกเบี้ยในอัตราร้อยละ 3 ต่อปี **วงเงิน 610 ล้านบาท** (โดยให้กรมการค้าภายในขอรับการจัดสรรจากงบประมาณรายจ่ายประจำปี) |
| **การดำเนินการ** | ให้ผู้ประกอบการค้าข้าวเก็บสต็อกอย่างน้อย 60 - 180 วัน (2 - 6 เดือน) นับแต่วันที่รับซื้อ |
| **ระยะเวลา** | **ระยะเวลารับซื้อ :** 1 พฤศจิกายน 2563 - 31 มีนาคม 2564 (ภาคใต้ ตั้งแต่วันที่ 1 มกราคม - 30 มิถุนายน 2564)**ระยะเวลาเก็บสต็อกข้าว :** 1 พฤศจิกายน 2563 - 31 ธันวาคม 2564 **ระยะเวลาโครงการ :** 1 ตุลาคม 2563 - 31 ตุลาคม 2565 |

 2.3 **โครงการสนับสนุนค่าบริหารจัดการและพัฒนาคุณภาพผลผลิตเกษตรกรผู้ปลูกข้าว ปีการผลิต 2563/64** มีรายละเอียด ดังนี้

|  |  |
| --- | --- |
| **รายการ** | **รายละเอียด** |
| **กลุ่มเป้าหมาย** | เกษตรกรผู้ปลูกข้าว ปีการผลิต 2563/64 ที่ขึ้นทะเบียนกับกรมส่งเสริมการเกษตร ประมาณ 4.56 ล้านครัวเรือนทั่วประเทศ |
| **วิธีการดำเนินการ** | กรมส่งเสริมการเกษตร นำข้อมูลรายชื่อเกษตรกรที่ผ่านการขึ้นทะเบียนเกษตรกรผู้ปลูกข้าวปี 2563 กับกรมส่งเสริมการเกษตร ส่งให้ ธ.ก.ส. สำนักงานใหญ่ เพื่อดำเนินการจ่ายเงินให้เกษตรกร **ในอัตราไร่ละ 1,000 บาท ไม่เกินครัวเรือนละ 20 ไร่** หรือครัวเรือนละไม่เกิน 20,000 บาท ทั้งนี้ พณ. ขอดำเนินการจ่ายเงินเกษตรกรที่ขึ้นทะเบียนเกษตรกรผู้ปลูกข้าว ปีการผลิต 2563/64 รอบที่ 1 กับกรมส่งเสริมการเกษตร **ในอัตราไร่ละ 500 บาท ไม่เกินครัวเรือนละ 20 ไร่** หรือครัวเรือนละไม่เกิน 10,000 บาท **ก่อนในเบื้องต้น** |
| **วงเงินงบประมาณ** | จ่ายขาดรวม **56,093.63 ล้านบาท** จำแนกเป็น (1) งบประมาณจ่ายขาดให้เกษตรกรวงเงิน 54,828.08 ล้านบาท (2) ชดเชยต้นทุนเงินในอัตราร้อยละ 2.25 จำนวน 1,233.63 ล้านบาท (ชดเชยต้นทุนเงินในอัตราดอกเบี้ยเงินฝากประจำ 12 เดือนของ ธ.ก.ส. บวก 1 เท่ากับร้อยละ 2.25 ต่อปี (3) ค่าบริหารจัดการให้ ธ.ก.ส. จำนวน 31.92 ล้านบาท ทั้งนี้ **จะดำเนินการจ่ายเงินก่อนเบื้องต้นวงเงินจ่ายขาด 28,046.82 ล้านบาท** |
| **ระยะเวลาดำเนินการ** | **ระยะเวลาการจ่ายเงิน :** เดือนสิงหาคม 2563 - เมษายน 2564**ระยะเวลาโครงการ :** เดือนสิงหาคม 2563 - พฤษภาคม 2564 |

|  |
| --- |
| **ต่างประเทศ** |

**17. เรื่อง ผลการประชุมสมัยพิเศษระดับรัฐมนตรีอาเซียนด้านการพัฒนาชนบทและขจัดความยากจน**

 คณะรัฐมนตรีมีมติรับทราบและเห็นชอบตามที่กระทรวงมหาดไทย (มท.) เสนอ ดังนี้

 1. รับทราบผลการประชุมสมัยพิเศษระดับรัฐมนตรีอาเซียนด้านการพัฒนาชนบทและขจัดความยากจน (การประชุมสมัยพิเศษฯ)

 2. เห็นชอบต่อร่างถ้อยแถลงร่วมการประชุมสมัยพิเศษระดับรัฐมนตรีอาเซียนด้านการพัฒนาชนบทและขจัดความยากจน ภายใต้แนวคิด “การลดความยากจนและเสริมสร้างศักยภาพในการปรับตัวเพื่อรองรับการเปลี่ยนแปลง : การฟื้นฟูประเทศจากผลกระทบของการแพร่ระบาดของโรคติดชื้อไวรัสโคโรนา 2019 (โควิด - 19)” (ร่างถ้อยแถลงร่วมฯ) และมอบหมายให้ มท. ดำเนินการรับรองร่างถ้อยแถลงร่วมฯ ต่อไป

 **สาระสำคัญของเรื่อง**

มท. รายงานว่า

 1. สาธารณรัฐแห่งสหภาพเมียนมาในฐานะประธานการประชุมสมัยพิเศษฯ ได้จัดการประชุมดังกล่าวผ่านระบบการประชุมทางไกล ในวันที่ 19 สิงหาคม 2563 เพื่อแลกเปลี่ยนประสบการณ์ระหว่างประเทศสมาชิกอาเซียนในการฟื้นฟูเศรษฐกิจและรองรับผลกระทบที่เกิดขึ้นจากการแพร่ระบาดของโรคติดเชื้อไวรัสโคโรนา 2019 (โควิด - 19) โดยมีรัฐมนตรีช่วยว่าการกระทรวงมหาดไทย (นายทรงศักดิ์ ทองศรี) เป็นหัวหน้าคณะผู้แทนฝ่ายไทย ซึ่งผลการประชุมดังกล่าวมีสาระสำคัญสรุปได้ ดังนี้

 1.1 การประชุมสมัยพิเศษฯ มีวัตถุประสงค์เพื่อแลกเปลี่ยนประสบการณ์ของแต่ละประเทศในการรับมือกับผลกระทบทางเศรษฐกิจจากการแพร่ระบาดของโรคโควิด - 19 ซึ่งทุกประเทศจะต้องมีมาตรการเพื่อรองรับการส่งเสริมให้ประชาชนสามารถปรับตัวต่อการเปลี่ยนแปลงได้ โดยเฉพาะการเสริมสร้างขีดความสามารถในการปรับตัวของกลุ่มคนยากจน เพราะเป็นความท้าทายใหม่ที่ทุกประเทศกำลังเผชิญร่วมกันและมีความจำเป็นที่จะต้องมีมาตรการเพื่อรองรับการส่งเสริมให้ประชาชนสามารถปรับตัวได้ต่อการเปลี่ยนแปลงโดยเฉพาะอย่างยิ่ง การเสริมสร้างขีดความสามารถของกลุ่มคนยากจนให้สามารถปรับตัวได้เพื่อให้อาเซียนสามารถเติบโตไปด้วยกันอย่างยั่งยืน

 1.2 เลขาธิการอาเซียนได้รายงานว่า **ภายหลังการแพร่ระบาดของโรคโควิด - 19 ส่งผลให้มีสัดส่วนคนยากจนเพิ่มสูงขึ้นจากร้อยละ 15 เมื่อปี พ.ศ. 2558 เป็นร้อยละ 47** เนื่องจากผลกระทบส่วนใหญ่เกิดขึ้นในชนบท โดยเฉพาะอย่างยิ่งในภาคเกษตรกรรม รวมทั้งแรงงานในเมืองที่ตกงานจากการที่ผู้ประกอบการปิดกิจการได้เดินทางกลับภูมิลำเนา ดังนั้น **ประเด็นเรื่องความคุ้มครองทางสังคมและการรักษาความมั่นคงทางอาหารจึงเป็นประเด็นที่ทุกประเทศสมาชิกอาเซียนควรให้ความสำคัญ** เพื่อทำให้ชุมชนในชนบทสามารถปรับตัวต่อการเปลี่ยนแปลงภายใต้สถานการณ์ดังกล่าวได้

 1.3 รัฐมนตรีช่วยว่าการกระทรวงมหาดไทยได้กล่าวถ้อยแถลงเกี่ยวกับการดำเนินการของประเทศไทยในการขับเคลื่อน 3 มาตรการหลัก เพื่อลดผลกระทบจากสถานการณ์ตามข้อ 1.2 ดังนี้ **(1) มาตรการทางการเงิน โดยการจ่ายเงินเยียวยาให้กับกลุ่มผู้มีรายได้น้อย** (แรงงานในระบบที่ได้รับผลกระทบจากการที่ผู้ประกอบการปิดกิจการ แรงงานอิสระ เกษตรกรและกลุ่มเปราะบาง จำนวน 30 ล้านคน) เป็นจำนวนเงินทั้งสิ้น 10,000 ล้านดอลลาร์สหรัฐ **(2) มาตรการส่งเสริมการจ้างงานภายในประเทศให้กับกลุ่มผู้มีรายได้น้อยที่ถูกเลิกจ้างงานและเดินทางกลับภูมิลำเนา** โดยจัดสรรงบประมาณให้หน่วยงานภาครัฐจ้างงานทั่วประเทศภายใต้กรอบวงเงิน 86.76 ล้านดอลลาร์สหรัฐ โดยมุ่งเน้นการจ้างงานในท้องถิ่น และ **(3) มาตรการเสริมสร้างความเข้มแข็งให้กับชุมชนเพื่อรองรับการเปลี่ยนแปลง** อาทิ โครงการ โคก - หนอง - นา โมเดล ซึ่งเป็นการจัดการพื้นที่โดยการผสมผสานเกษตรทฤษฎีใหม่ให้เข้ากับภูมิปัญญาพื้นบ้าน และโครงการ Quick Win 90 วัน ปลูกผักสวนครัว นอกจากนี้ ยังมีโครงการ “ตู้ปันสุข” (Pantry of Sharing) ซึ่ง มท. ได้มอบหมายให้ทุกจังหวัดจัดให้มีตู้ปันสุขให้ครอบคลุมทุกพื้นที่ทั้งในระดับจังหวัด อำเภอ และวางระบบการดูแลให้เป็นไปตามมาตรฐานสาธารณสุข

 1.4 สำนักเลขาธิการอาเซียนในฐานะเลขานุการการประชุมสมัยพิเศษฯ ได้จัดทำร่างถ้อยแถลงร่วมฯ เพื่อให้ที่ประชุมดังกล่าวร่วมกันพิจารณาให้การรับรอง โดย**ประเทศไทยได้แจ้งที่ประชุมสมัยพิเศษฯ รับทราบในหลักการและขอดำเนินการตามกระบวนการภายในตามกฎหมายของประเทศในการขอความเห็นชอบจากคณะรัฐมนตรีก่อน** ดังนั้น ที่ประชุมสมัยพิเศษฯ จึงมีมติรับรองร่างถ้อยแถลงร่วมฯ และให้รอความเห็นชอบจากประเทศไทยก่อนที่จะเผยแพร่ถ้อยแถลงร่วมฯ ต่อสาธารณะ

 2 **ร่างถ้อยแถลงร่วมฯ** มีสาระสำคัญโดยสรุป ดังนี้

 2.1 ที่ประชุมแสดงข้อห่วงกังวลเรื่องผลกระทบทางเศรษฐกิจจากการแพร่ระบาดของโรคโควิด - 19 ซึ่งทำให้มีประชากรโลกกว่า 100 ล้านคน เข้าสู่สภาวะยากจนอย่างรุนแรงและมีความเสี่ยงต่อความหิวโหยในระยะยาวมากขึ้น ส่งผลให้ความก้าวหน้าของประเทศสมาชิกอาเซียนที่จะบรรลุเป้าหมายการพัฒนาที่ยั่งยืน [Sustainable Development Goals (SDGs)] ขององค์การสหประชาชาติ โดยเฉพาะเป้าหมายที่ 1 ยุติความยากจนทุกรูปแบบในทุกที่ ต้องหยุดชะงักไปรวมทั้งมีข้อห่วงกังวลว่า ปัญหาความเหลื่อมล้ำจะทวีความรุนแรงมากยิ่งขึ้น โดยเฉพาะอย่างยิ่งในพื้นที่ชนบทที่ประชากรส่วนใหญ่ยังพึ่งพิงการทำเกษตรกรรมเพื่อการยังชีพเป็นหลัก ตลอดจนการเข้าถึงการบริการด้านสุขภาพ การคุ้มครองทางสังคม การศึกษา และโครงสร้างพื้นฐานของคนยากจนก็ยังมีการเข้าถึงอย่างจำกัด

 2.2 เพื่อขจัดความยากจนรวมถึงเสริมสร้างศักยภาพในการปรับตัวสู่การฟื้นตัวอย่างครอบคลุม เท่าเทียม และยั่งยืนจากการแพร่ระบาดของโรคโควิด - 19 ประเทศสมาชิกอาเซียนจึงมีความมุ่งมั่นที่จะดำเนินการ ดังนี้

 2.2.1 ปกป้องผู้มีรายได้น้อยและกลุ่มเปราะบางจากผลกระทบของการแพร่ระบาดของโรคโควิด - 19

 2.2.2 ส่งเสริมการดำรงชีวิตในชนบทและสร้างความเชื่อมั่นต่อเศรษฐกิจในท้องถิ่นและระบบการผลิตอาหารให้สามารถขับเคลื่อนไปได้

 2.2.3 สร้างความเชื่อมั่น/มีหลักประกันว่าทุกประเทศมีกรอบแนวทางที่เกี่ยวข้องกับการฟื้นฟูประเทศที่มุ่งเน้นการให้ความสำคัญกับคนยากจน

 2.2.4 ให้ความสำคัญกับข้อจำกัดที่สตรีและเยาวชนในชนบทต้องเผชิญ 2.2.5 ส่งเสริมการลงทุนด้านโครงสร้างพื้นฐานในชนบท 2.2.6 เสริมสร้างกรอบนโยบายเชิงบูรณาการเพื่อการเชื่อมโยงชนบท - เมืองในทุกระดับ ตลอดจนความร่วมมือข้ามภาคส่วนและระหว่างภาคส่วนในระดับอาเซียน

 3. กระทรวงการต่างประเทศ (กรมอาเซียน) พิจารณาแล้วไม่มีข้อขัดข้องต่อสารัตถะและถ้อยคำโดยรวมของร่างถ้อยแถลงร่วมฯ รวมทั้งไม่มีถ้อยคำหรือบริบทใดที่มุ่งจะก่อให้เกิดพันธกรณีภายใต้บังคับของกฎหมายระหว่างประเทศ จึงไม่เป็นสนธิสัญญาตามกฎหมายระหว่างประเทศและ**ไม่เป็นหนังสือสัญญาตามมาตรา 178 ของรัฐธรรมนูญแห่งราชอาณาจักรไทย**

**18. เรื่อง ร่างแถลงการณ์ร่วมว่าด้วยความร่วมมือด้านกิจการทหารผ่านศึกระหว่างสาธารณรัฐเกาหลีกับประเทศสมาชิกสหประชาชาติ 22 ประเทศที่ส่งกองกำลังสนับสนุนการปฏิบัติการของกองกำลังสหประชาชาติในสงครามเกาหลี**

คณะรัฐมนตรีมีมติให้ความเห็นชอบร่างแถลงการณ์ร่วมว่าด้วยความร่วมมือด้านกิจการทหารผ่านศึกระหว่างสาธารณรัฐเกาหลีกับประเทศสมาชิกสหประชาชาติ 22 ประเทศที่ส่งกอกกำลังสนับสนุนการปฏิบัติการของกองกำลังสหประชาชาติในสงครามเกาหลี และให้เอกอัครราชทูตไทยประจำสาธารณรัฐเกาหลีเป็นผู้ลงนามในร่างแถลงการณ์ร่วมฯ ทั้งนี้ หากมีความจำเป็นที่จะต้องเปลี่ยนแปลงรายละเอียดของร่างแถลงการณ์ร่วมฯ โดยไม่ได้ส่งผลกระทบต่อสาระสำคัญของร่างแถลงการณ์ร่วมฯ ให้กระทรวงกลาโหมพิจารณาดำเนินการได้ตามความเหมาะสม ตามที่กระทรวงกลาโหม (กห.) เสนอ

 **สาระสำคัญร่างแถลงการณ์ร่วมฯ** ดังนี้

 1.1 ในโอกาสครบรอบ 70 ปี การเริ่มต้นของสงครามเกาหลี สาธารณรัฐเกาหลีและประเทศสมาชิกสหประชาชาติ 22 ประเทศที่ส่งกองกำลังสนับสนุนการปฏิบัติการของกองกำลังสหประชาชาติในสงครามเกาหลียืนยันถึงความร่วมมือที่ก้าวหน้าระหว่างกันในช่วงของสงครามเกาหลี และให้คำมั่นในการเสริมสร้างความร่วมมือเพื่อสันติภาพบนคาบสมุทรเกาหลีและประชาคมระหว่างประเทศ รวมทั้งเห็นพ้องที่จะธำรงไว้ซึ่งเกียรติยศที่เกิดจากความเสียสละเพื่อให้เกิดสันติภาพของทหารผ่านศึกเกาหลีในการปฏิบัติการภายใต้กรอบสหประชาชาติและจะใช้ความพยายามที่จะรักษาความร่วมมือกันต่อไปในอนาคต

 1.2 ประเทศที่ร่วมลงนามเห็นพ้องที่จะพัฒนาและสร้างความร่วมมือด้านกิจการทหารผ่านศึกระหว่างกัน ได้แก่ 1) การแลกเปลี่ยนข้อมูลข่าวสารและประสบการณ์ที่เกี่ยวกับการจัดองค์กรและหน้าที่ของหน่วยงานรัฐในกิจการทหารผ่านศึก 2) สนับสนุนโครงการแลกเปลี่ยนโดยสมัครใจสำหรับเจ้าหน้าที่รัฐในการศึกษาเปรียบเทียบในเรื่องที่สนใจร่วมกัน 3) การส่งเสริมความสัมพันธ์และความร่วมมือระหว่างทหารผ่านศึก ทายาท สมาคมทหารผ่านศึก และหน่วยงานต่าง ๆ 4) ให้คำมั่นที่จะขับเคลื่อนและแสวงหานโยบายและประสบการณ์ โดยมีเป้าหมายเพื่อการพัฒนาคุณภาพชีวิตของทหารผ่านศึก บุตร และทายาท 5) การรักษามรดกทางประวัติศาสตร์ของทหารผ่านศึกที่ได้ปฏิบัติการภายใต้กรอบสหประชาชาติและการส่งเสริมการยอมรับบุคคลเหล่านั้น 6) การแลกเปลี่ยนแนวปฏิบัติที่ดีของนโยบายและประสบการณ์ในการให้การสนับสนุนด้านการแพทย์แก่ทหารผ่านศึกและผู้ที่เคยรับราชการทหาร รวมทั้งทายาท 7) การแลกเปลี่ยนประสบการณ์ในโครงการฝึกวิชาชีพแก่ทหารผ่านศึกและผู้ที่เคยรับราชการทหาร 8) การร่วมกันกำหนดแนวทางในการสนับสนุนทหารผ่านศึกเกาหลี บุตร และทายาท และ 9) ความร่วมมือด้านอื่นที่ประเทศต่าง ๆ เห็นว่าเหมาะสม

 1.3 ประเทศที่ร่วมลงนามเห็นพ้องที่จะดำเนินความร่วมมือในรูปแบบต่าง ๆ เพื่อพัฒนานโยบายและส่งเสริมการทำงานร่วมกันในด้านกิจการทหารผ่านศึก ได้แก่ 1) การแลกเปลี่ยนการเยือนอย่างเป็นทางการระหว่างผู้เชี่ยวชาญเฉพาะด้านและผู้แทนโดยสมัครใจ 2) การแลกเปลี่ยนความรู้และประสบการณ์ในด้านกิจการทหารผ่านศึก 3) สนับสนุนการมีส่วนร่วมในการประชุม ซึ่งรวมถึงการประชุมสุดยอดระดับรัฐมนตรีว่าด้วยกิจการทหารผ่านศึก 4) การเข้าร่วมในกิจการต่าง ๆ ที่เกี่ยวข้องกับกิจการทหารผ่านศึก 5) รูปแบบความร่วมมือด้านอื่นที่เห็นพ้องร่วมกันระหว่างประเทศต่าง ๆ อาทิ การจัดประชุมนานาชาติในประเด็นด้านทหารผ่านศึก

 1.4 ร่างแถลงการณ์ร่วมฯ จะร่วมลงนามโดยรัฐมนตรีว่าการกระทรวงกิจการผู้รักชาติและทหารผ่านศึก สาธารณรัฐเกาหลี และผู้แทนจากประเทศสมาชิกสหประชาชาติ 22 ประเทศที่ส่งกองกำลังสนับสนุนการปฏิบัติการของกองกำลังสหประชาชาติในสงครามเกาหลี ได้แก่ เครือรัฐออสเตรเลีย ราชอาณาจักรเบลเยียม แคนาดา สาธารณรัฐโคลัมเบีย ราชอาณาจักรเดนมาร์ก สหพันธ์สาธารณรัฐประชาธิปไตยเอธิโอเปีย สาธารณรัฐฝรั่งเศส สหพันธ์สาธารณรัฐเยอรมนี สาธารณรัฐเฮลเลนิก สาธารณรัฐอินเดีย สาธารณรัฐอิตาลี ราชรัฐลักเซมเบิร์ก ราชอาณาจักรเนเธอร์แลนด์ นิวซีแลนด์ ราชอาราจักรนอร์เวย์ สาธารณรัฐฟิลิปปินส์ สาธารณรัฐแอฟริกาใต้ ราชอาณาจักรสวีเดน ราชอาณาจักรไทย สาธารณรัฐตุรกี สหราชอาณาจักรบริเตนใหญ่และไอร์แลนด์เหนือ และสหรัฐอเมริกา

**19. เรื่อง การประชุมระดับรัฐมนตรีแผนงานความร่วมมือทางเศรษฐกิจในอนุภูมิภาคลุ่มแม่น้ำโขง 6 ประเทศ (GMS) ครั้งที่ 24 ผ่านระบบการประชุมทางไกล**

คณะรัฐมนตรีมีมติเห็นชอบต่อร่างแถลงการณ์ร่วมระดับรัฐมนตรีแผนงานความร่วมมือทางเศรษฐกิจในอนุภูมิภาคลุ่มแม่น้ำโขง 6 ประเทศ (GMS) ครั้งที่ 24 และหากมีความจำเป็นต้องแก้ไขร่างเอกสารดังกล่าวที่ไม่ใช่สาระสำคัญและไม่ขัดต่อประโยชน์ของไทย ให้สำนักงานสภาพัฒนาการเศรษฐกิจและสังคมแห่งชาติสามารถดำเนินการได้ โดยให้สำนักงานฯ นำเสนอคณะรัฐมนตรีเพื่อทราบในภายหลังหากมีการปรับปรุงแก้ไขพร้อมด้วยเหตุผลประกอบ และอนุมัติให้รัฐมนตรีว่าการกระทรวงคมนาคม หรือผู้แทนที่ได้รับมอบหมาย เป็นหัวหน้าคณะผู้แทนไทย และปฏิบัติหน้าที่เป็นรัฐมนตรีประจำแผนงานความร่วมมือทางเศรษฐกิจในอนุภูมิภาคลุ่มแม่น้ำโขง 6 ประเทศ (GMS Minister) ในการประชุมระดับรัฐมนตรีแผนงาน GMS ครั้งที่ 24 ผ่านระบบการประชุมทางไกล ในวันที่ 4 พฤศจิกายน 2563 และเห็นชอบให้รัฐมนตรีว่าการกระทรวงคมนาคม หรือผู้แทนที่ได้รับมอบหมายได้ร่วมกับรัฐมนตรีของประเทศลุ่มแม่น้ำโขงให้การรับรองร่างแถลงการณ์ร่วมระดับรัฐมนตรีแผนงาน GMS ครั้งที่ 24 โดยไม่มีการลงนามในการประชุมระดับรัฐมนตรีแผนงาน GMS ครั้งที่ 24 ผ่านระบบการประชุมทางไกล ในวันที่ 4 พฤศจิกายน 2563 ตามที่สำนักงานสภาพัฒนาเศรษฐกิจและสังคมแห่งชาติ (สศช.) เสนอ

 **การประชุมระดับรัฐมนตรีแผนงานความร่วมมือทางเศรษฐกิจในอนุภูมิภาคลุ่มแม่น้ำโขง 6 ประเทศ (GMS) ครั้งที่ 24**

สาธารณรัฐประชาชนจีน โดยกระทรวงการคลัง ร่วมกับธนาคารพัฒนาเอเชีย (ADB) เป็นเจ้าภาพจัดการประชุมระดับรัฐมนตรี แผนงานความร่วมมือทางเศรษฐกิจในอนุภูมิภาคลุ่มแม่น้ำโขง 6 ประเทศ ครั้งที่ 24 ในวันที่ 4 พฤศจิกายน 2563 ผ่านระบบการประชุมทางไกล ภายใต้หัวข้อหลักคือ “มุ่งปูทางเพื่อการบูรณาการที่เพิ่มขึ้น เพื่อลดความเหลื่อมล้ำ เพื่อความยั่งยืนและความเจริญมั่งคั่งในอนุภูมิภาค GMS”

 **ร่างแถลงการณ์ร่วมระดับรัฐมนตรีแผนงาน GMS ครั้งที่ 24 (Joint Ministerial Statement: JMS)**

-รัฐมนตรีรับทราบถึงการระบาดของโรคโควิด-19 ตั้งแต่ต้นปี 2563 ซึ่งส่งผลกระทบต่อระบบสาธารณสุข เศรษฐกิจโลกและชีวิตของประชากรโลก การระบาดยังส่งผลกระทบโดยตรงต่ออนุภูมิภาค GMS ซึ่งรัฐมนตรีได้ให้ความสำคัญต่อการกลับสู่สภาพเดิมทั้งในด้านเศรษฐกิจและสังคม โดยเฉพาะอย่างยิ่งด้านสาธารณสุข ผ่านการทำงานเชิงรุกเพื่อควบคุมการระบาดของโควิด-19 ด้วยนโยบายกระตุ้นเศรษฐกิจ การเยียวยาผู้ที่ได้รับผลกระทบ อาทิ วิสาหกิจขนาดกลางและขนาดย่อม หรือมีนโยบายคุ้มครองทางสังคมเพื่อสนับสนุนกลุ่มเปราะบาง และยืนยันที่จะสนับสนุนความร่วมมือระหว่างประเทศของ GMS ในการต่อสู้กับโควิด-19

 -รัฐมนตรีชื่นชมแผนงาน GMS ที่ได้ใช้กลไกเชิงสถาบันในฐานะแผนงานความร่วมมือระหว่างประเทศในทั้ง 10 สาขา ที่ดำเนินการสนับสนุนการทำงานร่วมกันของอนุภูมิภาค ท่ามกลางการระบาดของโควิด-19
และขอบคุณเจ้าหน้าที่อาวุโสของแผนงาน GMS คณะทำงาน GMS ในทุกสาขา ธนาคารพัฒนาเอเชีย (ADB) และหุ้นส่วนการพัฒนา สำหรับการสนับสนุนแผนงาน GMS อย่างกระตือรือร้น แน่วแน่และเป็นรูปธรรมมาโดยตลอด

 -สำหรับทิศทางในอนาคต รัฐมนตรีมอบหมายให้เจ้าหน้าที่อาวุโสของประเทศ GMS ดำเนินการจัดทำกรอบยุทธศาสตร์ระยะยาวของแผนงาน GMS ปี 2563 (GMS-2030) และแผนการฟื้นฟูและตอบสนองต่อผลกระทบจากการแพร่ระบาดของโรคโควิด-19 ปี 2564 – 2566 ให้เสร็จสิ้น ภายใต้การช่วยเหลือของฝ่ายเลขาธิการ GMS เพื่อนำเสนอต่อผู้นำประเทศ GMS ในการประชุมสุดยอดผู้นำแผนงาน GMS ครั้งที่ 7 ณ กรุงพนมเปญ ราชอาณาจักรกัมพูชา ในปี 2564 ต่อไป

**20. เรื่อง ขออนุมัติกรอบการเจรจาและข้อเสนอของไทยเพื่อจัดตั้งศูนย์อาเซียนด้านภาวะฉุกเฉินทางสาธารณสุขและโรคอุบัติใหม่ในประเทศไทย**

คณะรัฐมนตรีมีมติเห็นชอบให้กระทรวงการต่างประเทศและกระทรวงสาธารณสุข เป็นหน่วยงานรับผิดชอบหลักในการเจรจาต่อรองเพื่อจัดตั้งศูนย์อาเซียนด้านภาวะฉุกเฉินทางสาธารณสุขและโรคอุบัติใหม่ (ASEAN Centre for Public Health Emergencies and Emerging Disease) ในประเทศไทย และกำหนดกรอบการเจรจาต่อรอง ทั้งกรอบการดำเนินงานและกรอบวงเงินงบประมาณสนับสนุน ตามข้อเสนอที่ได้รับพิจารณาอนุมัติตามมติคณะรัฐมนตรี และอนุมัติให้กระทรวงการต่างประเทศและกระทรวงสาธารณสุข ร่วมพิจารณาหารือกับหน่วยงานที่เกี่ยวข้อง และดำเนินการได้โดยไม่ต้องขอความเห็นชอบอีก ในกรณีที่มีการปรับเปลี่ยนขอบเขตการดำเนินงาน ตลอดทั้งความร่วมมือต่าง ๆ ในการจัดตั้ง ASEAN Centre for Public Health Emergencies and Emerging Diseases; APHEED ข้างต้นที่ไม่ใช่สาระสำคัญหรือขัดผลประโยชน์ของไทย ตามที่กระทรวงสาธรณสุข (สธ.) เสนอ

 **สาระสำคัญของเรื่อง**

การดำเนินการเพื่อเสนอจัดตั้ง APHEED ในประเทศไทยนั้นเป็นการลงทุนพัฒนาศักยภาพด้านการสาธารณสุขของไทย ให้เป็นผู้นำในเวทีระดับภูมิภาคและระดับโลกอย่างต่อเนื่อง ดังเห็นได้จากการที่ Global COVID-19 Index (GCI) จัดอันดับให้ไทยเป็นประเทศที่ฟื้นตัวจากโรคโควิด 19 เป็นอันดับหนึ่งของโลก ทั้งมิติด้านการฟื้นตัว (Global Recovery Index) และด้านความรุนแรงของการระบาด (Global Severity Index) ซึ่งขอบเขตการดำเนินงานประกอบด้วยรายละเอียด ดังนี้

 1) กรอบวงเงินของการจัดตั้ง APHEED อาจเป็นภาระผูกพันด้านงบประมาณตามกรอบวงเงินสนับสนุนที่กระทรวงสาธารณสุข โดยกรมควบคุมโรค และกรมวิทยาศาสตร์การแพทย์ ซึ่งเป็นผู้รับผิดชอบหลักในการบริหารแผนการดำเนินงาน จะจัดทำคำของบประมาณรายจ่ายประจำปี ตามกรอบวงเงินที่ได้รับการพิจารณาจัดสรร ในส่วนเงินอุดหนุนองค์กรระหว่างประเทศ ทั้งนี้ไม่เกินร้อยละ 20 ของงบประมาณพื้นฐานการดำเนินงานของ APHEED และไม่เกิน 10 ล้านเหรียญสหรัฐต่อปี ซึ่งไม่เป็นการสูญเสียรายได้ของรัฐ หรือการสูญเสียรายได้ที่จะเกิดขึ้นในอนาคตด้วย ทั้งนี้กระทรวงสาธารณสุข จะได้จัดทำรายงานเปรียบเทียบประโยชน์ที่ประเทศไทยได้รับ กับการลงทุนในส่วนของงบประมาณรายจ่ายประจำปีที่สนับสนุน APHEED เป็นประจำทุกสิ้นปีงบประมาณด้วย

 2) กรอบการดำเนินการของ APHEED ในการสร้างความมั่นคงด้านสุขภาพของประเทศสมาชิก จะทำให้มีการพัฒนาความร่วมมือของประเทศสมาชิกอาเซียนด้านการเฝ้าระวังป้องกันควบคุมโรคอุบัติใหม่ และภาวะฉุกเฉินทางด้านสาธารณสุขร่วมกัน ทั้งทางด้านวิชาการและมาตรการการปฏิบัติงานร่วมกัน ทั้งนี้หากประเทศไทยได้รับให้จัดตั้ง APHEED จะได้มีส่วนร่วมสำคัญในการพิจารณากำหนดกรอบการดำเนินการของ APHEED นำไปสู่การพัฒนาความร่วมมือทั้งทางด้านวิชาการและการดำเนินการป้องกันโรคร่วมกันของประเทศสมาชิกอาเซียน รวมถึงความร่วมมือจากประเทศอื่นด้วย ทำให้เกิดประโยชน์ต่อประเทศไทย ดังนี้

 2.1) ช่วยลดค่าใช้จ่ายด้านการแพทย์และสาธารณสุขของไทยที่ให้การสนับสนุนในการคัดกรองและการสร้างเสริมภูมิคุ้มกันโรค การตรวจรักษา ตลอดจนการควบคุมการระบาดของโรคในกลุ่มแรงงานจากประเทศเพื่อนบ้านที่เข้ามาทำงานในประเทศไทยทั้งบริเวณจังหวัดตามแนวชายแดนและพื้นที่อื่นของประเทศที่มีการจ้างงานแรงงานจากประเทศเพื่อนบ้านด้วย และช่วยลดผลกระทบเชิงลบทางด้านเศรษฐกิจจากความจำเป็นในการปิดพรมแดนจากการระบาดของโรค ซึ่งประเทศไทยมีพรมแดนทางธรรมชาติทั้งทางบกปละทางน้ำติดต่อกับประเทศในอาเซียน จากการที่ประเทศเพื่อนบ้านที่มีพรมแดนทางธรรมชาติทั้งทางบกและทางน้ำติดต่อกับประเทศไทย จะได้รับการพัฒนาระบบการเฝ้าระวัง คัดกรอง ป้องกันควบคุมโรคภายในประเทศให้มีความเข้มแข็ง

 2.2) สร้างความเชื่อมั่นให้กับนักลงทุน นักท่องเที่ยว ตลอดจนผู้เดินทางเข้าราชอาราจักร ในความเข้มแข็งของระบบสาธารณสุขของไทย และประเทศสมาชิกอาเซียน บนพื้นฐานความเป็นหนึ่งเดียวกันของอาเซียน ซึ่งจะส่งผลทั้งทางตรงและทางอ้อมต่อการค้า การลงทุนระหว่างกัน รวมถึงการส่งเสริมด้านเศรษฐกิจร่วมกันของอาเซียน และจากประเทศในภูมิภาคอื่นทั่วโลก ทั้งนี้เป็นการลงทุนร่วมกันของประเทศสมาชิกอาเซียน และประเทศที่ให้การสนับสนุนในการสร้างความมั่นคงปลอดภัยจากภาวะฉุกเฉินทางสาธารณสุขและโรคอุบัติใหม่

 2.3) พัฒนาระบบสาธารณสุขของประเทศให้มีความยั่งยืนตามเป้าหมายยุทธศาสตร์ 20 ปี ด้านสาธารณสุข 2561 - 2580 ทั้งจากการที่ประเทศมีระบบสาธารณสุขที่เข้มแข็งและมีความร่วมมือในการป้องกันโรคจากภายนอกประเทศ โดยเฉพาะจากประเทศเพื่อนบ้านที่จะมีระบบสาธารณสุขเข้มแข็งขึ้นด้วย ซึ่งทำให้ไทยได้กลับมามีบทบาทนำทางด้านสาธารณสุข ทั้งในเวทีระดับภูมิภาค และระดับโลกได้อย่างต่อเนื่อง

 2. รายละเอียดขั้นตอนการดำเนินการ

 1) กระทรวงสาธารณสุข ร่วมกับกระทรวงการต่างประเทศ ร่วมประชุมนัดพิเศษ เรื่อง การจัดตั้งศูนย์อาเซียนด้านภาวะฉุกเฉินทางสาธารณสุขและโรคอุบัติใหม่ (ASEAN Centre for Public Health Emergencies and Emerging Disease (APHEED)) และการเลือกประเทศที่เป็นเจ้าภาพในวันที่ 2 พฤศจิกายน 2563

 2) กระทรวงการต่างประเทศและสำนกงบประมาณ ให้ความเห็นตามกรอบเจรจาและข้อเสนอของไทย

 3) เห็นชอบจากสำนักงบประมาณ ในส่วนของกรอบวงเงินงบประมาณสนับสนุนตามกรอบวงเงินงบประมาณสนับสนุนของไทย

**21. เรื่อง ร่างถ้อยแถลงร่วมของรัฐมนตรีด้านเยาวชนของอาเซียนว่าด้วยการเสริมสร้างความร่วมมือของเยาวชนสำหรับประชาคมอาเซียนที่สอดคล้องและตอบสนอง (Draft Joint Statement of ASEAN Youth Ministers on Enhancing Youth Cooperation for a Cohesive and Responsive ASEAN Community)**

คณะรัฐมนตรีมีมติเห็นชอบต่อถ้อยคำและสารัตถะร่างถ้อยแถลงร่วมของรัฐมนตรีด้านเยาวชนของอาเซียนว่าด้วยการเสริมสร้างความร่วมมือของเยาวชนสำหรับประชาคมอาเซียนที่สอดคล้องและตอบสนอง (Draft Joint Statement of ASEAN Youth Ministers on Enhancing Youth Cooperation for a Cohesive and Responsive ASEAN Community)โดยหากมีความจำเป็นต้องแก้ไขเอกสารที่ไม่ใช่สาระสำคัญหรือไม่ขัดต่อผลประโยชน์ของประเทศไทย ให้กระทรวงการพัฒนาสังคมและความมั่นคงของมนุษย์ดำเนินการได้ โดยไม่ต้องนำเสนอคณะรัฐมนตรีเพื่อพิจารณาอีก และให้รัฐมนตรีว่าการกระทรวงการพัฒนาสังคมและความมั่นคงของมนุษย์ หรือผู้แทนที่ได้รับมอบหมาย ในฐานะหัวหน้าคณะผู้แทนไทย ร่วมรับรองร่างถ้อยแถลงร่วมของรัฐมนตรีด้านเยาวชนของอาเซียนว่าด้วยการเสริมสร้างความร่วมมือของเยาวชนสำหรับประชาคมอาเซียนที่สอดคล้องและตอบสนอง (Draft Joint Statement of ASEAN Youth Ministers on Enhancing Youth Cooperation for a Cohesive and Responsive ASEAN Community) ในการประชุมผู้นำเยาวชนอาเซียน (The ASEAN Youth Leaders’ Conference in line with the 37th ASEAN Summit) ในวันที่ 3 พฤศจิกายน 2563 ผ่านระบบการประชุมทางไกล (Video conference) ตามที่กระทรวงการพัฒนาสังคมและความมั่นคงของมนุษย์ (พม.) เสนอ

 **สาระสำคัญ**

 ร่างถ้อยแถลงร่วมของรัฐมนตรีด้านเยาวชนของอาเซียนว่าด้วยการเสริมสร้างความร่วมมือของเยาวชนสำหรับประชาคมอาเซียนที่สอดคล้องและตอบสนอง (Draft Joint Statement of ASEAN Youth Ministers on Enhancing Youth Cooperation for a Cohesive and Responsive ASEAN Community) มีสาระสำคัญสรุปได้ดังต่อไปนี้

 1. ต้อนรับความมุ่งมั่นของเหล่าผู้นำอาเซียนในปฏิญญาอาเซียนว่าด้วยการพัฒนาทรัพยากรมนุษย์สำหรับโลกที่เปลี่ยนแปลงไปของงาน เพื่อปลูกฝังวัฒนธรรมการเรียนรู้ตลอดชีวิตในสังคม และสร้างความตระหนักรู้ให้แก่เยาวชน คนงาน และนายจ้าง ต่อความสำคัญของการลงทุนพัฒนาทักษะเพื่อปรับตัวต่อโลกที่เปลี่ยนแปลงไปของงาน รวมถึงการศึกษาและการฝึกอบรม

 2. เน้นย้ำถ้อยแถลงของเยาวชนอาเซียนปี 2020 โดยเฉพาะอย่างยิ่งประเด็นการสร้างเครือข่ายที่เข้มแข็งของเยาชน ผ่านการมีส่วนร่วมอย่างรับผิดชอบและกระตือรือร้น เพื่อเพิ่มประสิทธิผลของ
จิตอาสา การเป็นผู้กระกอบการ และกิจกรรมอื่น ๆ ที่เกี่ยวข้องกับทักษะที่จำเป็น มุมมอง และค่านิยม เพื่อให้พวกเขาสามารถรับผิดชอบต่อสังคมอย่างมีความหมาย

 3. รับรู้ถึงการเปลี่ยนแปลงทางดิจิทัลที่ถูกเร่งให้เกิดขึ้นอย่างรวดเร็วซึ่งเกิดจากการระบาดใหญ่ของโควิด-19 และเยาวชนอาเซียนจะมีบทบาทสำคัญอย่างไรต่อการดำเนินงานเพื่อนำไปสู่การฟื้นฟูและการน้อมนำภาวะปกติใหม่ร่วมกัน โดยคำนึงถึงเสถียรภาพของห่วงโซ่คุณค่าในระดับโลก ซึ่งเป็นปัจจัยสำคัญสังคมยุคปกติใหม่ และควรได้รับการแก้ไขโดยเยาวชนอาเซียน

 4. ร่วมกันประกาศความมุ่งมั่นในการเสริมสร้างความร่วมมือของเยาวชนอาเซียนและเพื่อส่งเสริมเยาวชนอาเซียนให้พร้อมรับอนาคต ซึ่งเป็นหนึ่งในวัตถุประสงค์ของวิสัยทัศน์ประชาคมอาเซียนปี 2568 โดยมีแผนปฏิบัติการประชาคมอาเซียน 3 ประการ และเป้าหมายการพัฒนาที่ยั่งยืน เพื่อรับรองการขับเคลื่อนวาระการมุ่งเน้นความสำคัญของประชาชนและการมีประชาชนเป็นศูนย์กลาง ซึ่งเยาวชนอาเซียนทุกคนสามารถเข้าถึงศักยภาพของตนเองได้อย่างเต็มที่

 5. มุ่งเน้นการพัฒนาและเตรียมความพร้อมสำหรับเยาวชน ประกอบด้วย (1) การดำเนินโครงการอาสาสมัครอาเซียน และทำให้เวทีอาสาสมัครอาเซียนและรางวัลอาสาสมัครอาเซียนเป็นกิจกรรมที่จัดขึ้นเป็นประประจำสำหรับอาสาสมัครเยาวชนอาเซียน (2) การส่งเสริมผู้ประกอบการเยาวชน และ (3) เตรียมเยาวชนอาเซียนให้มีความพร้อมสำหรับการปฏิวัติอุตสาหกรรมครั้งที่ 4 และ (4) เสริมพลังเยาวชนอาเซียนให้มีความเข้าใจในประเด็นการพัฒนาอย่างยั่งยืนต่าง ๆ รวมถึงการเปลี่ยนแปลงสภาพภูมิอากาศ และความยั่งยืนของสิ่งแวดล้อม

 6. ปฏิญาณที่จะเสริมสร้างความเข้มแข็งเครือข่าย และทำงานอย่างแข็งขันและรับผิดชอบเนื่องจากจะเป็นสิ่งสำคัญต่อการพัฒนาอย่างยั่งยืนของทุกประเทศสมาชิกอาเซียน และภูมิภาคอาเซียน

**22. เรื่อง การขอความเห็นชอบต่อร่างถ้อยแถลงร่วมสำหรับการประชุมคณะมนตรีประชาสังคมและวัฒนธรรมอาเซียน ครั้งที่ 24 (Joint Ministerial Statement of the Twenty-Fourth ASEAN Socio-Cultural Community (ASCC) Council)**

คณะรัฐมนตรีมีมติเห็นชอบในหลักการต่อร่างถ้อยแถลงร่วมสำหรับการประชุมคณะมนตรีประชาสังคมและวัฒนธรรมอาเซียน ครั้งที่ 24 โดยหากมีความจำเป็นต้องแก้ไขเอกสารในส่วนที่ไม่ใช่สาระสำคัญหรือไม่ขัดผลประโยชน์ต่อประเทศไทย ให้กระทรวงการพัฒนาสังคมและความมั่นคงของมนุษย์ดำเนินการได้ โดยไม่ต้องเสนอให้คณะรัฐมนตรีพิจารณาอีก และให้รัฐมนตรีว่าการกระทรวงการพัฒนาสังคมและความมั่นคงของมนุษย์ หรือผู้แทนที่ได้รับมอบหมาย ในฐานะหัวหน้าคณะผู้แทนไทย ร่วมรับรองร่างถ้อยแถลงร่วมสำหรับการประชุมคณะมนตรีประชาสังคมและวัฒนธรรมอาเซียน ครั้งที่ 24 ในการประชุมคณะมนตรีประชาสังคมและวัฒนธรรมอาเซียน ครั้งที่ 24 (24th Meeting of the ASEAN Socio-Cultural Community Council (ASCC) Council) ผ่านระบบการประชุมทางไกล ในวันที่ 6 พฤศจิกายน 2563 ตามที่กระทรวงการพัฒนาสังคมและความมั่นคงของมนุษย์ (พม.) เสนอ

 **ร่างถ้อยแถลงร่วมสำหรับการประชุมคณะมนตรีประชาสังคมและวัฒนธรรมอาเซียน ครั้งที่ 24 มีสาระสำคัญ** ดังนี้

 1. สนับสนุนประเด็นสำคัญภายใต้การเป็นประธานอาเซียนของสาธารณรัฐสังคมนิยมเวียดนาม ภายใต้แนวคิดหลัก “แน่นแฟ้นและตอบสนอง” ถึงแม้จะมีความไม่แน่นอนและข้อท้าท้ายที่เกิดจากการะบาดใหญ่ของโควิด-19 ในปีนี้ก็ตาม พร้อมทั้งชื่นชมความพยายามและความก้าวหน้าที่สำคัญในการบรรลุแผนงานหลักห้าประการภายใต้การเป็นประธานอาเซียนของเวียดนาม ได้แก่ (1) สันติภาพ ความมั่นคงและเสถียรภาพ (2) ความเชื่อมโยงระหว่างภูมิภาค ความแน่นแฟ้น และการแสวงหาผลประโยชน์จากโอกาส (3) การส่งเสริมอัตลักษณ์อาเซียนและความตระหนักรู้เกี่ยวกับประชาคมอาเซียน (4) การยกระดับความเป็นหุ้นส่วนกับประชาคมโลกเพื่อสันติภาพ ความมั่นคง และการพัฒนาอย่างยั่งยืนของอาเซียน (5) การเพิ่มพูนขีดความสามารถและประสิทธิผลทางสถาบันของอาเซียน

 2. รับรองเอกสารผลลัพธ์สำคัญภายใต้ประชาสังคมและวัฒนธรรมอาเซียนเพื่อการพิจารณาของผู้นำอาเซียนในการประชุมสุดยอดอาเซียน ครั้งที่ 37 ดังนี้

**เอกสารเพื่อรับรอง**

ก. ปฏิญญาฮานอยว่าด้วยการเสริมสร้างความเข้มแข็งให้กับงานสังคมสงเคราะห์เพื่อมุ่งสู่การเป็นประชาคมอาเซียนที่แน่นแฟ้นและตอบสนอง

ข. ปฏิญญาอาเซียนว่าด้วยการปรับสูตรและการผลิตอาหารและเครื่องดื่มทางเลือกที่ดีต่อสุขภาพ

ค. เอกสารว่าด้วยอัตลักษณ์อาเซียน

ง. กรอบแผนฟื้นฟูอาเซียนที่ครอบคลุมและแผนการดำเนินงานที่เกี่ยวข้อง

**เอกสารเพื่อทราบ**

ก. ถ้อยแถลงร่วมของผู้นำเยาวชนอาเซียน เสริมสร้างความร่วมมือเยาวชนอาเซียนสำหรับการเป็นประชาคมอาเซียนที่แน่นแฟ้นและตอบสนอง

ข. การศึกษาภูมิภาคว่าด้วยการพัฒนาสตรี สันติภาพ และความมั่นคงในอาเซียน

ค. แผนปฏิบัติการภูมิภาคว่าด้วยการอนุวัติการปฏิญญากัวลาลัมเปอร์ว่าด้วยเรื่องผู้สูงอายุ การเพิ่มขีดความสามารถผู้สูงอายุในอาเซียน

ง. รายงานการวิเคราะห์แนวโน้มเศรษฐกิจในอาเซียน

จ. โรดแมปของปฏิญญาอาเซียนว่าด้วยการพัฒนาทรัพยากรมนุษย์สำหรับโลกที่เปลี่ยนแปลงไปของงาน

ฉ. แนวทางอาเซียนว่าด้วยการย้ายกลับภูมิลำเนาและการคืนสู่ถิ่นฐานเดิมของแรงงาน
ต่างด้าวอย่างมีประสิทธิภาพ

ช. แนวทางอาเซียนว่าด้วยการให้บริการสาธารณะ

ซ. โรดแมปอาเซียนสำหรับการขจัดรูปแบบที่เลวร้ายที่สุดของแรงงานเด็ก ค.ศ. 2025

ฌ. แนวทางอาเซียนว่าด้วยการบูรณาการเพศภาวะให้เป็นกระแสหลักในนโยบายด้านแรงงานและการจ้างงานเพื่อมุ่งสู่งานที่มีคุณค่าสำหรับทุกคน

ญ. รายงานการประเมินผลครึ่งแผนของประชาสังคมและวัฒนธรรมอาเซียน

ฎ. ถ้อยแถงร่วมของรัฐมนตรีในการลดผลกระทบทางลบของโควิด-19

ฎ. ปฏิญญาอาเซียนว่าด้วยการเสริมสร้างความเข้มแข็งให้กับการปรับตัวต่อภัยแล้ง

3. รับทราบเกี่ยวกับมาตรการและกลไกขององค์กรอาเซียนเฉพาะสาขาในการจัดการกับ
โควิด-19 ซึ่งสอดคล้องกับปฏิญญาของการประชุมสุดยอดอาเซียน สมัยพิเศษ ว่าด้วยโควิด-19 ในอาเซียน

4. ชื่นชมการดำเนินงานของภาคการจัดการภัยพิบัติของอาเซียนซึ่งได้ให้การสนับสนุนประเทศสมาชิกอาเซียนเกี่ยวกับการตอบสนองระดับประเทศต่อโควิด-19 และภัยพิบัติทางธรรมชาติ

5. ชื่นชมการจัดสัมมนาออนไลน์ที่จัดโดยเวียดนามและสำนักเลขาธิการอาเซียน เกี่ยวกับความพยายามภายใต้การนำของประชาสังคมและวัฒนธรรมอาเซียน

6. รับทราบความก้าวหน้าในการดำเนินการตามแผนแม่บทอาเซียน พ.ศ. 2568 เพื่อบูรณาการสิทธิคนพิการ

7. รับทราบความก้าวหน้าเกี่ยวกับการประชุมปรึกษาหารือออนไลน์ระหว่างประชาสังคมและวัฒนธรรมอาเซียนกับติมอร์-เลสเต เพื่อเป็นเวทีสำหรับการแสวงหาสารสนเทศเพิ่มเติมเกี่ยวกับแบบสอบถามในการเยือนติมอร์-เลสเต เพื่อค้นหาข้อเท็จจริงและสำหรับการเสริมสร้างความเข้าใจเกี่ยวกับโครงสร้างองค์กรและอำนาจหน้าที่ของกระทรวงและหน่วยงานต่า งๆ ของฝ่ายติมอร์-เลสเต

8. รับทราบถึงความคืบหน้าการดำเนินการกิจกรรมต่าง ๆ ในระดับองค์กรอาเซียนเฉพาะสาขาดังปรากฎในรายงานการประเมินผลครึ่งแผนของแผนงานประชาสังคมและวัฒนธรรมอาเซียน พ.ศ. 2568

9. ชื่นชมบรรดาองค์กรอาเซียนเฉพาะสาขาสำหรับบทบาทที่เข้มแข็งและการมีส่วนร่วมอย่างมีนัยสำคัญในการส่งเสริมการพัฒนาคุณภาพชีวิตของประชาชนอาเซียนและเสริมสร้างความเข้มแข็งให้กับการปกป้องทางสังคมและการมีภูมิคุ้มกันผ่านความร่วมมือในระดับภูมิภาค

|  |
| --- |
| **แต่งตั้ง** |

**23. เรื่อง การแต่งตั้งคณะกรรมการแห่งชาติว่าด้วยอุทยานธรณี**

 คณะรัฐมนตรีมีมติเห็นชอบตามที่กระทรวงทรัพยากรธรรมชาติและสิ่งแวดล้อมเสนอแต่งตั้งคณะกรรมการแห่งชาติว่าด้วยอุทยานธรณี โดยมีองค์ประกอบของคณะกรรมการฯ รวม 27 คน และอำนาจหน้าที่ของคณะกรรมการฯ รวม 7 ข้อ และให้กระทรวงทรัพยากรธรรมชาติและสิ่งแวดล้อมรับความเห็นของกระทรวงการต่างประเทศ และสำนักงาน ก.พ.ร. ไปพิจารณาดำเนินการต่อไปด้วย ทั้งนี้ ตั้งแต่วันที่ 3 พฤศจิกายน 2563 เป็นต้นไป

 **องค์ประกอบ** รัฐมนตรีว่าการกระทรวงทรัพยากรธรรมชาติและสิ่งแวดล้อม เป็นประธานกรรมการ ปลัดกระทรวงทรัพยากรธรรมชาติและสิ่งแวดล้อม เป็นรองประธานกรรมการ กรรมการประกอบด้วย ปลัดกระทรวงมหาดไทย ปลัดกระทรวงการท่องเที่ยวและกีฬา อธิบดีกรมทรัพยากรธรณี อธิบดีกรมอุทยานแห่งชาติ สัตว์ป่า และพันธุ์พืช อธิบดีกรมป่าไม้ อธิบดีกรมทรัพยากรทางทะเลและชายฝั่ง เลขาธิการสำนักงานนโยบายและแผนทรัพยากรธรรมชาติและสิ่งแวดล้อม เลขาธิการคณะกรรมการแห่งชาติว่าด้วยการศึกษา วิทยาศาสตร์ และวัฒนธรรมแห่งสหประชาชาติ หรือผู้แทน อธิบดีกรมการท่องเที่ยว หรือผู้แทน อธิบดีกรมส่งเสริมวัฒนธรรม หรือผู้แทน อธิบดีกรมศิลปากร หรือผู้แทน ผู้ว่าการการท่องเที่ยวแห่งประเทศไทย หรือผู้แทน ผู้อำนวยการองค์การบริหารการพัฒนาพื้นที่พิเศษเพื่อการท่องเที่ยวอย่างยั่งยืน หรือผู้แทน นายกสมาคมองค์การบริหารส่วนจังหวัดแห่งประเทศไทย หรือผู้แทน ผู้อำนวยการสมาคมสมาพันธ์ธุรกิจการท่องเที่ยวส่วนภูมิภาคแห่งประเทศไทย หรือผู้แทน ผู้ทรงคุณวุฒิด้านอุทยานธรณี ที่ประธานกรรมการแต่งตั้ง ผู้ทรงคุณวุฒิด้านธรณีวิทยา ที่ประธานกรรมการแต่งตั้ง ผู้ทรงคุณวุฒิด้านประวัติศาสตร์ ที่ประธานกรรมการแต่งตั้ง ผู้ทรงคุณวุฒิด้านสังคมศาสตร์และวัฒนธรรม ที่ประธานกรรมการแต่งตั้ง ผู้ทรงคุณวุฒิด้านระบบนิเวศ ที่ประธานกรรมการแต่งตั้ง ผู้ทรงคุณวุฒิด้านธรรมชาติวิทยา ที่ประธานกรรมการแต่งตั้ง โดยมีรองอธิบดีกรมทรัพยากรธรณี ที่ได้รับมอบหมาย เป็นกรรมการและเลขานุการ ผู้อำนวยการกองธรณีวิทยา ผู้อำนวยการกองอนุรักษ์และจัดการทรัพยากรธรณี และนักวิเทศสัมพันธ์ สำนักความสัมพันธ์ต่างประเทศ สำนักงานปลัดกระทรวงศึกษาธิการ เป็นกรรมการและผู้ช่วยเลขานุการ

 **อำนาจหน้าที่**

 1. เสนอแนะนโยบายเกี่ยวกับการอนุรักษ์มรดกธรณีและอุทยานธรณีต่อคณะรัฐมนตรีเพื่อให้ความเห็นชอบและแจ้งหน่วยงานของรัฐนำไปสู่การปฏิบัติ

 2. กำหนดแผนงาน มาตรการ หลักเกณฑ์ และกลไกการดำเนินงานอนุรักษ์มรดกธรณีและอุทยานธรณี โดยเน้นการมีส่วนร่วมของภาคประชาชนเพื่อให้เกิดความยั่งยืนของการอนุรักษ์มรดกธรณีและการพัฒนาชุมชนท้องถิ่น พร้อมทั้งส่งเสริมสนับสนุนการจัดตั้งอุทยานธรณีและเครือข่ายของอุทยานธรณีประเทศไทย รวมถึงการดำเนินกิจกรรมกับเครือข่ายอุทยานธรณีโลกระดับต่าง ๆ

 3. รับรองการเป็นอุทยานธรณีระดับประเทศ และเสนออุทยานธรณีระดับประเทศที่มีความพร้อม โดยความเห็นชอบจากกระทรวงศึกษาธิการ ในฐานะสำนักเลขาธิการคณะกรรมการแห่งชาติว่าด้วยการศึกษา วิทยาศาสตร์ และวัฒนธรรมแห่งสหประชาชาติ ต่อคณะรัฐมนตรีเพื่อให้ความเห็นชอบในการสมัครเข้ารับรองเป็นอุทยานธรณีโลกของยูเนสโก

 4. ติดต่อประสานงานกับยูเนสโกเกี่ยวกับการดำเนินกิจกรรมภายใต้กรอบงานอุทยานธรณีโลก

 5. ประสานงานและติดตามการปฏิบัติงานของหน่วยงานภาครัฐเพื่อดำเนินการให้เป็นไปตามนโยบาย แผนงาน มาตรการและกลไก

 6. แต่งตั้งคณะอนุกรรมการ และ/หรือ คณะทำงานได้ตามความจำเป็นและเหมาะสม

 7. ปฏิบัติหน้าที่อื่นใด ปฏิบัติการอื่นใด ตามที่นายกรัฐมนตรีหรือคณะรัฐมนตรีมอบหมาย

**24. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงการต่างประเทศ)**

 คณะรัฐมนตรีมีมติอนุมัติตามที่รัฐมนตรีว่าการกระทรวงการต่างประเทศเสนอแต่งตั้งข้าราชการ พลเรือนสามัญ สังกัดกระทรวงการต่างประเทศ ให้ดำรงตำแหน่งประเภทบริหารระดับสูง จำนวน 2 ราย เพื่อทดแทนตำแหน่งที่ว่าง ดังนี้

 1. **นางพันทิพา เอี่ยมสุทธา เอกะโรหิต** เอกอัครราชทูต สถานเอกอัครราชทูต ณ กรุงอังการา สาธารณรัฐตุรกี ให้ดำรงตำแหน่ง เอกอัครราชทูต สถานเอกอัครราชทูต ณ กรุงมาดริด ราชอาณาจักรสเปน

 2. **นายนิกรเดช พลางกูร** เอกอัครราชทูตประจำกระทรวง สำนักงานปลัดกระทรวง ให้ดำรงตำแหน่ง เอกอัครราชทูต สถานเอกอัครราชทูต ณ กรุงฮานอย สาธารณรัฐสังคมนิยมเวียดนาม

 ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**25. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงศึกษาธิการ)**

 คณะรัฐมนตรีมีมติอนุมัติตามที่รัฐมนตรีว่าการกระทรวงศึกษาธิการเสนอแต่งตั้งข้าราชการพลเรือนสามัญ สังกัดกระทรวงศึกษาธิการ ให้ดำรงตำแหน่งประเภทบริหารระดับสูง จำนวน 2 ราย เพื่อทดแทนตำแหน่งที่ว่าง ดังนี้

 1. **นายประวิต เอราวรรณ์** ศึกษาธิการภาค สำนักงานศึกษาธิการภาค 2 สำนักงานปลัดกระทรวง ดำรงตำแหน่ง เลขาธิการคณะกรรมการข้าราชการครูและบุคลากรทางการศึกษา สำนักงานคณะกรรมการข้าราชการครูและบุคลากรทางการศึกษา สำนักงานปลัดกระทรวง

 2. **นายสุรินทร์ แก้วมณี** ศึกษาธิการภาค สำนักงานศึกษาธิการภาค 5 สำนักงานปลัดกระทรวง ดำรงตำแหน่ง ผู้ตรวจราชการกระทรวง สำนักงานปลัดกระทรวง

 ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**26. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (สำนักนายกรัฐมนตรี)**

 คณะรัฐมนตรีมีมติอนุมัติตามที่สำนักงานสภาพัฒนาการเศรษฐกิจและสังคมแห่งชาติเสนอแต่งตั้งข้าราชการพลเรือนสามัญ สังกัดสำนักงานสภาพัฒนาการเศรษฐกิจและสังคมแห่งชาติ สำนักนายกรัฐมนตรี ให้ดำรงตำแหน่งประเภทบริหารระดับสูง จำนวน 2 ราย เพื่อทดแทนตำแหน่งที่ว่าง ดังนี้

 1. **นางธิดา พัทธธรรม** ที่ปรึกษาด้านนโยบายและแผนงาน (นักวิเคราะห์นโยบายและแผนทรงคุณวุฒิ) ดำรงตำแหน่ง รองเลขาธิการสภาพัฒนาการเศรษฐกิจและสังคมแห่งชาติ

 2. **นายวันฉัตร สุวรรณกิตติ** ที่ปรึกษาด้านนโยบายและแผนงาน (นักวิเคราะห์นโยบายและแผนทรงคุณวุฒิ) ดำรงตำแหน่ง รองเลขาธิการสภาพัฒนาการเศรษฐกิจและสังคมแห่งชาติ

 ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**27. เรื่อง การแต่งตั้งกรรมการผู้ทรงคุณวุฒิในคณะกรรมการคุ้มครองข้อมูลเครดิต**

 คณะรัฐมนตรีมีมติอนุมัติตามที่กระทรวงการคลังเสนอแต่งตั้งกรรมการผู้ทรงคุณวุฒิในคณะกรรมการคุ้มครองข้อมูลเครดิต จำนวน 5 คน เนื่องจากกรรมการผู้ทรงคุณวุฒิเดิมได้ดำรงตำแหน่งมาครบวาระสองปี ดังนี้

 1. นางดาราพร ถิระวัฒน์ ด้านการคุ้มครองผู้บริโภค

 2. นายอรรถพล อรรถวรเดช ด้านการคุ้มครองผู้บริโภค

 3. นางอัมพร ปุรินทวรกุล ด้านการเงินการธนาคาร

 4. นายอนุชิต อนุชิตานุกูล ด้านคอมพิวเตอร์

 5. นายธีรนันท์ ศรีหงส์ ผู้แทนผู้ประกอบการด้านธุรกิจภาคเอกชน

 ตั้งแต่วันที่ 3 พฤศจิกายน 2563 เป็นต้นไป ทั้งนี้ ในครั้งต่อ ๆ ไปให้กระทรวงการคลังดำเนินการแต่งตั้งกรรมการผู้ทรงคุณวุฒิในคณะกรรมการคุ้มครองข้อมูลเครดิตให้เป็นไปตามกรอบระยะเวลาที่กฎหมายกำหนดไว้อย่างเคร่งครัดด้วย ตามนัยมติคณะรัฐมนตรีเมื่อวันที่ 23 กุมภาพันธ์ 2559 (เรื่อง การดำเนินการแต่งตั้งกรรมการในคณะกรรมการต่าง ๆ ตามที่กฎหมายบัญญัติให้เป็นไปตามกรอบระยะเวลาตามกฎหมาย)

**28. เรื่อง การแต่งตั้งกรรมการผู้ทรงคุณวุฒิในคณะกรรมการมาตรวิทยาแห่งชาติเพิ่มขึ้น**

 คณะรัฐมนตรีมีมติอนุมัติตามที่กระทรวงการอุดมศึกษา วิทยาศาสตร์ วิจัยและนวัตกรรมเสนอแต่งตั้ง **นายสรนิต ศิลธรรม** เป็นกรรมการผู้ทรงคุณวุฒิในคณะกรรมการมาตรวิทยาแห่งชาติเพิ่มขึ้น ทั้งนี้ ตั้งแต่วันที่ 3 พฤศจิกายน 2563 เป็นต้นไป และให้ผู้ได้รับแต่งตั้งให้ดำรงตำแหน่งกรรมการผู้ทรงคุณวุฒิเพิ่มขึ้นอยู่ในตำแหน่งเท่ากับวาระที่เหลืออยู่ของกรรมการผู้ทรงคุณวุฒิซึ่งได้แต่งตั้งไว้แล้ว

**29. เรื่อง แต่งตั้งข้าราชการการเมือง (กระทรวงพลังงาน)**

 คณะรัฐมนตรีมีมติเห็นชอบตามที่รัฐมนตรีว่าการกระทรวงพลังงานเสนอแต่งตั้ง **นายณัฏฐวุฒิ โพธิสาโร** เป็นข้าราชการการเมือง ตำแหน่ง ที่ปรึกษารัฐมนตรีว่าการกระทรวงพลังงาน ทั้งนี้ ตั้งแต่วันที่ 3 พฤศจิกายน 2563 เป็นต้นไป

**..............**

(โปรดตรวจสอบมติคณะรัฐมนตรีที่เป็นทางการจากสำนักเลขาธิการคณะรัฐมนตรีอีกครั้ง)